
Prefaţă. 


Cealaltă faţă a lucrurilor în primul deceniu al celei de a doua 
jumătăţi a secolului trecut, un debutant îşi încerca şansa în 
câmpul literelor franceze cu un volum de versuri intitulat Les 
Amoureuses. Era ca şi necunoscut, deoarece un nume ca 
Alphonse Daudet nu confirma, nici nu anunţa o certitudine 
viitoare pentru literatura din Hexagon. Faptul este explicabil nu 
numai pentru că ilustrul provensal necunoscut, instalat în Paris 
la 1 noiembrie 1857 (unde avea să lege trainice prietenii cu 
Goncourt, Flaubert, Hugo, Zola, Manet, Renoir, Turgheniev) nu 
avea măcar instrucţia medie terminată şi nu publicase în vreo 
revistă literară sau culturală importantă, ci şi pentru că însăşi 
creaţia literară din ţara lui Rabelais, Voltaire, Hugo şi Lamartine 
cunoştea o epocă de răscruce, cu orientări programatice şi 
direcţii estetice diverse, marcate de succese, eşecuri, ezitări şi 
atitudini de frondă, care vor determina marile izbânzi artistice 
din Franţa veacului trecut şi (parţial) din primele decenii ale 
secolului nostru. 


Locuind mult timp la Paris ca modest funcţionar şi având ocazia 
să-l cunoască pe Mistral - bardul Provenţei şi prieten al lui 
Alecsandri - Daudet a rămas statornic legat de sudul miraculos 
al Franţei şi, îndeosebi, de spiritul celor din Midi, fapt ce va avea 
urmări benefice pentru creaţia sa ulterioară, în care întâlnim 
personaje, cadre geografice, moravuri şi atitudini specifice 
pentru o zonă particularizată (cu determinări mentale şi 
afective) pe care însuşi Mistral o numea cu mândrie „la Provence 
ensoleillée”. 


Volumul de debut, ca şi cele următoare: La dernicre idole (1861) 
- piesă de teatru, L'oeil blanc (1865), L'arlesienne (1868), Le 
petit chose (1868) nu-l impun criticii şi publicului larg, chiar dacă 
unele piese de teatru au cunoscut un notabil succes. Abia 
Lettres de mon moulin (1869), cuprinzând originale povestiri 
impregnate de sensibilitate, autenticitate şi savuroasă naraţiune 
având ca plan adiacent lirismul, îi aduc celebritatea (dar nu de la 
început) şi-l impun între contemporani. Şi să nu uităm că până la 
moartea lui Daudet (16 decembrie 1897) proza franceză a 
cunoscut nume de rezonanţă nu numai pentru spaţiul european, 
ci şi în cadrul literaturii universale: fraţii Goncourt, Flaubert, 
Maupassant, Balzac, Zola. 


Deşi multă vreme Daudet a fost atras irezistibil de teatru (mai 
cunoscute fiind, uneori în colaborare, 


La lutte pour la vie, L'obstacle, La Menteuse, la care trebuie să 
adăugăm un interesant volum de eseuri şi comentarii teatrale: 
Entre les frises et la rampe), scriitorul rămâne în istoria literaturii 
franceze ca prozator, chiar dacă lucrările sunt inegale ca valoare 
sau manieră stilistică. E vorba de romane „citadine” care 
„radiografiază” atmosfera diversă, compozită şi modernă a 
Parisului de acum 80-90 de ani, precum Jack (1876), Le Nabab 
(1878), Numa Roumestan (1881), L'&vangeliste (1883), Sapho 
(1884) - tradus şi în româneşte, L'Immortel (1888) - pentru care 
a fost respins de la Academia Franceză, Rose et Ninette (1892) 
şi Le trésor d'Arlatan (1896). De altfel, multe dintre aceste opere 
poartă un subtitlu semnificativ, dat chiar de câtre autor: 
„moeurs parisiennes”. 


Celebru a devenit însă Daudet datorită unei alte lucrări care 
reprezintă în timp un simbol al umorului literar francez: Tartarin 
din Tarascon, scriere originală din toate punctele de vedere, 
tradusă în aproape toate limbile din Europa. Înţelegem de ce 
orice istorie a literaturii franceze (apărută în Franța sau în alte 
tări) face loc comentariilor adecvate privitoare la această 
capodoperă, care nu lipseşte nici din antologiile reprezentative 
pentru umorul în literatură. 


Copilăria la Nâmes (unde s-a născut, ca al treilea fiu, la 13 mai 
1840) şi în alte localităţi din Sud, ca şi desele popasuri la Lyon, 
Ales ţi Fontvieille (unde se află şi celebra sa moară, în stare de 
funcţionare în anii 1975-1978, când am vizitat-o) au statornicit 
trainice legături sufleteşti cu sudul Franţei, înlesnind autorului 
cunoaşterea locurilor, a oamenilor şi a mentalităţii acestora. 


Atât din propriile mărturisiri, cât şi din relatările fiului său Leon 
(el însuşi scriitor), putem constata că Daudet „scria” în minte 
viitorul roman, nehotărât fiind, când l-a aşternut pe hârtie, doar 
în privinţa titlului. Statutul fizic şi moral al personajului principal 
ca şi înlănţuirea interioară a episoadelor îi vor fi fost sugerate, 
cu siguranţă, de legăturile cu lumea Provenţei, dar şi de 
excursiile sale în Algeria, pe atunci colonie franceză. Prima vizită 
a avut loc, împreună cu vărul său Reynaud (considerat în 
unanimitate ca prototipul lui Tartarin), începând cu 19 
decembrie 1861, reluată fiind în anul următor când itinerariul a 
cuprins Alger, Milianah, Blidah, Orleansville şi cheile de la Chiffa, 
toponime pe care le întâlnim şi în roman, din care a apărut un 
prim fragment în Le Figaro (18 iunie 1863) cu titlul Chapatin le 
tueur de lions. În volum, prima parte a cărţii a apărut peste cinci 
ani cu titlul Barbarin de Tarascon. În 1870, între 7 februarie şi 19 
martie, ziarul Le Figaro a tipărit în foileton toate cele trei părţi 
ale cărţii lui Daudet, cu un titlu care făcea cunoscută concepţia 
autorului despre caracterul dual al personajului principal: Don 
Quichotte provençal ou les aventures de l'illustre Barbarin de 
Tarascón. Cu titlul actual, cartea a apărut în 1878, pentru ca în 
1885 Calmann-Levy să publice „un pandant” intitulat Tartarin 
sur les Alpes. Împreună sau separat, cele două cărți au cunoscut 
foarte multe ediții succesive, în toate colecțiile existente, ultima 
fiind cea apărută la Paris, EDDL, colecția „Grands classiques”, în 
1996. 


Chiar dacă etichetarea cărții ca roman (majoritatea specialiştilor 
împărtăşesc acest punct de vedere) ar putea determina unele 
dubii subiective, deşi întâlnim personaje, acțiune, un fir epic 
atent supravegheat şi realități socio culturale, cert este că 
literatura franceză, şi implicit cea europeană s-au îmbogăţit cu o 
lucrare de referinţă, originală prin concepţie şi construcţie epică, 


prin structură narativă, limbaj şi cu un umor sănătos, cuceritor, 
într-adevăr „Ý la française”. În acest fel, Alphonse Daudet ne 
apare ca un continuator, într-un anume fel, al tradiţiei umorului 
francez, marcată la începuturi de Rabelais, dar şi ca un novator 
în anumite privinţe. Această din urmă situaţie provine şi din 
mediul geografic şi social prezentat (sudul Franţei, Tarascon, 
Marsilia, Algeria), dar şi din „portretul” personajului principal şi 
zâmbetul uriaş (însoţit de straşnice hohote de râs!) şi complice 
cu care autorul îl descoperă pe Tartarin, dar mai ales din formula 
narativă originală, mizând pe un limbaj frust şi pitoresc din care 
nu lipsesc elementele provensale de efect şi structurile 
colocviale, care generează, la fiecare lectură, emoție, delectare, 
umor şi reflecţie. 


În mod sigur, prin această carte, ca şi prin altele, Daudet 
deschide „triunghiul de aur” al literaturii provensale din ultimii 
150 de ani, care a impus scriitori de primă mărime în Franţa: 
Daudet-jean Giono-Marcel Pagnol, marcând, în ansamblu şi 
fiecare separat, în planul unei geografii şi sociologii literare, o 
dimensiune şi o certitudine în literatura din ţara lui Balzac. 


Este neîndoios că scriitorul a pornit de la cunoaşterea oamenilor 
şi a locurilor, folosindu-se de aspecte autobiografice şi de 
circumstanţe contextuale din prima perioadă a vieţii sale. Se 
observă lesne, spre exemplu, că „ghidul” privitor la Tarascon şi 
împrejurimi, prezentarea vechiului port al Marsiliei (un excelent 
tablou de epocă!) şi a unor cartiere din Alger corespund, în mare 
măsură, stării de fapt a acelui timp istoric. Chiar şi relatarea 
călătoriei lui Tartarin, prin traversarea Mediteranei, reia, uneori 
până la amănunte, episoade din voiajul repetat al autorului, 
care, foarte bolnav, a fost nevoit să „migreze” la Champrosay 
(aici a şi murit), Nisa, Fontvieille, în Corsica, ba chiar să 
pornească (mânat de curiozitate şi hotărât să descopere adevă 
rul istoric şi cultural al unei colonii franceze din nordul Africii), 
împreună cu vărul său Reynaud, într-o aventuroasă călătorie, 
chiar la bordul pachebotului Zouave. Sigur, aceste drumuri şi 
popasuri au constituit  „documentarea” necesară pentru 
viitoarea carte (structuri sociale, statut moral şi religios, 
obiceiuri, tradiţii şi mentalități). Dar, dacă situăm pe primul plan 


incidenţa biografică în realizarea scrierii, nu trebuie să eludăm 
„creaţia şi analiza” (ca să reluăm termenii lui Ibrăileanu) în 
succesiunea întâmplărilor, în dimensionarea personajelor şi în 
farmecul inegalabil al „spunerii”. Cert, Daudet este un povestitor 
şi un umorist, un observator realist şi un moralist (chiar şi 
trimiterile livreşti sau referinţele la viaţa politică din Franţa şi 
Algeria vremii sale probează, în mod evident, acest lucru). 


Genevicve van den Bogaert riscă, în legătură cu sursele cărţii lui 
Daudet, şi identificarea prototipului real al lui Taratarin în 
persoana vărului amintit, un florar de lângă Nâmes, „bolnav” de 
vânătoare, care, la data plecării în Algeria, avea aceeaşi vârstă 
ca şi Tartarin (unii exegeţi pun sub semnul întrebării această 
identificare). E sigur că el l-a determinat pe Alphonse să accepte 
călătoria în nordul Africii (tot el a şi „sponzorizat-o”!), mai ales 
că şi el era mare amator de vânătoare şi călătorii, lector devotat 
al cărţilor de aventuri şi excesiv de curios în cunoaşterea 
exoticului Orient şi a lumii arabe. 


Cei doi veri au urmat itinerarul lui Tartarin: Marsilia - Alger - 
oraşul vechi şi cartierele mărginaşe, poposind, bineînţeles, în 
cafenele şi restaurante şi admirând nu atât arhitectura 
monumentelor şi exotismul peisajului, cât mai ales „fauna” 
umană din hoteluri, pieţe, bazar şi din port, descoperind nu cu 
puţină surprindere o varietate etnică, lingvistică, religioasă, 
vestimentară şi etnografică, consecinţă a voinţei lui Dumnezeu, 
dar şi rezultat al jocurilor istoriei mai vechi sau mai noi. Astfel de 
aspecte, ca şi popasurile de la Milianah, Blidah, Orleansville şi pe 
platoul de la Chéliff „s-au topit” în substanţa viitorului roman. 
Dar până la elaborarea lui, Daudet a publicat câteva scurte 
povestiri (de fapt, capitole de carte) pe care unii critici le-au 
numit „oeuvres algériennes”. Astfel de elemente polarizează 
„biografia” orăşelului Tarascon, de pe malul stâng al Ronului, 
dar şi aventurile „nemaipomenite” sau „prodigioase” ale unui 
provensal gras, rotofei, calm, visător şi naiv (dar ţinând la 
„ambâţul” său!), care pleacă entuziasmat şi „înarmat” cu o tolbă 
de vise vână-toreşti în Algeria, unde speră (ba chiar era 
convins!) să facă minuni de vitejie, care să-i confirme încrederea 
şi prestigiul în faţa concetăţenilor săi, dar de unde, vai, se 


întoarce învins, vânând doar un leu bătrân şi orb, care era folosit 
de cerşetori (ghinionul vânătorului, în mod sigur!). Deoarece 
numele de Barbarin era purtat de persoane reale, scriitorul a 
fost nevoit să schimbe titlul Barbarin de Tarascân cu Aventures 
prodigieuses de Tartarin de Tarascân. 


Aceste câteva „surse” biografice nu trebuie să ne ducă la 
concluzia că lucrarea lui Daudet e un memorial de călătorie sau 
un jurnal autobiografic, semn că autorul era prizonierul unei 
realităţi pe care o cunoştea foarte bine şi de care se simţea 
legat cu toată fiinţa sa, deoarece el însuşi considera cartea ca 
„un beau sujet de gaiete” (frumos prilej de veselie; poveste 
hazoasă). Ce-i drept, râsul, veselia, hazul (uneori şi batjocura 
camuflată) izbucnesc spumos, entuziast şi (mai rar!) coroziv, în 
fiecare capitol, fie că e vorba de isprăvile propriu-zise ale lui 
Tartarin (una mai boacănă decât alta!), fie că facem cunoştinţă 
cu psihologii ciudate şi specimene de comportament uman. Ca 
orice om inteligent şi cu haz (am constatat, sur place, că există 
din belşug în Provence!), Daudet râde (pe faţă sau în 
complicitate cu cititorul) de sine, de Tartarin şi 
„nemaipomenitele” lui aventuri, şi de atâtea slăbiciuni şi păcate 
ale omului, mereu legate toate de cele ale altora - prieteni, 
cunoştinţe ocazionale, com-pagnoni sau însoțitori, profitori, 
mincinoşi, curioşi, naivi ca şi el, ipocriţi sau tembeli cu suflet sec 
sau minte răvăşită, stăpâniţi de interese, vicii şi patimi sau 
„umbriţi” de aripa (norocoasă sau tragică) a destinului. Nu sunt 
oare aceste împrejurări dimen siunea şi secundele eternității 
care compun tragi-comedia numită viaţă? Scriitorul o ştie prea 
bine, dar ne lasă pe noi s-o afirmăm în cunoştinţă de cauză. 


La urma urmei, nu e nimic deosebit sau senzaţional în viaţa 
cotidiană a unui orăşel de provincie (când l-am vizitat de mai 
multe ori, am constatat că nu se schimbase aproape deloc) şi a 
unui paşnic burghez „îngropat” în tabieturi şi mici orgolii, 
„mMânuit” de stereotipii şi nici în visul său ardent (rezultat al 
lecturilor specializate, desigur!) de a vâna lei în Africa, 
transformat (cu concursul lui Dumnezeu sau al diavolului?), după 
triste sau hazlii peripeții, în ruina unui castel de iluzii şi într-o 
hilară şi tardivă (dar, în sfârşit, lucidă) trezire la realitate. 


Transfigurarea planului realităţii într-o construcţie epică originală 
justifică o performanţă şi o competenţă estetică, justificând locul 
pe care această operă îl are în istoria literaturii franceze. Nu ne 
surprinde, prin urmare, faptul că după insuccesul (ca să nu 
spunem eşecul) unor opere anterioare ca Lettres de mon moulin 
şi L'arlesienne (transpusă şi muzical), noua lucrare nu impune 
numai un rapsod (în cel mai bun înţeles al termenului) al 
Provenţei, ci şi un scriitor naţional. Drept urmare, gloria lui 
Daudet este întreagă şi certă, oraşul Tarascon şi-o revendică şi 
el, iar numele eroului principal (nume de familie sau de botez?) 
devine unul comun, cu varii conotaţii semantice şi cu derivate 
neaşteptate, legate de şiretenie, viclenie, naivitate, minciună, 
vorbărie, prudenţă, laşitate, de un fanfaron, un ambițios şi 
(măcar câte o dată) de unul bun de pus pe rană. 


Nu e mai puţin adevărat însă că la jumătatea secolului trecut în 
rândul francezilor domina spiritul de aventură şi legitimă 
curiozitate pentru vânătoarea în Africa şi pentru noile colonii 
africane ale Franţei, interes stimulat, pe de o parte, de marile 
descoperiri geografice, iar pe de altă parte, de o întreagă 
literatură de aventuri, şocantă sau fantezistă în bună parte, în 
care imaginaţia autorilor şoca chiar pe cititorul instruit, atât prin 
recuzita faptelor (tenebre, animale fioroase, oameni primitivi, 
obstacole naturale de nedescris, extreme meteorologice etc. 
Etc.), cât şi prin aspectele exotice, bizare sau „picante” din 
coloniile nord-africane sau din alte zone ale globului. Dar nu 
astfel de lecturi îl subjugau pe Daudet, ci două cărţi celebre şi 
nemuritoare: Robinson Crusoe şi Don Quijote (invocat de mai 
multe ori în propria-i lucrare). Sugestii privind aventurile 
năstruşnice şi jalnice - ca rezultat şi perspectivă - ale 
tarasconezului a găsit, cu siguranţă, Daudet şi în unele cărţi de 
călătorii, în vogă la acea vreme în Franţa şi care sunt citate de 
autor (ca şi Don Quijote!), cum sunt cele semnate de Cook, 
Cooper, Aimard şi, mai ales, Fromentin. Chiar din primele două 
capitole ale cărţii, cititorul rămâne surprins, când, în grădina 
baobabului, alături de atâtea lucruri obişnuite pentru un om 
obişnuit, modest (dar nu anonim!), comod, aproape leneş, altfel 
bun camarad cu „vânătorii de şepci”, conviv de nădejde lângă 
pahar şi „vocalist” îndrăgit al romanţelor preferate, facem 


cunoştinţă, mai întâi, cu o adevărată grădină exotică, tropicală 
(cei din Vaucluse sunt, de fapt, mari cultivatori de legume!), iar 
mai apoi cu un arsenal înspăimântător de arme dintre cele mai 
diverse de pe glob, aranjate în cabinetul său de lucru. Cum era 
posibil, prin urmare, ca prietenii şi cunoscuţii (până la urmă, 
întregul oraş!) să nu-l numească „marele, incomparabilul 
Tartarin”, să nu-l considere un adevărat genius loci şi să nu 
aştepte de la el izbânzi cinegetice fără egal? 


Poate că una din intenţiile lui Daudet, scriind acest roman, a fost 
şi destrămarea acelui vis al Orientului, care bântuia imaginaţia 
multor francezi, convinşi fiind (chiar şi cei cu gust şi cu bun 
simţ!) că se află în lumea din O mie şi una de nopţi. Mulţi dintre 
contemporanii autorului aveau o imagine deformată sau chiar 
falsă cu privire la Orientul arab, reducându-l la pirați, beduini, 
deşert, nisip, caravane, cămile, lei şi pantere (numaidecât!), 
care aşteaptă să fie vânate. 


Nu e de mirare că, pornind de la o asemenea naivitate 
„Cculturală” sau ignoranță (caracteristică şi azi francezilor, când e 
vorba de alte zone geografice sau destine istorice şi culturale), 
tot un francez - Clement Duvernois - a scris în 1863 o carte cu 
titlul Algeria pitorească. Or, Daudet, în partea a doua a 
romanului, demontează tocmai mecanismul unei asemenea 
false mentalități, căreia îi opune imaginea reală a Orientului şi a 
Algeriei, în speţă. În consecinţă, realitatea ia locul imaginaţiei, 
viaţa autentică micşorează efectele mirajului, iar oamenii, 
întâmplările şi locurile sunt ceea ce sunt, nu ceea ce para fi. 
Evident, autorul a pornit de la intenţia mărturisită de a scrie 
„une histoire comique”. În această ordine de idei, ar fi nedrept 
să nu menţionăm şi o lucrare de oarecare proporţii, care-şi 
propune cercetarea acestui raport între realitate şi imaginaţie, 
pe de o parte, şi între tradiţia literară preexistentă şi noutatea 
viziunii lui Daudet, referitoare la Algeria. E vorba de L'Algerie 
d'Alphonse Daudet de Leon Degoumois, apărută la Geneva în 
1922, în care sunt luate în consideraţie izvoarele prozei lui 
Daudet, dar şi procedeele de imitație ale autorului provensal. În 
această lucrare facem cunoştinţă şi cu prima versiune a 
romanului (Le Figaro, 18 iunie 1863), intitulată Chapatin le tueur 


de lions şi aflăm că Daudet a scris şi câteva povestiri a căror 
acţiune se petrece în Algeria. Din acest punct de vedere, el 
trebuie încadrat într-o serie din care nu pot lipsi nume ca E. 
Fromentin, E. Feydeau, 


J. Gerard şi Bobonnel (ultimii doi sunt pomeniţi şi în roman). Nu e 
mai puţin adevărat că acest univers mediteranean şi arab poate 
fi întâlnit şi în alte lucrări ale prozatorului: Les contes du lundi 
(1873), Robert Helmont (1874). De altfel, sursele „algeriene” ale 
romanului au fost menţionate de către Daudet însuşi în două 
cărţi de referinţă pentru crezul artistic şi destinul său literar: 
Histoire de mes livres (1883) şi Trente ans de Paris (1888). În 
Algeria, scriitorul a cunoscut, desigur, scene şi personaje 
autentice, aflate departe de convenţionalismul şi fantezismul 
altor scrieri de aceeaşi factură, îndreptăţind concluzia lui Jules 
Lemaâtre: „il ne raconte et ne décrit que ce qu'il a vu”. Ceea ce 
şi conferă multor pagini autenticitate, spontaneitate, savoare a 
relatării şi sinceritate în ton, cu toate că nu este deloc exclusă o 
influenţă a exotismului lui Fromentin. Spre deosebire de alte 
lucrări ulterioare, în Tartarin nu avem de a face cu un simplu 
jurnal de călătorie, ci cu o structură literară în proză, având, cu 
certitudine, la bază amintirile, impresiile, dar şi fantezia 
creatoare a lui Daudet. 


Acest lucru reiese şi din echilibrul compozițional, nu numai din 
schema subiectului. Prima parte ne face cunoştinţă cu micul 
oraş Tarascon şi cu personajul principal, ca prezenţă centrală a 
acestui cerc mic-burghez, el fiind anturat de câţiva com-pagnoni 
- orgolioşi, vanitoşi, suspicioşi şi vicleni ca şi el - reprezentând, 
fiecare, o proiecţie unghiulară a personalităţii lui Tartarin: 
armurierul Costecalde, farmacistul Bezuquet, pensionatul ofiţer 
de intendenţă Bravida, toţi înrobiţi unor ticuri verbale şi 
mentale, stăpâniţi de stereotipii în comportament şi „ruginiţi” în 
al lor modus vivendi, pentru că ei vegetează şi supraviețuiesc în 
loc să trăiască, limitați la monotone şi repetate activităţi zilnice 
(casă, club, cafenea, farmacie), expediţii cinegetice în 
împrejurimi (dar vânatul lipseşte cu desăvârşire!) şi vizite la circ, 
însoţite, toate, de „ingredientele” necesare: lichior, cafea, vin, 
bârfă, ironii, provocări, prânzuri copioase, romanțe după gustul 


fiecăruia (numai Tartarin le ştia pe toate!) şi (numaidecât!) 
nelipsitele poveşti de vânătoare (pe care cei care le spun sunt 
cei dintâi care le cred!) şi nemaipomenite (în imaginaţia lor 
aprinsă) aventuri în Africa, în Orient şi chiar în China (unii sunt 
ca şi siguri că Tartarin a fost deja acolo!). 


Însă ceea ce pare straniu este faptul că, vorbind atât de mult (cu 
invidie, teamă, bucurie, curiozitate, nonşalanţă şi chiar extaz) 
despre asemenea lucruri, ei cred că s-au petrecut sau se vor 
petrece cu adevărat după calapodul închipuirii lor, cu consecinţe 
dintre cele mai grave pentru fiecare în parte, dar şi pentru urbea 
lor. Patima vânătorii şi „nebunia” aventurilor extraordinare şi 
posibile (dar imanente!) plecarea lui Tartarin la turcaleţi duce la 
febrile dis cuţii care acaparează întreaga suflare a târgului şi 
lasă loc unor supoziţii, surprinzătoare şi pentru Tartarin. Din 
nefericire (pentru că va suporta consecinţe neprevăzute, 
ridicolul şi chiar zeflemisirea altora) sau din fericire (pentru că va 
înţelege, în sfârşit, adevărata faţă a lucrurilor şi „se va lecui” de 
a mai trăi în imaginaţie sau în situaţiile din cărţile exotice 
palpitante), cel dintâi care cade victimă acestei situaţii explozive 
şi, parţial, misterioase, este însuşi Tartarin, onorabil şi modest 
cetăţean care, în urma aventurilor „glorioase” din Algeria (de 
fapt, ele sunt, cum spune Daudet spre finalul cărţii, „catastrofe 
peste catastrofe”), capătă statutul unui erou încoronat al urbei, 
cu toate că până la îmbarcarea pe Zouave nu părăsise niciodată 
oraşul natal, urmând un itinerar standard: casă-club-cafenea- 
farmacie-malul Ronului. 


Următoarele două părţi ale romanului, în care urmărim 
„grozăviile” şi aşa-zisul „triumf” cinegetic din Sahara, au drept 
cadru capitala Algeriei şi zonele învecinate, întreaga țesătură 
tematică stând sub semnul unei opoziții vizibile cu ochiul liber 
între ceea ce credea sau dorea eroul şi ceea ce îi oferă, dur, dar 
clar ca lumina zilei, mai ales în ultimele episoade, realităţile cu 
turcaleţi şi lei (care par „sublimi”, dar „lipsesc cu desăvârşire”, 
vorba lui Nenea lancu). Totuşi, comicul situaţiilor se situează pe 
primul plan, generând un umor spumos, iar unele descrieri sau 
reflecţii pasagere (vin din înţelepciune, din experienţă sau din 
bun simţ?) despre lume şi viaţă sunt impregnate cu lirism, 


căldură sufletească şi poezie, într-o povestire simplă, colorată şi 
cuceritoare. 


În toate cele trei părţi însă, predomină observaţia realistă, 
„radiografia” atentă a unor medii şi împrejurări bine cunoscute 
de scriitor (în Provența sau la Paris), un umanism manifest, care 
se învecinează cu umorul şi ironia, care alternează echilibrat şi 
cu efect. Canavaua întâmplărilor din carte are în centru pe 
Tartarin, gentil meridional, exuberant şi fanfaron, aspirând la 
fapte eroice de excepţie (în primul rând, vânătoarea de lei 
africani!), care devine, pas cu pas, pentru credulii săi tovarăşi 
(de pahar, de cântec şi de împușcare a şepcilor aruncate în aer, 
în toate el fiind, fireşte, cel dintâi şi de neîntrecut! Un erou avant 
la lettre. Dacă minte cu ingenuitate sau cu infatuare, el se 
amăgeşte, desigur, pe sine, drept care periplul său cinegetic îl 
duce, vorba lui Caragiale, de la idee la ipohondrie şi la fandaxie. 
De aceea şi cei din Tarascon stăruie în aprecieri superlative, 
după plecarea sa şi mai ales după întoarcere, când este primit 
ca un brav şi neînfricat vânător de lei (convingerea lor eronată 
pornea de la faptul că Tartarin trimisese tarasconezilor blana 
leului orb, ceea ce a dus imediat la concluzia că în Algeria 
împuşcase 10 sau 20 de lei fioroşi, „o chisăliţă de lei”, subliniază 
maliţios Daudet!). Uitând ca orice bun creştin necazurile şi chiar 
ruşinea unor situaţii, Tartarin „cade” în vechea meteahnă şi 
începe o „straşnică” (evident, mincinoasă!) poveste despre lei şi 
nopţile de pândă din Algeria: „închipuiţi-vă că într-o seară, în 
plină Sahară.”. Închipuiţi-vă ce grozăvii, ce suspans şi ce emoţii 
au pus stăpânire pe cei din Tarascon, şi aşa zăpăciţi de triumful 
„extraordinar” al lui Tartarin! 


În realitate, eroului i se potrivesc foarte bine cuvintele cu care F. 
Mistral, „naşul” său literar, îl caracteriza pe Daudet: „om al 
iluziilor şi al deziluziilor”. Finalul expediției eroului „la turcaleţi” 
şi „la lei”, prilej mai degrabă de cunoaştere a unui „Orient 
ridicol”, înseamnă sfârşitul (fie şi aparent!) unui vis îndărătnic, 
efasarea imaginii de carton şi confetti a civilizaţiei nord-africane 
din vremea scrierii cărţii, într-un cuvânt, ruinarea pitorescului 
imaginar, pe baza unei experienţe personale, a unei aventuri în 
lumea reală a unor structuri, niveluri şi particularităţi general 


umane, observate şi comentate de o personalitate complexă şi 
un talent original. 


Aşa cum indică şi titlul cărţii, toate elementele acţiunii 
gravitează în jurul lui Tartarin din Tarascon. El este 
„beneficiarul” aventurilor propriu-zise, prin care determină 
prietenie, ură, invidie şi comprehensiune (mai rar!), devenind nu 
numai „obiec tul” unei adulări (nejustificate, e drept!) a mulţimii, 
dar şi al bârfei şi denigrării. Tocmai această dublă postură 
permite cititorului să descifreze, de la un episod la altul, o 
trăsătură dominantă de caracter şi raporturile cu alte personaje, 
care, volens-nolens, recompun din linii şi accente plastice 
portretul moral al „marelui bărbat”. 


Am fi surprinşi de întreaga înlănţuire a episoadelor, mai ales în 
ultimele două părţi, dacă, însuşi prozatorul nu ne-ar avertiza în 
capitolul 6 din La Tarascon că avem de a face, în fapt, cu două 
personaje într-unul singur (capitolul respectiv este intitulat chiar 
Cei doi Tartarin). Dacă, fizic, el este un grăsan rotofei, gurmand, 
băutor, vesel, bun de gură şi cu anumite ifose de şef de clan, 
adică e Sancho Panza, în schimb în sufletul său sălăşluieşte 
nebunul alchimiei unui vis, Don Quijote, din romanul lui 
Cervantes. Ca şi acesta, Tartarin se manifestă ca un exaltat 
nejudecat, perseverent şi excesiv de naiv, ba chiar lipsit de bun 
simţ în unele împrejurări, într-un cuvânt poltron şi pişicher, deşi 
plăcut în societate, cu accese de furie şi orgoliu, dar şi galant cu 
damele şi „damele”. Pe el, visul îl împiedică să vadă 
dimensiunea, semnificaţia sau congruenţa lucrurilor şi a faptelor, 
adică cealaltă faţă a realităţii cotidiene. Dominat de spiritul 
aventuros, visând vânători grandioase, cu pericole şi dramatice 
peripeții (ele există doar în mintea lui înfierbân tată!), care să-i 
pună în valoare curajul, demnitatea, vitejia şi onoarea atât de 
necesare în unele circumstanţe (mai ales delicate, hilare sau de- 
a dreptul comice), Tartarin trăieşte, ca şi „fratele” său spaniol 
din La Mancha, mai mult în imaginaţie, toate posibilele aventuri 
extrase din persuasive lecturi din acest domeniu. În acel capitol 
constatăm latura duală a eroului care spunea despre sine: „Simt 
că sunt doi oameni în mine”, prin opoziţia dintre Sancho şi 
Quijote: „Tartarin-Quijote, exaltat la culme: 


— Acoperă-te de glorie, Tartarin! 
Tartarin-Sancho, foarte liniştit: 


— Tartarin, acoperă-te cu flaneaua! Tartarin-Quijote, din ce în ce 
mai înfierbântat: 


— O, minunate puşti cu două focuri, pumnale tăioase, lasouri şi 
voi, mocasini! 


Tartarin-Sancho, din ce în ce mai liniştit: 


— O, minunante veste tricotate, dragi genun-chiere călduţe, o, 
drăgălaşe şepci cu urechi! 


Tartarin-Quijote, cu totul pierdut: 

— O secure! Daţi-mi o secure! 
Tartarin-Sancho, chemând servitoarea: 
— Jannette, adu cacao cu lapte! 


Şi, în acel moment, Jannette aducea o excelentă cacao caldă 
sclipitoare, aromată, şi cu nişte fripturi în sânge stropite cu 
lichior de anason care îl fac să râdă pe Tartarin-Sancho, 
înăbuşind strigătele lui Tartarin-Quijote.” 


Spre deosebire însă de spaniol, eroul din Pro-venţa se mai şi 
„trezeşte” din visul său (par la force des choses!), mai ales 
atunci când întâmplările neplăcute sau catastrofale cu urmări 
penibile sau ruşinoase îl aduc cu picioarele pe pământ. Dacă 
Don Quijote e nebunul genial al unui vis, Tartarin rămâne 
„alienatul” unei patimi hrănite de lecturi şi anturaj, care însă 
după „crize” are şi perioade de luciditate, dovedindu-se perfect 
normal în situaţii noi. „Duşul” rece pentru el îl constituie mai 
întâi surpriza descoperirii Algerului ca un oraş oricare din Franţa 
(inclusiv cu viciile, tarele şi disfuncţiile sistemului social- 
economic), unde pofta de viaţă (vin, şampanie, muzică, femei 
frumoase, cafea, taclale, climă plăcută) îl determină să uite, cel 
puţin pentru o vreme, „măcelărirea” fioroşilor lei din Atlas. Asta 


înseamnă că el nu pluteşte în văzduhul visului ca Don Quijote, ci 
că pogoară pe pământ (dus de furtuna destinului!), la viaţă, care 
merită (la Tarascon sau oriunde!) şi trebuie trăită, bună sau rea 
ori numai dezagreabilă şi ciudată, cu bucurii şi necazuri, cu vise 
şi eşecuri, fiindcă e doar una. „Gour-mand et gourme f la fois”, 
ţiretul, naivul, iar uneori prudentul şi credulul Tartarin (şi ce 
lecţii primeşte în acest sens spre sfârşitul aventurii 
„algeriene”!), rămâne, funciarmente, în ciuda unor situaţii 
decre-pide, ceea ce francezii numesc atât de potrivit „un bon 
viveur”. 


Această structură bipolară a personalităţii sale are drept urmare 
diverse consecinţe (de care cititorul râde copios!), pe care i le 
impun gesturile şi actele sale mai mult sau mai puţin controlate 
mental, prilej pentru scriitor de a ne prezenta şi alte personaje a 
căror biografie morală se intersectează cu cea a tarasconezului: 
căpitanul Barbassou, chefliu, indolent şi sarcastic, dar solidar 
atunci când situaţia o impune, falsul prinţ Gregory de 
Muntenegru, excroc, proxenet, cartofor şi parazit, fost puşcăriaş 
„uns cu toate alifiile”, care profită „gras” de pe urma lui Tartarin 
- înşelatul, învinsul, deziluzionat pentru pierderea banilor, 
bunurilor şi a viselor. Baia, o cocotă „amabilă” cu toţi bărbaţii, 
deşi era iubita muezinului din localitate, care, cu viclenie şi 
feminină dibăcie, ajunge iubită şi răsfăţată de Tartarin, mirându- 
se în clipe de sinceritate (răii şi ticăloşii au, rareori, şi aşa ceva!) 
cum de i-a trimis Dumnezeu sau Alah un asemenea neghiob 
legat la ochi şi surd de amândouă urechile. Înfocatele sale 
declaraţii de dragoste (orale sau scrise), ca şi cheltuielile 
nesăbuite (inclusiv cumpărarea a mii de pipe!) îl fac de râsul 
lumii, încât mulţi ani mai târziu local nicii îşi amintesc în cascade 
de râs de Sidi Tart'ri ben Tart'ri (adică Tartarin) „care era foarte 
fericit” (ce-i drept, pe banii săi şi uitând cu desăvârşire, din 
motive „domestice”, de leii Atlasului) până când, după ultima 
ispravă, când a vânat doar un leu bătrân şi orb, dresat să 
cerşească, a cărui piele trimisă la Tarascon inflamase minţile şi 
„dăduse apă la moară” ziariştilor locali, pricepe (il vaut mieux 
plus tard que jamais!) „jocurile” ascunse ale unei realităţi 
complexe ca un mozaic, sensul vieţii, starea de spirit a celor cu 
care venise în contact şi înţe-leapta măsură a ceea ce e 


omenesc oriunde şi oricând: vis şi deziluzie, curaj şi teamă, 
speranţă şi minciună, iubire şi ură, solidaritate exemplară şi 
laşitate, frumos şi urât, etern şi trecător. 


Acum e momentul eliberării sale din capcana viselor şi a iluziilor 
(pentru hidalgoul spaniol nu va sosi această clipă niciodată). 
Dimensiunea reală a oamenilor şi faptelor îi deschide ochii şi, 
înainte de a se îmbarca pentru Tarascon (cu ajutorul lui 
Barbassou, fiindcă era  lefter, dezorientat şi vecin cu 
sinuciderea), descătuşat şi aproape lucid, îşi ia rămas bun de la 
Algeria, într-un bizar melanj lingvistic (arabă, franceză şi 
provensală), clamându-şi oful-blestem ca un final (şi el dorit!) al 
experienţei sale: „Mohamed este un farseur bătrân... Orientul, 
Coranul... Leii, maurele, toate acestea nu-s decât apă de ploaie! 
Nu mai sunt Turcaleţi Nu sunt decât excroci!... Trăiască 
Tarasconul!”. Se va întoarce în casa din grădina baobabului, 
reluându-şi ritmul unei existenţe cenuşii, printre plante exotice 
şi arme înspăimântătoare, fără să bănuiască faptul că cei din 
Tarascon îl considerau un erou (pielea leului era de vină!), poate 
chiar eroul de care aveau nevoie pentru iluziile legate de patima 
vânătorii (fără să bănuiască „isprăvile” şi tristeţea bravului 
bărbat, greu încercat, dar pe deplin „lămurit”), drept care, 
imediat după sosire, îşi aminteşte de succesele cinegetice 
inexistente, generând (prin talentul său de actor) o flamboiantă 
atmosferă a poveştilor vână-toreşti de pretutindeni. 


Intenţionând să distrugă mitul Orientului, care-l stăpânise şi pe 
el ca turist în Algeria, scriitorul Daudet, urmărind cele două 
coordonate care  direc-ţionează  înlănţuirea episoadelor şi 
atitudinea eroului principal - mentalitatea provensală şi trăirea 
imaginativă a unor aventuri neobişnuite, pe de o parte, şi 
cunoaşterea adevăratelor realităţi din nordul Africii (simbioză 
etnică, diversitate religioasă, moravuri străvechi sau imuabile, 
raportul civilizaţie-pri-mitivism ş.a.). 


— Pe de altă parte, a avut în vedere, în mod cert, şi cele două 
modalităţi estetice explicite şi adecvate: umorul şi parodia. 


După cum constată cititorul însuşi, comicul în Tartarin, e, în 
primul rând, de situaţii. Din acest punct de vedere, autorul 


grupează scene şi peisaje variate (bizare, penibile sau 
improbabile în viaţa cotidiană!), pe primul plan situându-se 
naivitatea eroului, înşelat şi trădat de toţi, el fiind singurul care 
nu înţelege asta. Sau se preface, pentru a-şi atinge doritul ţel? 
Mereu constatăm o flagrantă nepotrivire între ceea ce pare a fi 
şi ceea ce este cu adevărat, lăsând impresia că însuşi Tartarin ar 
trebui adesea să exclame minulescian: „Nu sunt ce para fi!”. Pe 
alocuri, comicul se realizează şi cu ajutorul limbajului, 
agrementat cu vocabule provensale, cu expresii şi construcţii 
fixe sau tipice şi chiar cu elemente de argou (regretatul profesor 
Louis Michel de la Universitatea din Montpellier le-a consacrat o 
lucrare specială). Dar nu numai jocul cuvintelor şi al sintagmelor 
dă fluenţă discursului narativ, ci şi intercalarea (cât e necesară!) 
dialogului, conotaţia semantică specială, încât, dacă ştim să 
citim şi „printre rânduri” (adică subtextul!), descoperim intenţia 
estetică a prozatorului, susţinută de un conflict intern (stările 
sufleteşti ale personajului, oscilând între extaz şi deziluzie) şi de 
altul extern (raporturi cu alte personaje, într-un spaţiu şi timp 
limitat). În plan artistic, umorul spumos, ironia (uneori amară!) şi 
efectele parodice sunt rezultanta actului său creator. Şi în 
această privinţă, Daudet este un original, ceea ce explică 
succesul constant al acestei opere, care, împreună cu Scrisori 
din moara mea, i-a consolidat gloria literară pentru ieri, azi şi 
mâine. 


Dacă în proza lui Giono predomină un lirism ardent şi o 
atmosferă de mister care învăluie personaje complexe, „tari” 
(analogia cu Sadoveanu se impune!), dacă la Pagnol (mai ales în 
teatru, dar şi în proză) umorul e subtil şi se învecinează cu 
accente tragice prelungite într-o empatie pentru cei simpli sau 
nedreptăţiţi de soartă sau Dumnezeu, la Daudet fantezia, 
exuberanţa, veselia - în buna tradiţie a francezilor, şi în mod 
deosebit a celor din Midi (în Franţa, am auzit de nenumărate ori, 
la radio sau TV, ca un refren, cântecul „on a tout le temps pour 
s'amuser” - hazul nestăpânit dă pregnanţă personajelor sau 
scenelor şi confirmă talentul incontestabil al unui mare 
povestitor (fiindcă invenţia romanescă nu are suflu larg şi 
relevanţă epică în alte opere). Chiar autorul mărturisise 
prietenului Goncourt că a conceput lucrarea ca o „galejade” 


(farsă, batjocură, întâmplare hazlie, cu multe „înţepături”), care 
are în vedere o atmosferă provincială, desuetă şi penibilă, 
dominată de ambiţii mărunte, plictis, orgolii rănite şi 
descurajare. În această situaţie, râsul sănătos, exploziv sau 
stăpânit, pe seama oamenilor şi a întâmplărilor, apare ca un 
remediu şi o soluţie. 


Parodia priveşte mai ales fanfaronada lui Tartarin şi peisajul 
social şi moral din Algeria. lronia autorului nu e acidă sau 
corozivă, autorul râzând în complicitate cu cititorii, vroind parcă 
să spună la fiecare pagină: „Ei, aţi văzut? Asta e!”. În planul 
acţiunii, parodia este accentuată în scenele uciderii măgăruşului 
sau a leului orb (ce derâdere şi ruşine puteau fi mai mari pentru 
un personaj care trăia nişte succese vânătoreşti inexistente şi 
care înspăimântase pe toată lumea cu înfăţişarea şi arsenalul 
său de arme?), ca şi în cele care privesc aventurile sale 
amoroase. Lovit de „un coup de foudre”, Tartarin îşi pierde capul 
(cât îl mai avea!) pentru o maură întâlnită în autobuz, pe care o 
credea o regină a frumuseţii (deşi ea purta văl) din Orient, iar 
mai târziu pentru cocheta Baâa, întruchipare (tot Tartarin spune 
asta, dar fără cuvinte, fiindcă e mut de admiraţie) a virtuţilor şi a 
visului său despre femeie şi iubire (cu toate nuanțele semantice 
pe care le implică termenul). Pierdut, dedat plăcerii şi abstras 
realităţii imediate, Tartarin trăieşte, pasional şi inconştient, 
povestea sa de iubire „turbată”, dar f la manicre de... Baâa, 
până ce întâmplarea (care e ambasadorul destinului!) îi aduce 
lumina adevărului: domniţa visurilor sale era doar o „damă” din 
Marsilia, transplantată în Orient nu numai pentru plăceri şi 
distracţii, ci şi pentru un câştig material (fiindcă printre bărbaţi 
sunt destui fraieri!). Acest crunt adevăr îl determină (în sfârşit!) 
să priceapă „cum devine cazul” şi să-şi părăsească iubita, 
armele şi... Iluziile (n-a scris şi Balzac un roman intitulat Iluzii 
pierdute?). 


După propriile mărturisiri şi după relatările fiului său (Alphonse 
Daudet, Paris, 1898) reiese că scriitorul intenţiona iniţial să scrie 
ceva absolut serios şi profund despre Algeria. Realităţile de la 
faţa locului i-au schimbat optica, orientând-o într-o direcţie 
parodică. Întâmplări, moravuri şi mentalități (din care nu lipsea 


un aspect predominant şi în zilele noastre - corupţia, în armată, 
justiţie şi administraţie!) acuzau, prin pana scriitorului, 
decăderea morală, schilodirea sufletească, pierderea vechilor 
principii şi spoiala unei civilizaţii importată din metropolă şi 
„altoită” pe trunchiul „bolnav” al unei colonii franceze din 
Orient. Purtat de „pasiunea sa leonină” nepotolită, eroul 
principal ocazionează povestitorului notații realiste privitoare la 
viaţa social-politică (punctată cu accente critice directe) şi 
culturală din zonele vizitate: Alger, Blidah, Milianah, Cheliff: 
hoteluri, restaurante, porturi, rezidenţe particulare, sate, 
mănăstiri, tribunale, sate în deşert, sedii ale poliţiei, cazărmi. 
Puterea banului (zeul societăţii moderne!), poli-teţeavicleană şi 
absolut interesată a arabilor, sentimentul autorităţii militare 
franceze (ce „minuni” săvârşeşte Gregory datorită chipiului cu 
tricolor galic!) sunt observate cu ochi critic discret, uneori neutru 
sau aluziv. Dar ele ţin mai mult de „decor” şi de încadrarea 
personalităţii lui Tartarin în aventurile sale nesăbuite. Axa 
dominantă în structura romanului e reprezentată de raportul 
(trebuie s-o repetăm!) dintre un mit al iluziilor care determină 
naivitatea, pasiunea sau chiar monomania unor personaje şi 
decepţiile inevitabile (care vin totdeauna mai târziu!) aduse de 
realitate. Putem spune, deci, că şi aceste „felii de viaţă!” privită 
cu ochi critic nu atenuează comicul irezistibil pe alocuri şi 
constanta tonului vesel-duios. 


Nici nu se putea altfel, dacă ne gândim că eroul principal (ca şi 
autorul) era un meridional „din cap până în picioare”, un prototip 
cu determinate trăsături de caracter, ironizate adesea de 
parizieni. Prin urmare, Tartarin e un bavard (vorbăreţ, flecar), 
mâncău, degustător de vinuri şi lichioruri, petrecăreţ, lăudăros, 
şugubăţ, naiv şi credul iremediabil mai ales când e vorba de cei 
din Provența, care, după cum ne asigură şi autorul, „vânează 
pentru plăcerea de a vâna”. Intrepid şi curajos, perseverent şi 
temător uneori, hotărât şi parolist alteori, eroul nostru e, în 
esenţă, unul din „turma lui Epicur”, bucurându-se de plăcerile 
(câte şi când le gustăm!) vieţii, în tovărăşia lui Bachus şi a 
urmaşelor Evei, nevoit fiind însă în anumite situaţii să se 
îndoiască sau să ocolească adevărul, fie şi din cauza (subtilă 
ironie!) mirajului. Râzând înţelegător sau cu blândeţe de eroul 


său (pe care, evident, îl simpatizează şi îl înţelege!), scriitorul 
găseşte uşor explicaţia unor devieri comportamentale: „Omul 
din Sud nu minte... El se păcăleşte de unul singur. El nu spune 
totdeauna adevărul, dar crede că l-a spus”. Aceasta e o constată 
psihologică a visătorilor deveniți prizonieri ai propriei naivităţi. 
Aşa se şi explică alunecarea uneori spre caricatură în realizarea 
portului lui Tartarin, care după atâtea eşecuri nu cade în tristeţe 
„iremediabilă” şi amărăciune, ci, cu francheţe, trece de la o 
stare la alta în aşa fel încât în ultima fază a cărţii reîncepe, 
mânat de dorinţă şi imaginaţie, relatarea personală a „eroicelor” 
întâmplări care, cu siguranţă, vor „pune gaz peste foc” între 
prieteni şi duşmani, ducându-ne din nou la fratele său de 
suferinţă, visare şi deziluzie, Don Quijote, şi el campion al 
eroismului gratuit şi setos de aventuri pe care le consideră 
unice, fără egal. Tocmai această grandomanie şi elanul 
cavaleresc gratuit îi fac pe cei doi să scape din „ghearele” 
realităţii, de unde rezultă şi latura comică a celor două 
cunoscute opere. Dar provensalul e totuşi fericit într-o oarecare 
măsură, chiar în situaţiile din finalul lucrării; el nu ajunge la 
disperare, ci, dimpotrivă, revine la o anume normalitate, 
căpătând în faţa concetăţenilor o aură eroică (tot pe bază de 
vorbă şi închipuire!). Urmarea e că cititorul, la sfârşitul lecturii, 
nu e stăpânit ca în Don Quijote de emoție şi compasiune. 
Principala diferenţă constă în faptul că Tartarin are o natură 
duală, ceea ce nu e cazul cu eroul lui Cervantes. Şi el e atins de 
frumoasa nebunie a unui vis nobil, dar e însoţit permanent de 
opozantul oricărui ideal şi eroism, care e Sancho Panza. E clar că 
tocmai coexistenţa celor doi oameni într-un singur personaj 
reprezintă o sursă de nestăvilită veselie, conferind lui Tartarin 
(măcar în final) statutul unui lucid personaj parodic, care, deşi 
ridicol şi naiv, e totuşi simpatic şi brav. 


Această atitudine din partea autorului şi farmecul scriiturii au 
atras elogii din partea criticii şi a unor confraţi. Cel mai autorizat 
rămâne, desigur, Anatole France, care vorbea de un „roman 
comic” pe linia lui Scarron şi sublinia că această operă a lui 
Daudet e o capodoperă: „Avea - scrie el despre autor - harul 
lacrimilor şi al râsului. Râsul său era muzical şi vioi”. Justificarea 
acestei aserţiuni e probată şi de prezenţa unor tablouri de 


natură sau de tensiunea lirică luminoasă a unor pasaje 
(Tarascon, noaptea în deşert, la pândă, „dialogul” cu vechea 
diligenţă), cu ritmice cadente şi notații proaspete, care îl 
apropie, sigur, de cărţile cunoscute ale lui Fromentin: Un été 
dans le Sahara, 1857 şi Une année dans le Sahel, 1862, prin 
umor, duioşie, scene şi peisaje. Marele şi durabilul succes al 
cărţii lui Daudet vine, în mod cert, din măsură şi echilibru, din 
fineţe de spirit, subtilitate şi vivacitate, ca şi din autenticitatea 
personajului principal şi a limbii folosite, din simplitate şi hazul 
sănătos, alimentate de poezia şi „sufletul” tuturor lucrurilor. 


Desigur, aşa cum a arătat J. Roure (Alphonse Daudet, 1982), la 
început tarasconezii nu s-au recunoscut în acţiunea cărții, iar 
Tartarin nu era acceptat ca un tip reprezentativ pentru Provența. 
Poate şi pentru că „neînfricatul” personaj nu se opreşte nici când 
trebuie şi nici când este obligat, hotărât fiind, în naivitatea sa, să 
meargă mai departe. Ceea ce-l anturează (casă, haine, arme, 
prieteni, visuri, habitudini, forma mentis) îl determină să 
evadeze din cotidian şi real, parcă pentru a ne reaminti ceea ce 
afirma Rimbaud: „la vraie vie est ailleurs”, căci spre acel 
undeva, sau aiurea sau în alt loc se îndreaptă cărările destinului 
lui Tartarin. E o refulare, un vis romantic, o nevoie imperioasă de 
personalizare sau identificare sau un mod special de a-şi dovedi 
sie însuşi că vrea şi poate? 


Surprizele, neprevăzutul şi mirarea cititorilor, de la un episod la 
altul, sunt însoţite totuşi de amărăciune şi compasiune. Ives 
Berger a găsit o formulă adecvată pentru specificitatea cărţii: 
„un joyeux roman triste”. Acelaşi comentator subliniază ca o 
trăsătură a stilului lui Daudet relaţia de opoziţie, de antinomie, 
ceea ce constituie o altă sursă a umorului din carte, începând 
chiar cu discrepanţa dintre fizicul şi mentalul comportamental al 
lui Tartarin. Dacă descrierea portului Marsilia, considerată de 
unii „superbă” e superioară net celei realizate de Pierre Loti, şi 
alte scene din viaţa pro vensală sunt la fel de realizate, încât 
acelaşi critic menţionat anterior îşi încheie studiul cu o apreciere 
superlativă: „un livre qui fait d'Alphonse Daudet l'égal de 
Flaubert et de Zola, ses contemporains, ses amis”. 


Louis Forestier, ultimul comentator al operei lui Daudet, e de 
părere că romanul prezintă şi alte elemente de originalitate. Cel 
dintâi rezidă în transpunerea unei realităţi trăite (Provența şi 
Algeria), cu vise şi nelinişti, într-o fantezie umorescă şi plină de 
vervă. Ar trebui adăugată culoarea locală, realizată până şi prin 
valorificarea lexicului dialectal. Prozatorul e un pictor (desigur, 
impresionist!) al moravurilor (şi năravurilor!) şi structurilor 
sociale, pentru a ne convinge că Algeria nu e o himeră livrescă, 
ci o punte între Franţa colonială, Provența şi Orient. 


În ciuda unor rare accente ironice şi maliţioase, autorul nutreşte, 
totuşi, simpatie şi înţelegere pentru Tartarin, care rămâne un 
nucleu în trama povestirii, prezentat uneori cu tandreţe şi lirism 
bine temperat. Asta nu împiedică prezenţa caricaturii şi 
burlescului, mai ales când e vorba de personaje secundare, 
autorul pendulând între seriozitate şi bufonerie. 


Oricum, ele se află pe un plan minor, fiindcă suntem îndreptăţiţi 
să spunem că singurul personaj din roman e, de facto, Tartarin 
(numit inițial Chapatin şi Barbarin). Numele, înfăţişarea, 
comportamentul, într-un cuvânt personalitatea eroului centrează 
scenele, personajele secundare şi atitudinea prozatorului, pentru 
a pune în lumină calităţile şi defectele (multe şi omeneşti!) ale 
acestui erou-visător, care, în ciuda exagerărilor voite sau 
fortuite, rămâne credibil, simpatic şi şiret, chiar dacă e vanitos, 
intrepid, poltron, palavragiu, naiv şi înduioşător, ceea ce 
trezeşte în cititori reacţii diferite. E chiar capcana pe care le-a 
întins-o Daudet (conştient sau nu), pentru că şi ei iau visul drept 
realitate, construind o lume ideală şi imaginativă, situată sub 
semnul mirajului şi al prezumţiei. Dar personaje în roman pot fi 
considerate şi ei, vânătorii de lei, leul devenit o obsesie-simbol şi 
chiar naratorul însuşi, prezent în faţa noastră ca actor şi 
spectator, judecător şi împricinat, şi mai ales cronicarul (voit 
imparţial!) aventurilor lui Tartarin, care va fi figura centrală şi în 
două cărţi ulterioare: Tartarin în Alpi (1885) şi Portul Tarascon 
(1890). 


Jacques-Henry Bornecque, cel mai avizat cercetător al operei lui 
Daudet, consideră că acest roman se distinge prin trei elemente 


importante: comic, realism şi liric (chiar „subtilement 
poâtiqgue”!), incluzând două trăsături distincte, dar 
complementare: umorul şi duioşia. 


Recunoscută târziu din partea criticii şi a altor scriitori de marcă, 
valoarea cărţii lui Daudet este azi unanim recunoscută, 
deoarece atmosfera, personajele şi tehnica ne reamintesc (chiar 
circumspecţi fiind) fraza iniţială din scrisoarea lui Flaubert 
adresată în martie 1872 lui Daudet: „C'est purement et 
simplement un chef-d'oeuvre!”. Pe baza experienţei personale şi 
a surselor livreşti care dominau gustul publicului francez în 
vremea sa, el ştia ab initio intenţia actului său creativ: 
cealaltăfaţă a lucrurilor. 


La o sută de ani de la moartea originalului prozator care a 
devenit un clasic al literaturii franceze şi o dimensiune de 
referinţă într-o posibilă antologie a umorului în literatura 
europeană, Alphonse Daudet rămâne şi contemporanul nostru, 
avertizându-ne că nu trebuie să uităm să râdem şi nici vechiul 
(şi cât de actualul!) îndemn al latinilor: ridendo casti-gat mores! 
(râzând, îndreptăm moravurile). 


Ilie Dan „în Franţa, fiecare este cât de puţin din Tarascon” 
Prietenului meu, Gonzague Privat. 
Grădina baobabului. 


Prima mea vizită la Tartarin din Tarascon a rămas pentru mine o 
dată de neuitat; iată, chiar dacă sunt 12 sau 15 ani de-atunci, 
îmi amintesc totul de parcă ar fi fost ieri. Viteazul Tartarin locuia 
la intrarea în oraş, a treia casă pe partea stângă a drumului spre 
Avignon. O frumoasă vilă tarasconeză, micuță, cu grădină în faţă 
şi cu balcon în spate, cu pereţi foarte albi şi jaluzele verzi; lângă 
poartă se afla o droaie de ţânci savoiarzil jucând şotron sau 
dormitând la soare, cu capul pe cutiile lor de lustragii. 


Pe din afară, casa nu avea o înfăţişare deosebită. 


1. Le petit Savoyard este o figură foarte populară în literatura şi 
cântecele secolului al XIX-lea. Înainte de alipirea regiunii Savoie 
la Franţa, ei plecau din ţara lor lucrând ca _ lustragii sau 
comisionari (n.r.). 


Pentru nimic în lume n-ai fi zis că eşti în faţa locuinţei unui erou. 
Dar când intrai înăuntru, Doamne Dumnezeule...! 


De la pivniţă la pod, chiar şi grădina, totul avea un aer eroic! 


He, he, nu erau în toată Europa măcar două grădini ca aceea a 
lui Tartarin. Nici un arbore din regiune, nici o floare din Franţa; 
numai plante exotice, arbori de gumă, tigve, bumbac, cocotieri, 
manghieri, bananieri, palmieri, un baobab, nopali, cactuşi şi 
smochini, de te credeai în mijlocul Africii, la zece mii de leghe de 
Tarascon. Bineînţeles, toate acestea nu erau în mărime naturală; 
astfel, cocotierii nu erau mai groşi ca sfeclele şi baobabul (un 
copac uriaş - arbor gigantea) se simţea în largul său într-un 
ghiveci de rozetă; dar ce-are a face! Pentru Tarascon acesta era 
foarte drăguţ, şi persoanele din oraş, care aveau duminica 
onoarea de a contempla baobabul, se-ntorceau acasă copleşite 
de admiraţie. 


Gândiţi-vă ce emotie a trebuit să încerc eu în acea zi, traversând 
această grădină de rai!... Ei, dar fu cu totul altceva când am 
pătruns în camera de lucru a eroului. 


Acest cabinet, una dintre curiozităţile oraşului, se afla în fundul 
grădinii, deschizân du-se printr-o uşă cu geam transparent la 
acelaşi nivel cu baobabul. 


Închipuiţi-vă, aşadar, o sală imensă căptușită cu arme şi săbii de 
sus până jos, dar cu toate armele din toate ţările lumii: carabine, 
puşti ghintuite cu ţeava lungă, flinte, cuțite corsicane, cuțite 
catalane, cuţite-revolvere, cuţite-pum-nale, pumnale malaieze, 
săgeți caraibiene, săgeți de silex, buzdugane, măciuci, bâte 
hoten-tote, lasouri mexicane, şi câte şi mai câte altele. 


Pe deasupra, soarele încins făcea să sclipească oţelul spadelor şi 
paturile puştilor, parcă pentru a ţi se face pielea de găină... 


Totuşi, ceea ce te liniştea puţin era prezenţa ordinii şi a 
curăţeniei care  domneau peste această  iata-gănărie. 
Supravegheat, curăţat şi etichetat, aici totul era aranjat ca într-o 
farmacie; din loc în loc, întâlneai un mic anunţ pe care se putea 
citi: „Săgeţi otrăvite, nu le atingeţi!” 


Sau: „Arme încărcate, feriţi-vă!” 
Fără aceste tăblițe, niciodată n-aş fi îndrăznit să intru! 


În mijlocul cabinetului era o măsuţă. Pe aceasta se afla o sticlă 
cu rom, o pungă cu tutun turcesc, Călătoriile Căpitanului Cook, 
romane de Cooper şi Gustave Aimard 1, povestiri de vânătoare: 
vânătoare de urşi, cu şoimi, vânătoare de elefanţi etc. În sfârşit, 
în faţa acestei măsuţe şedea un bărbat; între patruzeci şi 
patruzeci şi cinci de ani, era mic, pânte-cos, bondoc, roşcovan, 
numai în cămaşă, cu izmene de flanelă, cu barbă ţepoasă şi 
nişte ochi fulgerători; într-o mână ţinea o carte, cu cealaltă 
flutura în aer o pipă enormă cu căpă-cel de tinichea, şi, chiar 
citind nu ştiu ce istorisire extraordinară a unor vânători de frizuri 
frumoase, el făcea, împingând înainte buza de jos, o mutră 
înspăimântătoare care dădea figurii sale blajine de mic rentier 
tarasconez acelaşi caracter de ferocitate care domnea în toată 
casa lui. 


Acest bărbat era Tartarin, viteazul, marele, neasemuitul Tartarin 
din Tarascon. 


1. Cook (1728-1779) a fost un explorator celebru care a publicat 
istoria călătoriilor sale (Polinezia, Noua Caledonie, Noua 
Zeelandă). Fenimore Cooper (1789-1851) este autorul celebrei 
cărţi Ultimul mohican, iar Gustave Aimard (1818-1883) a scris 
povestiri despre pirați şi despre pieile-roşii (n.r.). 


Privire generală asupra drăguţului oraş Tarascon. Vânătorii de 
şepci în timpul despre care vreau să vă vorbesc, Tartarin din 
Tarascon nu era încă Tartarin cel de azi, marele Tartarin din 
Tarascon, atât de faimos în tot sudul Franţei. Şi totuşi, chiar în 
acea perioadă, el trecea drept regele Tarasco-nului. 


Să spunem de unde provenea această calitate regească. Aflaţi 
mai întâi că pe-acolo cu toţii merg la vânătoare, de la cel mai în 
vârstă până la cel mai mic. Vânătoarea este pasiunea celor din 
Tarascon, şi aceasta încă din timpurile străvechi, pe când 
tarascal dădea câte o sută de lovituri în mlaştinile oraşului şi 
când tarasconezii se porneau să lupte împotriva ei. După cum 
vedeţi, a trecut ceva vreme de atunci. 


1. Tarasca - animal fabulos, balaur din legendele provensale 
(n.r.). 


Prin urmare, în fiecare duminică dimineaţa, Tarasconul îşi lua 
armele şi ieşea dintre zidurile sale, cu rucsacul în spate, cu arma 
pe umăr, cu o droaie de câini, de dihori albi, de goarne şi cornuri 
de vânătoare. Era nemaipomenit de văzut aşa ceva!... Din 
nefericire, vânatul lipsea, dar lipsea cu desăvârşire. 


Cât ar fi animalele de animale, vă gândiţi lesne că de la o vreme 
au început totuşi să se ferească! 


La cinci leghe de Tarascon, vizuinile sunt goale, iar cuiburile - 
părăsite. Nu găseşti măcar o mierlă, o prepeliţă, nici cel mai mic 
vătui, nici măcar cea mai mică pasăre cu pene albe la târtiţă. 


Şi totuşi, ce ispititoare sunt aceste dealuri tarasconeze, 
parfumate de mirt, de lavandă şi rozmarin; de asemenea, 
ademenitori sunt şi aceşti struguri tămâioşi ce se găsesc pe 
malul Ronului, mustind de zahăr, de-ţi vine să-i mănânci şi cu 
ochii!... Da, dar mai este un Tarascon în spate şi, în mica lume a 
vietăţilor cu blană sau cu pene, acesta e rău văzut. Chiar 
păsările călătoare l-au însemnat cu o cruce neagră pe foaia 
itinerariului lor, şi când rațele sălbatice coboară spre Camargue 
în triunghiuri alungite şi zăresc de departe clopotniţele oraşului, 
cel care e în fruntea lor începe să strige cât poate de tare: „. lată 
Tarasconul, iată Tarasconul!”, şi întregul stol face un ocol. 


Pe scurt, în privinţa vânatului, nu mai rămâne nimic în regiune 
decât un amărât de iepure bătrân, care se încăpăţânează să 
trăiască acolo, după ce a scăpat ca prin minune vânătorilor 
tarasconeze din septembrie. Acest iepure este foarte cunoscut la 


Tarascon. | s-a dat şi un nume. Îl cheamă Fugărilă. Toată lumea 
ştie că-şi are culcuşul pe ogorul domnului Bompard - ceea ce, 
într-o paranteză fie spus, a dublat şi chiar triplat preţul acestui 
pământ -dar iepurelui nu i s-a dat încă de urmă. lar acum, nu 
mai sunt decât doi sau trei pătimaşi care se înverşunează 
împotriva lui. 


Ceilalţi s-au lăsat păgubaşi, şi Fugărilă a trecut de multă vreme 
în rândul superstiţiilor locale, cu toate că tarasconezul e foarte 
puţin superstiţios din fire şi nu se dă în lături când zăreşte o 
mâţă neagră. 


— Dar, cum vine asta? Îmi veţi spune; dacă vânatul este atât de 
rar la Tarascon, ei bine, ce fac vânătorii tarasconezi în fiecare 
duminică? 


— Ce fac? 


— Asta-i bună! Se duc la ţară, la două sau trei leghe de oraş, se 
adună câte cinci sau şase, se lungesc liniştiţi la umbra unei 
fântâni, a unui zid uitat sau a unui măslin, scot din tolba de 
vânătoare o bucată zdravănă de carne de vită fiartă înăbuşit, 
ceapă verde, un ditamai cârnaţul, câteva sardele, şi încep un 
prânz pe aşezate, stropit cu unul din acele minunate vinuri de 
Ron, care te fac să râzi şi să cânţi. 


După care, când plinul este făcut, fiecare se ridică, fluieră câinii, 
încarcă puştile şi începe vânătoarea. Adică, fiecare din aceşti 
domni îşi ia şapca, o aruncă în aer cu toată forţa şi trage în ea cu 
gloanţe de 5, 6 sau 2 - după înţelegere. 


Cel care nimereşte de cele mai multe ori în propria şapcă este 
proclamat rege al vânătorii, şi seara, plin de triumf, intră în oraş, 
cu şapca ciuruită de gloanţe în vârful puştii, însoţit de lătrături şi 
de larma trompetelor. 


E de prisos să vă spun că se face un comerţ straşnic în oraş cu 
şepci de vânătoare. Sunt chiar câţiva ceaprazari care vând şepci 
găurite şi rupte dinainte, pentru folosul celor neîndemânatici; 


dar nu este cunoscut până acum decât farmacistul Bezuquet 
care le cumpără. Ce dezonoare! 


Ca vânător de şepci, Tartarin din Tarascon era fără pereche. În 
toate duminicile, pleca dimineaţa cu o şapcă nouă; seara se 
întorcea cu o zdreanţă. În căsuţa baobabului, podul era plin cu 
astfel de trofee glorioase. Şi toţi tarasco-nezii îl recunoşteau ca 
maestrul lor şi, pentru că Tartarin cunoştea temeinic 
regulamentul  vânătorilor, deoarece citise toate manualele 
pentru toate felurile de vânătoare posibile, de la cea de şapcă 
până la vânătoarea de tigri birmanezi, aceşti domni făcură din el 
un mare justiţiar cinegetic, luându-l drept arbitru în toate 
disputele lor. 


În fiecare zi, de la orele trei la patru, la armurierul Costecalde se 
vedea un om burdu-hănos, grav, cu pipa între dinţi, tolănit pe un 
fotoliu verde de piele, în mijlocul prăvăliei pline de vânători de 
şepci, stând în picioare şi cion-dănindu-se. Era Tartarin din 
Tarascon, care împărțea dreptatea, un Nemrod, dublat de un 
Solomon. 


Nu! Nu! Nu! Urmare a privirii generale asupra drăguţului oraş 
Tarascon. 


La patima vânătorii, puternicul neam al tarasconezilor adaugă 
încă una: romanţele. Nici nu se poate crede câte romanțe „se 
consumă” în acest ţinut. Toate vechiturile sentimentale care 
îngălbenesc pe cele mai vechi cartoane se regăsesc la Tarascon 
în plină tinereţe şi strălucire. Aici se întâlnesc toate, dar absolut 
toate. Fiecare familie are una a sa, şi în oraş acest lucru se ştie. 
Se ştie, de exemplu, că romanţa farmacistului Bezuquet e: „Tu, 
steluţă albă, pe care o ador!”; cea a armurierului Costecalde: „Ai 
vrea să vii în poiană, la cabană?”; cea a perceptorului: „Dacă aş 
fi invizibil, nimeni nu m-ar vedea” (şansonetă comică). 


Şi aşa mai departe, pentru întregul Tarascon. De două sau trei 
ori pe săptămână, lumea se adună la unii sau la alţii, ca să şi le 
cânte. De mirare este faptul că ele rămân totdeauna aceleaşi şi 
că, de atâta amar de vreme de când le tot cântă, aceşti 
tarasconezi cumsecade n-au avut niciodată dorinţa de a le 


schimba. Ele se moştenesc în familii, din tată în fiu, şi nimeni nu 
se atinge de nimic; e lucru sfânt, ce mai! Ele nici măcar nu se 
împrumută vreodată. Niciodată nu i-ar trece prin cap lui 
Costecalde să le cânte pe ale lui Bezuquet şi nici acestuia pe 
cele ale lui Costecalde. Şi totuşi, gândiţi-vă că trebuie să le 
cunoască de peste patruzeci de ani de când le cântă. 


Nici vorbă! Fiecare şi-o păstrează pe a sa, şi toată lumea e 
mulţumită. 


Ca şi pentru şepci, pentru romanțe primul în oraş este acelaşi 
Tartarin. Superioritatea sa asupra concetăţenilor consta în 
următoarele: Tartarin din Tarascon nu avea romanţa sa, una 
anume. El le avea pe toate. 


Toate! 


Numai că trebuia să faci pe dracu-n patru ca să le cânte. 
Revenindu-şi repede din succesul saloanelor, eroul tarasconez 
prefera să se scufunde în cărţile de vânătoare sau să-şi petreacă 
seara la club, în loc să-şi facă inimă albastră în faţa unui pian din 
Nâmes, între două lumânări din Tarascon. Aceste parade 
muzicale i se păreau nedemne de rangul său. 


Câteodată, când se făcea muzică la farmacia Bezuquet, el intra 
ca din întâmplare în acel loc şi, după ce se lăsa insistent rugat, 
accepta să cânte marele duet din Robert diavolul, cu doamna 
Bezuquet, mama... Cine n-a ascultat aşa ceva, n-a ascultat 
niciodată nimic... Pentru mine, dacă aş trăi o sută de ani, mi-aş 
aminti toată viaţa de marele Tartarin apropiindu-se de pian cu 
paşi gravi, rezemându-se în coate şi, cu înfăţişarea necesară, 
sub reflexul verzui al borcanelor din vitrină, încercând să dea 
feţei sale blajine expresia satanică şi cumplită a lui Robert 
diavolul. Numai ce-şi găsea poziţia, şi salonul fremăta imediat; 
se simţea că o să se petreacă ceva măreț... Atunci, după un 
răgaz de tăcere, doamna  Bezuquet-mama începea, 
acompaniindu-se: „Robert, eu te iubesc pe tine, Credinţa eu ţie 
ţi-am dăruit Şi groaza m-apasă îndoit (bis), Cer îndurare pentru 
tine Şi cer şi pentru mine”. 


Cu vocea înceată, ea adăuga:„E rândul tău, Tartarin”, şi Tartarin 
din Tarascon, cu braţul întins, cu pumnul strâns, cu nările 
fremătând, striga de trei ori, cu o voce foarte puternică, ce se 
rostogolea ca un tunet, bubuind printre măruntaiele pianului: 
„Nu!... Nu!... Nu...!”, ceea ce orice meridional; cumsecade 
pronunţa „Nan!... Nan!... Nan...!”. Şi, fără nimic altceva, doamna 
Bezuquet-mama relua încă o dată: „Cer îndurare pentru tine Și 
cer şi pentru mine”. 


— Nan!... Nan!... Nan...!”, urla Tartarin de-a mai mare dragul, şi 
toată treaba se oprea aici... După cum vedeţi, nu dura mult, dar 
ieşea atât de bine, era atât de bine mimat şi aşa de dră-ceşte, 
că un val de groază năvălea în farmacie, mai ales când 
reîncepea cu „Nan!... Nan!... „ de patru-cinci ori la rând. 


În acel moment, Tartarin îşi ştergea fruntea de sudoare, surâdea 
doamnelor, făcea cu ochiul domnilor şi, retrăgându-se în triumf, 
pleca să spună cu un aer nepăsător la club: „Vin de la familia 
Bezuquet, unde am cântat duetul din Robert diavolul”. 


Şi cel mai interesant lucru e că el însuşi credea...! 
4 Ei! 


lată căror diferite talente le datora Tartarin din Tarascon situaţia 
sa deosebită din oraş. Unde mai adaugi că acest om dat dracului 
ştiuse să-i cucerească pe toţi! 


La Tarascon, armata era de partea lui Tarta-rin. Viteazul 
comandant Bravida, căpitan în rezervă de la intendenţă, spunea 
despre el: „Mare şmecher!”, şi credeţi-mă, acest comandant 
chiar că se pricepea la astfel de oameni, el, care îmbrăcase 
atâţia. 


Magistratura era de partea lui Tartarin. De vreo două-trei ori, în 
plin tribunal, bătrânul preşedinte Ladeveze spusese despre el: 
„E un caracter!”. 


În sfârşit, mulţimea era cu Tartarin. Spetele late, mersul, 
înfăţişarea sa ca a unui armăsar de soldat-trompetist care nu se 


teme de zgomot, această reputaţie de erou care îi venea nu se 
ştie de unde, mai multe monede de 10 centime şi de scatoalce 
dăruite lustragiilor aşezaţi în faţa porţii sale, toate acestea l-au 
transformat într-un fel de lord Seymourl al locului, un rege 
slobod la gură al Tarasconului. Duminică seara, pe chei, când 
Tartarin se întorcea de la vânătoare cu şapca în vârful ţevii de la 
puşcă, bine închingat în vesta de barchet, hamalii de pe Ron se 
înclinau cu tot respectul şi, arătând dintr-o privire bicepşii uriași 
care se încolăceau pe braţele sale, îşi ziceau în şoaptă unii către 
alţii, cu admiraţie: „Asta, da, e voinic!... Are muşchi de criţă!”. 
Muşchi de criţă! Numai la Tarascon se pot auzi asemenea 
grozăvii! 


Şi, cu toate acestea, în ciuda talentelor sale numeroase, cu 
muşchii de criţă, cu onorurile populaţiei şi cu stima atât de 
prețioasă a  viteazului comandant Bravida, fost căpitan 
intendent, Tartarin nu era fericit. Viaţa în acest târg îl apăsa şi îl 
sufoca. 


Marele bărbat din Tarascon se plictisea aici. Adevărul este că, 
pentru o fire eroică precum a sa, pentru un suflet aventuros şi 
nebunatic care nu visa decât bătălii, alergări prin Pampas, 1. 
Personaj celebru pentru excentricităţile sale fără număr (n.r.). 


Vânători fără egal, nisipuri ale deşertului, uragane şi taifunuri, să 
faci în fiecare duminică un atac la şapcă şi în restul timpului să 
împarţi dreptatea la armurierul Costecalde, asta zău că nu se 
face... Bietul erou! Cu timpul ar fi avut de ce să moară de inimă 
rea. 


În zadar, pentru a-şi lărgi orizontul şi a mai uita puţin de club şi 
de piaţă, se înconjura de baobabi şi vegetaţie africană; în zadar 
îngrămădea arme peste arme şi cuțite malaieze peste pumnale 
malaieze; în zadar era el ghiftuit de lecturi romaneşti, încercând 
asemeni nemuritorului Don Quijote, să se smulgă din forţa 
visului său, din ghearele neiertătoarei realităţi... Vai, tot ceea ce 
făcea pentru a-şi potoli setea de aventuri nu ducea decât la 
mărirea ei. Vederea tuturor acestor arme îl întreținea într-o stare 
continuă de furie şi aţâţare. Puştile ghintuite, săgețile şi lasourile 
îi strigau: „Luptă! Luptă!”. Printre crengile baobabului vântul 


marilor călătorii sufla şi-i dădea sfaturi rele. Pe deasupra, îl 
dădeau gata Gustave Aimard şi Fenimore Cooper... 


Eh, în după amiezile apăsătoare de vară, când se afla singur 
citind printre spadele sale, de câte ori nu sărise Tartarin răcnind; 
de câte ori nu zvârlise cartea din mână năpustindu-se spre 
perete, pentru a desprinde o panoplie! 


Bietul om uita că se află la el acasă în Tarascon, cu un fular pe 
cap şi în izmene; el dădea viaţă lecturilor sale şi, înflăcărându-se 
la tunetul propriei voci, striga cât îl ţinea gura, învârtind 
deasupra capului un topor sau un satâr al pieilor roşii: „Şi acum, 
să vină ei!”. 


— Ei? Care ei? 


Tartarin însuşi nu ştia prea bine... Ei însemna tot ceea ce atacă, 
tot ceea ce luptă, muşcă, zgârie, te scalpează, ceea ce urlă, tot 
ceea ce rage... Ei erau indienii sioux, dansând în jurul stâlpului 
infamiei, de care era legat albul nenorocit. 


Era ursul cenuşiu din Munţii Stâncoşi, care se leagănă şi se spală 
cu o limbă plină de sânge. Era şi tuaregul deşertului, piratul 
mala-iez, banditul din munţii Abruzzi. Ce mai vorbă, ei erau ei!... 
Adică războiul, călătoriile, aventura, gloria. 


Dar, vai! În zadar îi chema şi provoca viteazul tarasconez... Ei nu 
veneau niciodată... Păcat! Dac-ar fi venit, ce să facă ei la 
Tarascon? 


Totuşi, Tartarin îi aştepta mereu; mai ales seara când se ducea 
la club. 


Cană Tartarin se ducea la club. 


Cavalerul templier, pregătindu-se de asalt contra duşmanului 
care îl asediază, tigrul chinez în aşteptare pentru atac, 
războinicul comanş pornind pe cărarea războiului, aceştia erau 
nimica toată pe lângă Tartarin din Tarascon, înarmându-se din 


cap până în picioare pentru a se duce la club la orele nouă 
seara, o oră după ce gornistul suna stingerea. 


— Gata de atac! Cum spun marinarii. 


În mâna stângă, Tartarin luase un buzdugan cu ţinte de fier, în 
mâna dreaptă avea o sabie-baston; în buzunarul stâng, o 
măciucă; în cel drept, un pistol. La piept, între postav şi flanelă, 
avea un pumnal malaiez. Dar niciodată săgeți otrăvite cu el; 
acestea sunt nişte arme necinstite...! 


Înainte de a porni la drum, el exersa câteva momente, în liniştea 
umbroasă a odăii sale, fanda, ochea asupra peretelui şi îşi 
încorda muşchii; apoi îşi lua şperaclul şi traversa grădina, grav şi 
fără grabă. 


— Englezeşte, domnilor, englezeşte, acesta-i adevăratul curaj. 
La capătul grădinii, deschidea poarta cea grea de fier. O 
deschidea brusc, cu violenţă, în aşa fel încât ea se lovea în 
afară, de zid. Dacă ei ar fi fost cumva în spate, vă închipuiţi că i- 
ar fi făcut praf!... Din nefericire, ei nu erau acolo. 


Odată poarta deschisă, Tartarin ieşea, arunca o privire în 
dreapta şi în stânga, încuia poarta cu vioiciune de două ori, apoi, 
la drum! 


Pe drumul spre Avignon nu trecea nici măcar o pisică. Porţi 
zăvorâte şi ferestre întunecate. Totul era învăluit de întuneric. 
Din loc în loc, câte un felinar care clipea prin ceața Ronului... 


Semeţ şi calm, Tartarin din Tarascon se cufunda astfel în noapte, 
făcând să sune pintenii şi să sară din capătul de fier al 
bastonului scântei pe caldarâm... Bulevarde, străzi principale şi 
străduţe, peste tot el avea grijă să meargă drept pe mijlocul 
şoselei, excelentă măsură de prevedere şi care îţi permite să 
vezi apropiindu-se primejdia şi mai ales să te fereşti de ceea ce, 
seara, cade câteodată de la ferestre pe străzile Tarasconului. 


Văzându-l că dă dovadă de atâta prudenţă, să nu credeţi cumva 
că lui Tartarin îi era frică... Nici vorbă, el doar se purta cu mare 
luare aminte! 


Cea mai bună dovadă că Tartarin nu cunoştea frica e că, în loc 
să se ducă la club pe strada principală, el alegea întotdeauna 
drumul cel mai lung şi cel mai întunecos, printr-o mulţime de 
străduţe murdare, la capătul cărora se vede Ronul strălucind 
orbitor. Bietul om spera mereu ca în aceste locuri periculoase, la 
o cotitură, ei să ţâşnească din umbră şi să-i sară în spate. He, 
he, ar fi fost ei bine primiţi, v-o spun eu... Dar, vai, printr-o 
batjocură a soartei, niciodată, în vecii vecilor, Tartarin din 
Tarascon nu avu norocul unor întâlniri neplăcute. Nici un câine, 
nici măcar un beţiv. Pe scurt, nimic! 


Cu toate astea, uneori exista o alarmă falsă. Un zgomot de paşi 
sau voci înăbugşite. 


— Atenţie! Îşi spunea Tartarin şi rămânea țintuit locului, 
cercetând întunericul, luân-du-şi avânt zdravăn şi apăsându-şi 
urechea la pământ după moda indienilor... Paşii se apropiau. 
Vocile deveneau clare... Nici o îndoială! Ei soseau..., deci erau 
acolo. Într-o clipită, Tartarin, cu ochii injectaţi, gâfâind, îşi 
încorda puterile ca un jaguar şi se pregătea să ţâşnească, 
scoțând cumplite strigăte de luptă..., când, brusc, din mijlocul 
întunericului, el auzi vocile liniştite ale tarasconezilor care îi 
spuneau cu blândeţe: 


— la te uită... E Tartarin... Pe curând, Tartarin! 


La naiba! Era farmacistul Bezuquet cu familia care începuse să 
cânte la Costecalde romanţa sa. 


— Seară bună, pe curând! Bombănea Tarta-rin turbat de mânie 
din cauza confuziei sale; şi, furios, cu bastonul în aer, se pierdea 
în noapte. 


Ajuns în strada pe care se afla clubul, viteazul tarasconez 
aştepta încă un moment, plim-bându-se prin faţa porţii înainte 
de a intra. In sfârşit, obosit de aşteptare şi sigur că ei nu se vor 


arăta, arunca o privire plină de dispreţ în întuneric şi murmura 
cu ciudă: 


— Nimic!... Nimic, niciodată ni-mic! 
Şi vajnicul bărbat intra acolo să joace cărţi cu comandantul. 
Cei doi Tartarin. 


Cu această neostoită sete de aventură, de emoţii puternice, de 
călătorie, de hoinăreli pe unde-şi înţărcase dracul copiii, cum 
naiba se face că Tartarin din Tarascon nu părăsise niciodată 
Tarasconul? 


Şi totuşi, acesta este purul adevăr. Până la vârsta de patruzeci şi 
cinci de ani, viteazul tarasconez nu dormise măcar o singură 
dată în alt loc decât în oraşul său. El nu făcuse nici măcar acel 
faimos drum până la Marsilia, pe care orice provensal 
respectabil şi-l plăteşte la vârsta majoratului. Pe deasupra, el nu 
cunoştea nici măcar oraşul Beaucaire, deşi e foarte aproape de 
Tarascon, nu-i decât un pod de traversat. Din nefericire, fir-ar să 
fie, podul a fost luat adesea de rafalele de vânt, şi e atât de lung 
şi de şubred, iar Ronul e atât de lat în acel loc încât, e de-nţeles. 
Tartarin din Tarascon iubea straşnic pământul solid de sub 
picioare. 


Trebuie însă mărturisit că în eroul nostru erau două firi 
deosebite. „Simt că sunt doi oameni în mine”, a zis nu ştiu care 
sfânt. S-ar fi putut spune pe drept despre Tartarin că purta în 
sinea lui sufletul lui Don Quijote, aceleaşi imbolduri de 
cavalerism, acelaşi ideal eroic, aceeaşi nebunie a visării şi a 
grandiosului; dar, din păcate, el nu avea trupul celebrului 
hidalgo, acel corp osos şi slab, mai mult o fantasmă decât un 
corp, pe care nu se închegase viaţa materială, capabil să 
petreacă douăzeci de nopţi fără să-şi desfacă platoşa şi 
patruzeci şi opt de ore numai cu un pumn de orez... Dimpotrivă, 
corpul lui Tartarin era al unui burduhănos, foarte greoi şi 
senzual, molâu şi smiorcăit, stăpânit de pofte burgheze şi 
obiceiuri casnice, era un trunchi butucănos şi pânte-cos purtat 
de picioarele nemuritorului Sancho Panza. 


Don Quijote şi Sancho Panza întrupaţi în acelaşi bărbat, pricepeţi 
cred ce amestec nenorocit înseamnă, ce ravagii şi ce de 
tulburări!... He, he, ce frumos dialog, demn de pana apostolilor, 
s-ar putea ţese între cei doi Tartarin - Tartarin-Quijote şi 
Tartarin-Sancho! Tartarin-Quijote tresălta la citirea istorisirilor lui 
Gustave Aimard şi striga: Plec! 

Dar Tartarin-Sancho, gândindu-se la reumatism, zicea: Rămân. 
Tartarin-Quijote, exaltat la culme: 

— Acoperă-te de glorie, Tartarin! 

Tartarin-Sancho, foarte liniştit: 

— Tartarin, acoperă-te cu flaneaua! 

Tartarin-Quijote, din ce în ce mai înfierbântat: 


— O, minunate puşti cu două focuri, pumnale tăioase, lasouri şi 
voi, mocasini! 


Tartarin-Sancho, din ce în ce mai liniştit: 


— O, minunante veste tricotate, dragi genun-chiere călduţe, o, 
drăgălaşe şepci cu urechi! 


Tartarin-Quijote, cu totul pierdut: 


— O secure! Daţi-mi o secure! Tartarin-Sancho, chemând 
servitoarea: 


— Jannette, adu cacao cu lapte! 


Şi, în acel moment, Jannette aducea o excelentă cacao caldă 
sclipitoare, aromată, şi cu nişte fripturi în sânge stropite cu 
lichior de anason care îl fac să râdă pe Tartarin-Sancho, 
înăbuşind strigătele lui Tartarin-Quijote. 


Şi uite aşa se face că Tartarin din Tarascon nu părăsise niciodată 
Tarasconul. 


Europenii la Şanhai Comerţul select. Tătarii... Să fie Tartarin din 
Tarascon un impostor? Mirajul. 


Şi totuşi, o dată Tartarin era cât pe-aci să plece într-o lungă 
călătorie. 


Cei trei fraţi Garcio-Camus, nişte tarasco-nezi stabiliţi la Şanhai, 
i-au oferit postul de director al unei agenţii comerciale de acolo. 
Asta da! Asta era viaţa care-i trebuia. Afaceri grase, o lume 
întreagă de comis-voiajori de condus, relaţii cu Rusia, Persia, 
Turcia, comerţ select, ce mai! 


În gura lui Tartarin, poate că vorba asta „comerţ select” vi se 
pare o trufie fără margini...! 


Casa Garcio-Camus avea între altele şi avantajul că primea în 
vizită din când în când nişte tătari. Atunci se închideau repede 
uşile. Toţi comis-voiajorii îşi luau armele, se înălța drapelul 
consular şi, de la ferestre, poc! Poc! Se trăgea asupra tătarilor. 


Cu cât entuziasm primi Tartarin-Quijote o asemenea propunere 
nici nu mai e nevoie s-o spun; din nefericire, Tartarin-Sancho nu 
prea auzea cu urechea pe partea aceea, şi, deoarece el era cel 
mai puternic, lucrurile nu s-au putut aranja. Dar se vorbea peste 
tot în oraş. Va pleca? Nu va pleca? Punem rămăşag? Că da, că 
ba. Oricum, fu un mare eveniment... Până la urmă, Tartarin nu 
plecă, dar toată această poveste îi aduse destulă faimă. Pentru 
cei din Tarascon era totuna dacă ai plecat de-a-bine-lea în 
Şanhai, sau dacă doar ai fost cât pe-aci să pleci într-acolo. 
Deoarece se vorbea atâta despre călătoria lui Tartarin, până la 
urmă oamenii au crezut că el chiar a fost acolo şi, de aceea, 
seara la club, diferiţi domni îi cereau informaţii cu privire la viaţa 
din Şanhai, la moravuri, opium şi la comerţul select. 


Tartarin, foarte bine informat, dădea bucuros detaliile care i se 
cereau şi, cu timpul, viteazul bărbat nu mai era nici măcar el 
sigur că nu a fost la Şanhai. Povestind a suta oară descinderea 
tătarilor, se trezea spunând cu tonul cel mai firesc: „Atunci, 
împart arme comis-voiajorilor, înalt steagul şi poc! Poc! De la 


ferestre asupra tătarilor”. Auzind acestea, tot clubul fremăta de 
uimire... 


— Bine, bine, veţi spune, Tartarin al dumneavoastră nu era 
decât un straşnic mincinos. 


— Nu, de o mie de ori nu! Tartarin nu era un mincinos... 
— Totuşi, el ştia foarte bine că nu fusese la Şanhai! 


— De, fără îndoială, el ştia. Numai că...” Numai că, ascultați cu 
atenţie cele care urmează. E timpul să ne înţelegem o dată 
pentru totdeauna cu privire la această faimă de mincinoşi pe 
care cei din Nord le-au făurit-o celor din Sud. Nu există mincinoşi 
în Sud, nu mai mulţi la Marsilia ca la Nâmes, la Toulouse, la 
Tarascon... Omul din Sud nu minte, el se păcăleşte de unul 
singur. El nu spune întotdeauna adevărul, dar crede că l-a 
spus... Minciuna lui nu e o minciună, e un fel de miraj... 


Da, miraj!... Şi pentru a mă înţelege mai bine, duceţi-vă în Sud şi 
veţi vedea. Veţi vedea acest ţinut afurisit în care soarele 
transfigurează totul şi face ca orice lucru să fie mai mare ca în 
realitate. Veţi vedea aceste mici coline din Provența, nu mai 
înalte ca măgura Montmartre, dar care vă vor părea uriaşe, veţi 
vedea Casa pătrată din Nâmes - o mică bijuterie de etajeră - 
care vă va părea la fel de mare ca Notre-Dame. Veţi vedea... Ah, 
singurul minci nos din Sud, dacă este vreunul, e soarele. Tot 
ceea ce atinge el se măreşte peste măsură! Ce era Sparta în 
timpul splendorii sale? Un târguşor. Ce era Atena? Cel mult un 
judeţ pricăjit. Şi totuşi în istorie ele ne apar ca nişte cetăţi 
uriaşe. lată ce face soarele. 


Să ne mai mirăm că acelaşi soare, apunând peste Tarascon, a 
putut face dintr-un fost căpitan la intendenţă ca Bravida, 
viteazul comandant Bravida, dintr-un nap un baobab şi dintr-un 
om care doar ar fi trebuit să plece la Şanhai unul care într- 
adevăr a fost acolo? 


Menajeria Mitaine. Un leu din Atlas la Tarascon. 
Nemaipomenita şi solemna întâlnire. 


Şi acum, fiindcă l-am arătat pe Tartarin din Tarascon cum era în 
particular, înainte ca gloria să-i sărute fruntea şi să-l încununeze 
cu lauri, acum, după ce noi am povestit toată această viaţă 
eroică prinsă într-un mediu tihnit, cu bucuriile, durerile, visele şi 
speranţele sale, să ne grăbim pentru a ajunge la măreţele pagini 
ale istoriei şi la evenimentul neobişnuit care avea să ducă la 
naşterea unui destin de neasemuit. 


Era într-o seară, la armurierul Costecalde. Tartarin din Tarascon 
tocmai arăta unor amatori cum funcţionează o puşcă cu 
baionetă, pe atunci o noutate deosebită... Deodată, uşa se 
deschide şi un vânător de şepci se repede îngrozit în prăvălie, 
strigând: „Un leu!... Un leu...!”. Stupoare generală, groază, 
strigăte, îmbulzeală. Tartarin pune mâna pe baionetă, iar 
Costecalde aleargă să închidă poarta. Se face cerc în jurul 
vânătorului, toţi îl întreabă, îl zoresc, şi iată ce se află: menajeria 
Mitaine, întorcându-se de la târgul din Beaucaire, acceptase să 
facă un popas de câteva zile la Tarascon şi tocmai se instalase 
în Piaţa Castelului cu o sumedenie de şerpi boa, foci, crocodili şi 
cu un leu măreț din Atlas. 


Un leu din Atlas la Tarascon! Niciodată, de când lumea, nu se 
văzuse aşa ceva. Ei, acum să-i fi văzut pe bravii vânători de 
şepci cum se priveau care de care mai semet! Câtă strălucire pe 
feţele lor gălbejite şi ce strângeri de mână aveau loc, pe 
tăcutelea, prin toate colţurile prăvăliei lui Costecalde! Emoţia 
era atât de puternică şi de neaşteptată, încât nimeni nu scotea o 
vorbă... 


Nici măcar Tartarin. Palid şi tremurând, având încă puşca cu 
cremene în mână, se gândea, stând în picioare lângă tejghea... 
Un leu din Atlas acolo, foarte aproape, la doi paşi! Un leu, tocmai 
acel animal întotdeauna luptător şi feroce, regele fiarelor, 
vânatul viselor sale, ceva asemănător actorului principal din 
acea trupă excelentă care juca scene atât de frumoase în 
imaginaţia sa... 


Un leu, Doamne sfinte!... Şi încă din Atlas! Asta era peste 
putinţă de îndurat pentru marele Tartarin. Deodată un val de 
sânge îi năvăli în obraji. 


Ochii săi ardeau ca para focului. Cu un gest repezit, aruncă 
puşca pe umăr şi, întorcându-se către viteazul comandant 
Bravida, vechiul căpitan de la intendenţă, îi spuse cu o voce de 
tunet: „Să mergem, s-o vedem şi pe asta, comandante!” „He, 
he, he, păi... Dar puşca mea cu cremene pe care mi-aţi luat-o!”, 
îndrăzni cu timiditate Costecalde; dar Tartarin dăduse colţul 
străzii şi înapoia lui mergeau unul în spatele altuia foarte ţanţoşi 
toţi vânătorii de şepci. 


Până când ajunseră ei, la menajerie se adunase multă lume. 
Tarascon, neam eroic altfel, dar lipsit prea multă vreme de 
spectacole senzaţionale, se năpustise asupra barăcii Mitaine şi o 
luase cu asalt. 


De aceea, grăsana doamnă Mitaine era mai mult decât 
mulţumită... În costum de Kabylez având mânecile suflecate 
până la cot, cu cercuri de fier la glezne, cu o cravaşă într-o 
mână, iar în cealaltă cu un pui de găină viu, chiar dacă era 
jumulit de pene, distinsa doamnă făcea onorurile casei pentru 
tarasconezi şi, deoarece 1. De la Kabyle, regiune muntoasă din 
Algeria (n.r.). 


Şi ea avea muşchi de criţă, succesul său era aproape deopotrivă 
cu cel al spectatorilor. 


Intrarea lui Tartarin cu puşca pe umăr înspăimântă pe toată 
lumea. 


Toţi aceşti viteji tarasconezi, care se plimbau agale prin faţa 
cuştilor, fără arme, fără bănuială sau teamă, fără măcar să aibă 
nici cea mai mică idee despre primejdie, trăiră un moment de 
spaimă firească văzându-l pe marele Tartarin intrând în baracă 
cu arma lui cea straşnică. Şi aveai de ce să te temi, pentru că el, 
acest erou... Ce mai! Într-o clipită, partea din faţa cuştilor se 
goli. Copiii strigau de frică, mamele trăgeau cu ochii spre uşă. 
Farmacistul Bezugquet dădu înapoi, zicând că se duce să-şi caute 
puşca... Încetul cu încetul, totuşi, atitudinea lui Tartarin potoli 
neliniştea. 


Calm, cu capul sus, iscusitul tarasconez înconjură grijuliu baraca, 
trecu fără să se oprească prin faţa scăldătoarei focilor, privi 
dispreţuitor lada lungă plină de tărâţe unde şarpele boa îşi 
mistuia puiul crud şi, în sfârşit, se aşeză în faţa cuştii leului... 


Solemnă şi nemaipomenită întâlnire! 


— Leul din Tarascon şi leul din Atlas, faţă în faţă. De o parte, 
Tartarin, în picioare, cu genunchii ţepeni şi cu braţele apăsate 
pe arma sa; de cealaltă parte, leul, şi încă unul uriaş, tolănit în 
paie, plictisit, clipind des, cu un bot enorm şi-o coamă ca un fel 
de perucă galbenă, aşezat fiind pe labele din faţă. Amândoi sunt 
calmi, se privesc! 


Lucru neobişnuit! Fie că baioneta îl indispunea, fie că 
adulmecase un duşman al rasei sale, leul, care până atunci 
privise tarasco-nezii cu un aer de dispreţ suveran, râzându-le în 
nas tuturor, avu deodată o izbucnire de furie. Mai întâi, 
adulmecă, mârâi înfundat, îşi desfăcu ghearele, îşi întinse labele; 
apoi se ridică, îşi înălţă capul, îşi scutură coama, căscă o gură 
uriaşă şi slobozi un muget înspăimântător. 


Un țipăt de groază îi răspunse. Întreg Taras-conul, terorizat, se 
îndreptă spre uşi. Toţi -femei, copii, hamali, vânători de şepci, 
chiar şi viteazul comandant Bravida... 


Singur, Tartarin din Tarascon rămase neclintit... Sta acolo, înfipt 
şi îndrăzneţ, în faţa cuştii, cu străfulgerări de mânie în ochi, şi cu 
acea mutră fioroasă pe care o cunoştea tot oraşul... După un 
timp, când vânătorii de şepci, puţin mai liniştiţi datorită atitudinii 
sale şi gratiilor solide, se apropiară de eroul lor, îl auziră cum 
murmura uitându-se la leu: „Ei, asta da vânătoare”... 


În acea zi, Tartarin din Tarascon nu mai scoase o vorbă... 


Ciudatele urmări ale mirajului în acea zi, Tartarin din Tarascon 
nu mai scoase o vorbă; dar, de fapt, nenorocitul de el zisese 
chiar prea mult... 


A doua zi, nu se vorbea pe stradă decât despre viitoarea plecare 
a lui Tartarin în Algeria şi despre vânătoarea de lei. Îmi sunteţi 
martori, dragi cititori, că viteazul bărbat nu suflase o vorbă 
despre asta; dar, după cum ştiţi, mirajul... 


Pe scurt, întreg Tarasconul nu vorbea decât despre această 
plecare. Pe bulevarde, la club, la Costecalde, oamenii îşi dădeau 
bineţe cam buimăciţi: 


— Şi de altfel... Aţi aflat cel puţin vestea? 


— Şi de altfel, ce? Cel puţin, poate e vorba de plecarea lui 
Tartarin? 


Asta pentru că la Tarascon toate frazele încep cu şi de altfel, 
care se pronunţă alfel, şi sfârşesc cu cel puţin, care se pronunţă 
cel puţân. 


Ei bine, în ziua aceea, mai mult decât în altele, cuvintele alfel şi 
cel puţân răsunau peste tot de dârdâiau ferestrele. 


Cel mai surprins din oraş, aflând că va pleca în Africa, fu chiar 
Tartarin. Dar să vedeţi ce înseamnă trufia! În loc să spună pur şi 
simplu că nici prin gând nu-i da aşa ceva, că n-a avut niciodată 
măcar intenţia de a pleca, bietul Tartarin, prima oară când i s-a 
spus despre această călătorie, zise cam pe ocolite: 


— He, he!... Poate... de!... Nuzic nu. 

A doua oară, ceva mai împăcat cu ideea, răspunse: 
— Probabil că da. 

A treia oară, doar atât: 

— E sigur! 


În sfârşit, seara, la club şi la familia Coste-calde, înflăcărat de 
lichiorul de ouă, de urale şi de tot felul de lumini, îmbătat de 
succesul pe care l-a avut în oraş anunţarea plecării sale, 
nenorocitul de el declară că pur şi simplu e sătul de vânătoarea 


de şepci şi că pleacă în curând, pentru a urmări leii uriaşi din 
Atlas... 


Un straşnic ura! Însoţi această declaraţie. Şi iar lichior de ouă, 
strângeri de mână, îmbrăţişări şi serenade sub flacăra torţelor 
până la miezul nopţii, în faţa căsuţei baobabului. 


Dar Tartarin-Sancho nu era deloc mulţumit! Ideea de a se duce 
în Africa şi de a vâna lei îl înfiora de pe acum; şi, întorcându-se 
acasă, în timp ce serenada în onoarea sa răsună sub fereşti, îi 
făcu lui Tartarin-Quijote o scenă de nedescris, numindu-l ţicnit, 
fanfaron şi nebun de legat, arătându-i în de-amănuntul 
nenorocirile care-l aşteptau în viitoarea expediţie: naufragii, 
reumatisme, friguri galbene, dezinte-rie, ciumă neagră, țânțari 
uriaşi, şi câte altele... 


În zadar jurase Tartarin-Quijote să nu facă imprudenţe, să se 
învelească bine, să ia cu sine tot ce era necesar, că Tartarin- 
Sancho nu voia să audă nimic. Bietul de el se şi vedea hărtănit 
de lei, înghiţit de nisipurile deşertului ca răposatul Cambyse, iar 
celălalt Tartarin nu izbutea să-l potolească cât de puţin decât 
expli-cându-i că toate acestea n-or să se întâmple chiar mâine, 
că nu-l grăbea nimic şi că, la urma urmelor, nu erau încă plecaţi. 


Într-adevăr, e limpede că nimeni nu se porneşte într-o astfel de 
expediţie fără a-şi lua unele măsuri de precauţie. Trebuie să ştii 
unde mergi, ce naiba! Doar nu pleci ca o pasăre... 


Înainte de orice, tarasconezul vru să citească povestirile marilor 
călători prin Africa, istoriile lui Mungo-Park, Caille, ale doctorului 
Livingstone şi ale lui Henri Duveyrieripar Citind, el observă că 
aceşti bravi călători cutezători, înainte de a-şi încălţa sandalele 
pentru depărtatele excursii, învățau să îndure pentru mult timp 
foamea, setea, marşurile forţate, şi tot felul de privaţiuni. 
Tartarin voi să procedeze ca şi ei, şi chiar din acea zi nu se hrăni 
decât cu terci. Ceea ce se numeşte terci la Tarascon se 
compune din câteva felii de pâine muiate în apă caldă, cu un 
căţel de usturoi, puţin cimbru şi niţel dafin. Dieta era cam 
severă, şi vă imaginaţi cum se strâmba bietul Sancho... 


La antrenamentul cu terci, Tartarin din Tarascon adăugă alte 
învățături practice. Astfel, pentru a se obişnui cu marşurile lungi, 
se forţa să facă în fiecare dimineaţă înconjurul oraşului de şapte 
sau opt ori la rând, fie în pas alergător, fie în pas cadenţat, cu 
coatele strânse lângă corp şi cu două pietricele albe în gură, 
după obiceiul celor vechi. 


Apoi, pentru a se obişnui cu răcoarea nopţilor, cu ceața şi cu 
roua, el cobora în fiecare 1. Celebri exploratori ai Africii (n.r.). 


Seară în grădină şi rămânea acolo până la orele zece- 
unsprezece, singur cu puşca sa, la pândă în spatele 
baobabului... 


În sfârşit, cât timp menajeria Mitaine rămase la Tarascon, 
vânătorii de şepci întârziaţi la Costecalde putură vedea în 
umbră, trecând prin Piaţa Castelului, un om ciudat plimbân-du- 
se în lung şi în lat în spatele barăcii. 


Era Tartarin din Tarascon, care învăţa să asculte, fără să 
tremure, răgetul leului în noaptea întunecoasă. 


Înaintea plecării în timp ce Tartarin se antrena în acest chip, 
folosind tot felul de mijloace care de care mai eroice, întreg 
Tarasconul era cu ochii pe el; nici că se ocupa cu altceva. 
Vânătoarea de şepci aproape că fusese dată uitării, iar 
romanţele aşteptau în zadar să fie cântate. În farmacia lui 
Bezuquet pianul dormita sub o husă verde, iar gândaci de 
cantaridă se uscau deasupra, cu burta în sus... Expediția lui 
Tartarin oprise totul... 


Într-adevăr, merita să vezi succesul tarasco-nezului prin saloane. 
Îl trăgeau care încotro, se băteau pentru el, şi-l împrumutau sau 
şi-l furau unul altuia. Nu era o cinste mai mare pentru doamne 
decât aceea de a merge la menajeria Mitaine la braţul lui 
Tartarin, care le explica în faţa cuştii leului cum trebuie procedat 
pentru a vâna aceste fiare uriaşe, unde trebuia ochit, de la câţi 
paşi, dacă accidentele erau numeroase, şi câte şi mai câte... 


Tartarin dădea orice explicaţii doreai. Citise pe Jules Gerard1 şi 
cunoştea vânătoarea de lei ca în palmă, ca şi cum ar fi participat 
la ea. De aceea vorbea cu atâta însufleţire despre aceste lucruri. 


Dar cel mai frumos era seara, în timpul cinei, la preţedintele 
Ladeveze sau la bravul comandant, vechiul căpitan al sectorului 
de îmbrăcăminte, când, după ce se aducea cafeaua, scaunele 
fiind apropiate, îl făceau să vorbească despre viitoarele sale 
partide de vânătoare... 


Atunci, cu coatele pe masă, cu nasul în aroma de cafea Mocca, 
eroul povestea cu o voce gâtuită de emoție pericolele care îl 
aşteptau acolo. Vorbea despre nopţile de pândă fără lună, 
despre mlaştinile urât mirositoare, despre râurile otrăvite din 
cauza frunzelor de oleandru, despre zăpezi sau despre soare 
ucigător, scorpioni şi ploi de lăcuste; vorbea de asemenea 
despre obiceiurile leilor gigantici din Atlas: felul lor de a lupta, 
vigoarea lor fenomenală şi ferocitatea în timpul împerecherii... 


Apoi, vrăjit de propria-i povestire, Tartarin se ridica de la masă, 
sărea în mijlocul sufrageriei, 1. Jules Gerard (1817-1864), 
supranumit ucigaşul de lei, a călătorit mult în Africa (n.r.). 


Imitând răgetul leului, zgomotul unei carabine: pac! Pac! Şuierul 
unui cartuş explodat - pff, pfşş, gesticula, se înroşea şi răsturna 
scaunele... 


În jurul mesei, toată lumea se îngălbenea. Bărbaţii se uitau unii 
la alţii, clătinând din cap, doamnele închideau ochii cu ţipete de 
spaimă, bătrânii îşi învârteau războinic deasupra capului lungile 
lor bastoane şi, în camera de alături, copiii culcaţi devreme, 
treziţi brusc de urlete şi împuşcături, dârdâiau de frică şi cereau 
să se aprindă lumina. 


Tartarin încă stătea în aşteptarea prăzii. 


Lovituri de sabie, domnilor, lovituri de sabie!... Niciodată însă 
împunsături de ac! 


Dar oare chiar avea de gând să plece?... E o chestiune delicată 
la care cronicarul lui Tartarin va fi destul de încurcat să 
răspundă. 


Totuşi, lucru cert e că menajeria Mitaine părăsise Tarasconul de 
peste trei luni, dar ucigaşul de lei nu se urnea... lar pe deasupra, 
e posibil ca naivul erou, orbit de un nou miraj, să-şi imagineze cu 
bună credinţă că el chiar plecase în Algeria. Probabil că din 
cauza pati-mei cu care povestea despre viitoarele sale vânători, 
el îşi imagina că le-a făcut chiar, tot aşa de sincer cum îşi 
imaginase că înălţase drapelul consular şi că trăsese (poc! Poc!) 
asupra tătarilor la Şanhai. 


Din păcate, dacă de această dată Tartarin din Tarascon fu 
victima unui miraj, în schimb tarasconezii nu fură. Când, după 
trei luni de aşteptare, şi-au dat seama că vânătorul nu pregătise 
măcar un cufăr, începură să murmure. 


— Va fi ca şi cu Şanhai, spunea Costecalde zâmbind în colţul 
gurii. Şi vorba armurierului se răspândi de îndată în oraş, aşa că 
nimeni nu mai credea în Tartarin. Naivii, laşii, oameni precum 
Bezuquet pe care şi un purice l-ar fi pus pe fugă şi care nu putea 
să tragă un foc de armă fără să închidă ochii, tocmai ei erau cei 
mai neiertători. La club sau pe terasă, intrau în vorbă cu bietul 
Tartarin, şicanându-l: 


— Şi, celpuţăn pe când plecarea asta? 


În prăvălia lui Costecalde, părerea lui Tartarin nu mai era demnă 
de încredere. Vânătorii de şepci se lepădau de şeful lor! 


Apoi veni rândul epigramelor de tot felul. Preşedintele Ladeveze, 
care în timpul său liber făcea o curte nebună muzei provensale, 
compuse în limba ținutului un cântec care făcea furori. Era vorba 
în el de un anume vânător Gervais, a cărui puşcă 
nemaipomenită trebuia să împuşte până la unul toţi leii din 
Africa. Din nefericire, afurisita asta de puşcă avea o straşnică 
ciudăţenie: o încărcai mereu, dar nu pornea nicicum. 


Dar nu pornea nicicum! Pricepeţi dumneavoastră aluzia... 


În scurt timp, cântecelul era pe buzele tuturora, şi, când Tartarin 
trecea prin oraş, hamalii de pe chei şi lustragiii din faţa porţii 
sale cântau în cor în grai provensal: 


Loufusiou de mestre Gervai Toujou lou cargon, toujou lou 
cargon, Lou fusiou de mestre Gervai Toujou lou cargon, 
partjamai.1 


Numai că asta se cânta mai pe ocolite, din cauza mușchilor de 
criță. Vai, cât de scurtă-i admiraţia celor din Tarascon...! 


Omul cel viteaz, în ce-l priveşte, se prefăcea, lenevind, că nu 
vede şi nu aude nimic; de fapt, acest mic război surd şi veninos 
îl necăjea foarte tare; el simţea că Tarasconul îi scapă din mâini, 
că grațiile publicului se îndreaptă spre alţii, şi asta îl făcea să 
sufere cumplit. 


Ah, această cratiţă a popularității, ce bine e s-o ai în faţă, dar cât 
de mult te frigi când ea se răstoarnă...! 


În ciuda necazului său, Tartarin surâdea şi-şi vedea liniştit de 
treburi, ca şi cum nimic nu s-ar fi întâmplat. 


1. „Puşca domnului Gervai/O-ncarci într-una, nu ia foc/Puşca 
domnului Gervai/O-ncarci într-una, nu ia foc” (în original - text în 
provensală, n.t.). 


Totuşi, câteodată masca de voioşie nepăsă-toare pe care şi-o 
lipise de faţă, cădea dintr-o dată. Aşadar, în loc de râs, se 
vedeau indignarea şi durerea... 


Şi astfel, într-o dimineaţă în care micii lustragii cântau pe sub 
ferestre Lou fusiou de mestre Gervai, glasul acestor obraznici se 
făcu auzit până în camera bietului mare om care se bărbierea în 
faţa oglinzii (Tartarin îşi lăsase barbă, dar, deoarece devenise 
prea mare, trebuia să aibă mereu grijă de ea). 


Dintr-odată fereastra se izbi cu zgomot şi Tartarin se ivi, în 
cămaşă şi cu scufia pe cap, cu spumă de săpun pe obraji, 
răsucind briciul şi săpuniera şi strigând cu voce de tunet: 


„Lovituri de sabie, domnilor, lovituri de sabie!... Niciodată însă 
împunsături de ac!” 


Ce minunate cuvinte demne de a rămâne în istorie, care se 
adresau, câtă naivitate! Acestor drăcuşori, nu mai înalţi decât 
cutiile cu cremă de ghete şi atât de nobili, încât nu mai erau în 
stare să ţină o sabie în mână! 


Despre ceea ce s-a spus în căsuţa baobabului în toiul 
încurcăturii generale, numai armata ţinea cu Tartarin. 


Viteazul comandant Bravida, fostul căpitan de intendenţă, îi 
păstra aceeaşi stimă: „E un şmecher!”, se încăpăţâna el să 
spună, şi această afirmaţie era, îmi închipui, mai potrivită decât 
cea a farmacistului Bezuquet... Niciodată viteazul comandant nu 
s-a referit la călătoria în Africa; totuşi, când bârfa târgului 
devenise prea mare, el se hotări să vorbească. 


Într-o seară, bietul Tartarin stătea singur în biroul său, gândindu- 
se la lucruri triste, când îl văzu pe comandant intrând la el, 
serios, înmănuşat în negru şi aranjat la patru ace. 


— Tartarin, zise fostul căpitan cu autoritate, Tartarin, trebuie să 
pleci! Şi rămase în picioare lângă uşorul uşii, mare şi neîndurător 
ca însăşi datoria. 


Tartarin din Tarascon înţelese tot ceea ce era de înţeles în acest 
„Tartarin, trebuie să pleci!”. 


Alb ca varul, el se ridică, privi înduioşat cabinetul său de lucru, 
ocrotitor, plin de căldură şi dulce lumină, fotoliul încăpător şi 
comod, cărţile, covoarele, storurile albe de la ferestre, în spatele 
cărora fremătau crengile subţiri din mica grădină; apoi, 
îndreptându-se spre viteazul comandant, îi strânse mâna cu 
putere şi, cu o voce în care suspinau lacrimile, dar totuşi 
stăpânită, îi spuse: 


— Voi pleca, Bravida! 


Şi plecă aşa cum o spusese. Dar nu chiar imediat... Îi trebui ceva 
timp să se echipeze. 


Mai întâi comandă la Bompard două cufere mari, cu pereţi dubli 
din aramă şi cu o placă lunguiaţă pe care scria: 


TARTARIN DIN TARASCON Ladă cu arme. 


Dublura pereţilor şi gravarea luară mult timp. Comandă de 
asemenea la Tastavin un splendid jurnal de călătorie pentru a-şi 
consemna impresiile; căci e plăcut la vânătoarea de lei, dar 
trebuie totuşi să te gândeşti şi la călătoria propriu-zisă. 


După aceea îi veni de la Marsilia o provizie straşnică de 
conserve, carne uscată în cuburi, pentru supă, un model nou de 
cort, care se montează şi se strânge rapid, ghete de marinar, 
umbrele, un impermeabil, ochelari albaştri, pentru a-şi feri ochii. 
În sfârşit, farmacistul Bezuquet îi pregăti o mică farmacie 
ambulantă, ticsită cu plasturi, camfor, arnică şi un oţet turbat, 
de trezea şi morţii din mormânt. 


Bietul Tartarin! Ceea ce făcea nu era, de fapt, pentru el; dar 
spera, prin griji şi atenţii delicate, să potolească furia lui 
Tartarin-Sancho, care, de când se hotărâse plecarea, nu-şi mai 
stăpânea mânia nici ziua, nici noaptea. 


13 Plecarea în sfârşit, sosi ziua cea mare, ziua de pomină. 


Încă din zori, întreg Tarasconul era în picioare, înţesând drumul 
spre Avignon şi împrejurimile căsuţei cu baobab. 


Lumea se adunase la ferestre, pe acoperişuri şi chiar în copaci; 
marinari de pe Ron, hamali, lustragii, burghezi, ţesătoare, 
negustori de tafta, clubul, ce mai, tot oraşul; erau, de asemenea, 
şi cei din Beaucaire care trecuseră podul, zarzavagii de la 
mahala, căruţe cu prelate înalte, podgoreni cocoţaţi pe catârce 
împopoţonate cu panglici, văluri, zurgălăi, noduri, clopoței, şi din 
loc în loc chiar câteva fetişcane din Arles, fiecare la braţ cu 
drăguţul ei, cu panglică albastră pe cap, mergând pe cai mici, 
suri, din Camargue. 


Toată această mulţime forfotea şi se îmbulzea în faţa porţii lui 
Tartarin, simpaticul Tartarin care pleca să vâneze lei la Turcaleţi. 


Pentru cei din Tarascon - Algeria, Africa, Persia, Grecia, Turcia şi 
Mesopotamia formează o ţară mare, dar mitologică şi 
enigmatică, pe care ei o numesc simplu Turcaleţia. 


În mijlocul acestei gloate, vânătorii de şepci veneau şi plecau, 
mândri de triumful şefului lor, ca şi cum ar fi lăsat în urmă-le 
brazdele gloriei. 


Două roabe se aflau în faţa casei baobabului. Din când în când, 
uşa se deschidea, aşa că puteau fi văzute câteva persoane care 
se preumblau gânditoare prin grădină. Bărbaţii aduceau cufere, 
lăzi, saci de dormit, pe care le stivuiau în roabe. 


La fiecare nou pachet, mulţimea fremăta. Obiectele erau numite 
cu voce răspicată: „Acesta e cortul... Acestea sunt conservele... 
Farmacia ambulantă... Lăzile cu arme”. lar vânătorii de şepci 
dădeau toate explicaţiile cuvenite. 


Deodată, spre ora zece, o mişcare deosebită cuprinse mulţimea. 
Uşa dinspre grădină dâr-dâi straşnic din ţâţâni. 


— E el!... E el! Strigau oamenii. Şi, într-adevăr, era el. 

Când apăru în prag, din mulţime se auziră strigăte de uimire: 
— Este un Turcaleţ!... 

— Are ochelari! 


Într-adevăr, Tartarin din Tarascon crezu că e bine ca, mergând 
în Algeria, să îmbrace un costum algerian. Pantaloni largi 
bufanţi, din material alb, vestă cu nasturi de metal, două 
cingători roşii; gâtul gol, părul tuns periuţă şi având pe cap un 
fes roşu uriaş şi un văl albastru destul de lung... Pe lângă 
acestea, el mai avea câte o puşcă pe fiecare umăr, un uriaş cuţit 
de vânătoare la centură, o cartuşieră agăţată de burtă şi un 
revolver care se bălăngănea la şold, dar în toc de piele. Asta e 
tot. 


Ah, iertaţi-mă, uitam ochelarii, o pereche de ochelari uriaşi de 
culoare bleu, care se potriveau de minune pentru a îndrepta 
ceea ce era prea fioros în înfăţişarea eroului nostru. 


— Trăiască Tartarin!... Trăiască Tartarin!... Urla mulţimea în 
delir. 


Marele bărbat zâmbi, dar nu putu răspunde la salut, din cauza 
puşcoacelor care îl împiedicau. În plus, ştia prea bine acum câte 
parale fac laudele mulţimii: poate chiar, în sufletul său, îi 
blestema pe aceşti vajnici compatrioți care îl obligau să plece, să 
părăsească colţişorul său vesel cu pereţi albi şi cu storuri verzi... 
Dar asta nu se observa. 


Calm şi mândru, deşi puţin cam palid, se îndreptă spre şosea, 
privi roabele cu bagaje şi, văzând că totul e în regulă, porni 
voiniceşte pe drumul către gară, fără să întoarcă măcar o 
singură dată privirea spre căsuţa baobabului. În urma lui 
mergeau viteazul comandant Bravida, fostul căpitan de 
intendenţă, preşedintele Ladeveze şi armurierul Costecalde, şi 
toţi vânătorii de şepci, apoi cărucioarele şi mulţimea. 


În faţa peronului, şeful gării - un bătrân care venise din Africa în 
1830 - îl aştepta, drept care îi strânse cu căldură mâna de mai 
multe ori. 


Expresul Paris-Marsilia încă nu sosise. Tartarin şi statul său 
major intrară în sala de aşteptare. Pentru a evita îmbulzeala, 
şeful gării trase zăbrelele în urma lor. 


Timp de un sfert de oră, Tartarin se plimbă de-a lungul şi de-a 
latul sălii, în mijlocul vânătorilor de şepci. Acestora le vorbi 
despre călătoria sa şi mai ales despre vânătoare, promițând să 
le trimită nişte piei. La rând, pentru o piele, fiecare se înscria în 
carneţelul său ca pentru un contradans în carnetul de bal al unei 
domnişoare. 


Liniştit şi calm precum Socrate când a băut cucută, neînfricatul 
tarasconez găsea o vorbă de duh pentru fiecare şi un surâs 
pentru toată lumea. Vorbea simplu şi curtenitor: ai fi zis că 


înainte de plecare voia să lase în urma sa numai simpatie, 
regrete şi amintiri plăcute. 


Auzindu-l pe şeful lor vorbind astfel, toţi vânătorii de şepci 
plângeau, unii aveau chiar remuşcări - precum preşedintele 
Ladeveze şi farmacistul Bezuquet. 


Câţiva bărbaţi care îl însoțeau plângeau şi ei pe la colţuri. Afară, 
mulţimea privea printre zăbrele şi răcnea: „Trăiască Tartarin!”. 


În sfârşit, clopotul sună. Un uruit surd, un țipăt sfâşietor zgudui 
bolțile... „Poftiţi în vagoane, poftiţi în vagoane!” 


— Adio, Tartarin... Adio, Tartarin! 


— Adio, tuturor, murmură viteazul bărbat, şi, îmbrăţişându-l pe 
comandantul Bravida, el îmbrăţişă de fapt întregul Tarascon. 


Apoi se repezi pe peron şi se urcă într-un vagon plin de 
parizience, mai-mai să moară de frică văzând acest om ciudat, 
burduşit cu carabine şi revolvere. 


Portul Marsilia. îmbarcarea! Îmbarcarea! 


La 1 decembrie 186..., spre ora amiezii, sub un soare de iarnă 
provensală, pe o vreme frumoasă, cu un cer luminos şi senin, 
marsiliezii zăriră buimăciţi ivindu-se pe Canebiere un turcaleţ, 
dar ce turcaleţ! Niciodată nu văzuseră unul să-i semene şi, asta 
deşi, martor mi-e Dumnezeu, în Marsilia nu lipsesc turcaleţii! 


Cel despre care e vorba, mai e oare nevoie să v-o spun? Era 
chiar Tartarin, marele Tarta-rin din Tarascon, care, mergând de- 
a lungul cheiului, urmat de lăzile cu arme, de farmacia şi 
conservele sale, găsi debarcaderul companiei Touache şi 
pachebotul Zouave care trebuia să-l ducă acolo. 


Având încă în urechi aplauzele tarasconeze, ameţit de lumina 
albăstrie şi de mirosul mării, Tartarin mergea semeţ, cu puştile 
pe umăr, cu capul sus, privind cu uimire minunatul port Marsilia, 
unde se afla pentru prima dată şi care îi lua ochii, ce mai! Bietul 
om credea că visează. Îşi închipuia că se numeşte Sinbad 


Marinarul şi că rătăceşte într-unul din acele fantastice oraşe cum 
se găsesc numai în O mie şi una de nopţi. 


Cât vedeai cu ochii, o mulţime de catarge şi vele se încrucişau 
din toate părţile. Pavilioane din toate ţările - ruseşti, greceşti, 
suedeze, tunisiene, americane. Navele, la linia de plutire de 
lângă chei, cu bompresul îndreptat spre mal, stăteau ca nişte 
şiruri de baionete. În partea de jos, naiade, zeițe, sfinte fecioare 
şi alte sculpturi în lemn vopsit, care dădeau numele vaporului, 
totul era mâncat de apa mării, măcinat, putrezit, mucegăit... Din 
timp în timp, între vapoare, un colţişor de mare, ca o oglindă 
uriaşă - o fâşie lucitoare pătată de ulei. În încâlceala vergelor, o 
sumedenie de pescăruşi păreau nişte pete cocoţate pe cerul 
azuriu, iar ucenicii marinari se strigau în toate limbile. 


Pe chei, printre puhoaiele care veneau de la săpunării, verzi, 
negricioase, pline de ulei şi sodă, forfotea o mulţime de vameşi, 
comisionari şi hamali cu cărucioare pe două roţi, trase de cai 
mici din Corsica. 


Se mai vedeau şi magazine ciudate de confecţii, barăci afumate 
în care marinarii găteau, negustori de pipe, de maimuțe, 
papagali, panglici de voal, vechituri de tot felul, între care se 
aflau de-a valma năpârci, mici felinare aurite, macarale, ancore 
ştirbe, parâme, scripeţi, aparate de portavoce şi lunete marine 
de pe timpul lui Jean Bart şi Dugnay-Trouin. Vânzătoare de scoici 
şi de moluşte, stând pe vine, ţipau lângă marfa lor. Marinarii 
trecând cu oale de smoală, cratiţe fumegânde, panere pline de 
caracatiţe pe care le spălaseră în apa limpede de la fântâni se 
aflau şi ei acolo. 


Peste tot era o îngrămădire de nedescris, cu mărfuri de toate 
felurile: mătăsuri, minereuri, plute, cearşafuri, dulciuri, roşcove, 
rapiţă, lemn dulce, trestie de zahăr. Într-un cuvânt, Orientul şi 
Occidentul se întâlneau într-un talmeş-bal-meş. Duhoarea de 
brânză de Olanda, mormane întregi pe care genovezii le iuţeau a 
dracului cu boia, îţi strâmba nasul. 


Pe cheiul pentru grâu, hamalii forfoteau neostenit descărcând 
sacii pe malul înalt şi bine zidit în partea de sus. Grâul ca un 


torent de aur se rostogolea în mijlocul unui fum gălbui. Bărbaţi 
cu fes roşu ciuruiau cu site uriaşe din piele de măgar acest grâu 
pe care îl încărcau apoi în căruțele care se îndepărtau, urmate 
de un regiment de femei şi copii cu măturiţe şi panere pentru 
spice. Mai încolo, se aflau lângă bazinul de carenaj vapoarele 
mari culcate pe-o parte şi care erau arse cu flăcări de mărăcini 
pentru a îndepărta ierburile de mare. Vergile îmbibate de apă, 
mirosul de răşină, zgomotul asurzitor al dulgherilor care dublau 
coca navelor cu plăci mari de aramă, toate acestea te asurzeau. 


Câteodată însă, printre catarge, se ivea şi câte un luminiş. 
Atunci Tartarin vedea intrarea în port, infernalul du-te-vino al 
vapoarelor. O fregată engleză pleca spre Malta; era spilcuită şi 
curată, ofiţerii aveau mănuşi albe. Pe lângă ea, un bric din 
Marsilia pornea în mijlocul strigătelor şi al înjurăturilor, în frunte 
cu un căpitan gras cu redingotă şi pălărie de mătase, care dădea 
comenzile în provensală. Într-un cuvânt: nave care pleacă mereu 
cu toate pânzele sus. Altele care soseau încet se aflau mai 
încolo, hăt departe, parcă plutind în soare. 


Peste tot era o larmă înspăimântătoare. Necontenit auzeai uruit 
de căruţe, câte-un „hei-rup” de-al marinarilor, înjurături, 
cântece, sirena vapoarelor cu aburi, tobe şi trompetele de la 
forturile Saint-Jean şi Saint-Nicolas, clopotele de la Major, de la 
Accoules şi Saint-Victor; în plus mai bate şi vântul, care duce 
toate aceste zgomote şi urlete, le scutură şi le amestecă parcă 
cu vâjâitul lui, făcând o muzică nebună, sălbatică, eroică, 
precum o mare fanfară a călătoriei, care îţi dă poftă să pleci, să 
te duci departe, să ai aripi. 


În sunetul acestei minunate fanfare, neînfricatul Tartarin din 
Tarascon se îmbarcase pentru ţara leilor...! 


Partea a l-a. 
La turcaieţi. 


Traversarea. Cele cinci poziţii ale fesului. Seara zilei a treia 
îndurare! 


Aş dori, dragii mei cititori, să fiu pictor, şi încă unul mare, pentru 
a vă pune sub ochi, la începutul celui de-al doilea episod, 
diferitele poziţii pe care le lua fesul lui Tartarin din Tarascon în 
timpul traversării, la bordul lui Zouave, între Franţa şi Algeria. 


Vi l-aş arăta mai întâi pe punte, cât era de straşnic şi minunat, 
dând strălucire acestui cap din Tarascon. Vi l-aş arăta apoi la 
ieşirea din port, când Zouave începea să se balanseze pe valuri; 
sau mirat şi dârdâind ca şi cum ar fi presimţit primele semne ale 
primejdiilor viitoare. 


Apoi, în golful Lionului, pe măsură ce se înaintează în larg şi 
marea devine mai aspră, l-aş arăta luptându-se cu furtuna, 
fxându-se mirat pe scăfârlia eroului ca un ciucure uriaş de lână 
albastră care se opintea în sus din ceața mării şi din vijelie... A 
patra poziţie. La ora şase seara, în largul coastelor corsicane. 
Nefericitul fes se clătina şi privea marea, jalnic şi scrutător. În 
sfârşit, a cincea şi ultima poziţie, în fundul unei cabine strâmte, 
într-un pătuc care părea a fi un sertar al unui scrin, ceva fără 
noimă şi uitat care se rostogoleşte, scâncind pe pernă. Este 
acelaşi fes năzdrăvan de la plecare, acum redus la o simplă 
scufie de noapte, care se afundă peste ţeasta unui bolnav 
convulsionat şi alb ca varul... 


Ah, dacă cei din Tarascon l-ar fi putut vedea pe bravul Tartarin 
în acel sertar de scrin, sub lumina ştearsă şi firavă care 
pătrundea prin hublouri printr-o duhoare cu miros de bucătărie 
şi lemn putrezit, acel miros greţos al pachebotului, dacă l-ar fi 
auzit horcăind la fiecare zbatere a elicei, cerând ceai din cinci în 
cinci minute şi înjurând pe servitor cu o voce piţigăiată, îndată a 
fi regretat că l-au silit să plece... Credeţi-mă pe cuvânt de 
onoare că îi plângeai de milă bietului vânător. Cuprins dintr-o 
dată de rău de mare, nefericitul nu avusese nici măcar curajul 
să-şi desfacă centura algeriană, nici să scape de arsenalul său. 
Cuţitul de vânătoare îi strivea pieptul, cureaua revolverului îi 
măcelărea picioarele. Pentru a-l da gata parcă, se adăugau 
mârâiturile lui Tartarin-Sancho Panza, care nu înceta să geamă 
şi să dră-cuiască. 


— Dobitocule, du-te naibii!... Doar ţi-am spus. Ai vrut să pleci în 
Africa, ei bine, iată Africa!... lţi place? 


Dar ceea ce era şi mai crud în această situaţie e faptul că, din 
fundul cabinei sale şi, printre gemete, nenorocitul auzea 
pasagerii din marele salon râzând, mâncând, cântând şi jucând 
cărţi. Societatea era veselă şi numeroasă la bordul lui Zouave. 
Ofiţeri care se întorceau la corpurile lor de armată, dame de la 
Alcazarl din Marsilia, actori ambulanți, un musulman bogat care 
se întorcea de la Mecca şi un prinţ muntenegrean poznaş din 
cale-afară care îi imita pe Rânel şi Gil Peres 2. Niciunul din acei 
oameni nu avea rău de mare, aşa că îşi petreceau timpul bând 
şampanie cu căpitanul vasului; se găsea acolo şi un grăsan 
chefliu din Marsilia, care avea locuinţă şi aici, şi la Alger şi care 
purta hazliul nume de Barbassou. 


1. Cafenea din Marsilia, unde se şi cânta (n.r.). 


2. Actori comici în vogă, binecunoscuţi publicului francez spre 
sfârşitul secolului al XIX-lea (n.r.). 


Tartarin din Tarascon le purta pică acestor mizerabili. Veselia lor 
îi dubla nefericirea... 


În sfârşit, în după-amiaza zilei a treia, la bordul navei se produse 
o mişcare neobişnuită care îl scoase pe eroul nostru din lunga sa 
toropeală. Clopotul din faţă suna. Se auzeau cizmele greoaie ale 
marinarilor care alergau pe punte. 


— Înainte! Înapoi! Striga cu voce răguşită căpitanul Barbassou. 
Apoi: „Stop!”. O oprire bruscă, o zguduitură şi apoi nimic... Atâta 
doar că pachebotul se legăna domol de la dreapta la stânga, ca 
un balon în aer... Această linişte ciudată îl sperie pe tarasconez: 


—  Îndurare! Ne  scufundăm!... Strigă el cu o voce 
înspăimântătoare şi, regăsindu-şi ca prin minune forţele, o 
zbughi din cabină şi se repezi pe punte cu tot arsenalul său. 


La arme! La arme! 


Dar nu se scufunda nimeni, ajungeau în port. Zouave tocmai 
intra într-o radă frumoasă, cu ape negre şi adânci, dar liniştită şi 
aproape pustie. În faţă, pe un deal, se afla Algerul. Era alb, cu 
căsuțe mici de un alb mat care coborau către mare, ghemuite 
unele lângă altele... Păreau o grămadă de spălătorese care 
înălbesc colina de la Meudon. lar deasupra se zărea un cer uriaş, 
albastru ca atlazul, o minunăţie...! 


Nemaipomenitul Tartarin, scăpat acum oarecum de groază, 
privea peisajul şi-l asculta cu respect pe prinţul muntenegrean 
care, alături de el, îi înşira diferite cartiere ale oraşului: Casbah, 
Oraşul de Sus, Strada Bab-Azoun. E foarte manierat acest prinţ 
din Muntenegru; în plus cunoaşte foarte bine Algeria şi vorbeşte 
curent araba. De aceea, Tartarin avea de gând să se folosească 
de cunoştinţa cu el... Deodată, de-a lungul balustradei peste 
care era aplecat, tarasconezul zări un şir de mâini mari şi negre 
care se agăţau pe dinafara vasului. Îndată, un cap de negru cu 
păr creţ şi scurt apăru în faţa sa; şi, până să deschidă el gura, 
puntea fu asaltată din toate părţile de o sută de pirați negri sau 
galbeni, pe jumătate goi, urâţi şi înspăimântători. 


Tartarin îi cunoştea pe aceşti bandiți... Erau aceia, adică Ei, pe 
care îi căutase adesea noaptea pe străzile din Tarascon. In 
sfârşit, iată că Ei se hotărâseră să vină. 


La început, surpriza îl îngheţă pe loc... Dar când văzu că bandiții 
se reped la bagaje, că smulg prelata cu care erau acoperite şi 
că, ce mai încolo şi-ncoace, încep jaful, eroul se dezmetici şi, 
scoţându-şi din teacă cuțitul de vânătoare, strigă călătorilor: 


— La arme, la arme! Şi se năpusti cel dintâi asupra piraţilor. 

— Ques aco? 1, făcu căpitanul Barbassou care ieşea pe coridor. 
— Ah, iată-vă, căpitane!... Repede, repede, înarmaţi-vă oamenii! 
— Ei, pentru ce s-o fac, boun Dieu! 2 1. Ce e? 


— În provensală (n.t.). 


2. Mare Dumnezeule - în provensală (n.t.). 
— Dar chiar nu vedeţi...? 

— Ce să văd? 

— Acolo... În faţă, piraţii... 


Căpitanul Barbassou îl privea trăsnit. În acel moment, un 
zdrahon de drac negru trecea prin faţa lor, alergând cu farmacia 
eroului în spate: 


— Ticălosule! Aşteaptă-mă! 


— Urlă tarascone-zul şi porni înainte în mână cu un pumnal cu 
lamă scurtă şi lată. Barbassou îl prinse de centură şi zise: 


— D-ta stai locului, fir-ar să fie! Ăştia nu sunt pirați... Piraţii nu 
mai există de mult. Sunt hamali. 


— Hamali...! 


— Ei da, hamali, care vin să ia bagajele pentru a le duce pe 
mal... Băgaţi-vă în teacă pumnalele, daţi-mi biletul şi urmaţi-l pe 
acest negru, care e un băiat bun şi vă va duce la mal, chiar la 
hotel, dacă doriţi...! 


încurcat, Tartarin dădu biletul său şi, urmând pe negru, cobori 
pe la partea dinspre cârmă într-o barcă mare care se balansa pe 
lângă vapor. Toate bagajele sale erau aici: cuferele, lăzile cu 
arme, conservele alimentare; deoarece ele ocupau barca în 
întregime, nu fu nevoie să aştepte şi alţi călători. Negrul se 
căţără pe cufere şi se chirci ca o maimuţă, strângându-şi 
genunchii cu braţele. Un alt negru luă ramele. Amândoi îl 
priveau pe Tartarin râzând cu dinţii lor albi. 


În picioare la spatele lor, luând aerul acela înspăimântător pe 
care i-l ştiau tarasconezii, marele Tartarin agita nerăbdător 
mânerul pumnalului; căci, în ciuda a ceea ce-i spusese 
Barbassou, el nu credea decât pe jumătate în bunele intenţii ale 
hamalilor cu piele de abanos, care semănau atât de puţin cu 


bunii hamali din Tarascon. După cinci minute, barca acosta la 
mal şi Tartarin punea piciorul pe micul chei al Barbariei unde cu 
trei sute de ani în urmă, un prizonier spaniol genial de la galere, 
numit Miguel de Cervantes, pregătea sub ciomagul paznicilor 
algerieni ai vâslaşilor un roman minunat care avea să se 
numească Don Quyote. 


Invocarea lui Cervantes Debarcarea. Unde sunt „turcaleţii”? Nu 
sunt. Dezamăgire. 


O, Miguel de Cervantes Saavedra, dacă ceea ce se spune e 
adevărat, că în locurile unde au existat bărbaţii de ispravă ceva 
din ei rătăceşte şi pluteşte în aer până la sfârşitul lumii, ceea ce 
a rămas din tine pe plaja Barbariei ar trebui să sară în sus de 
bucurie văzându-l debarcând pe Tartarin din Tarascon, acest 
reprezentant minunat al francezilor din Sud, în care se uniseră 
doi eroi ai cărţii tale: Don Quijote şi Sancho Panza... 


În acea zi era cald. Pe cheiul strălucind sub soare, puteai zări 
vameşi, algerieni aşteptând veşti din Franţa, câţiva mauri 
ghemuiţi şi trăgând din pipe lungi, marinari maltezi care 
strângeau năvoadele mari în care mii de sardele sclipeau între 
ochiuri ca nişte bănuţi de argint. 


De îndată ce Tartarin puse piciorul pe pământ, cheiul se animă, 
schimbându-şi înfăţişarea. O hoardă de sălbatici, chiar mai sluţi 
decât bandiții de pe vapor, se ridică dintre pietrele malului şi se 
năpusti asupra celui ce debarcase. Arabi înalţi, goi sub păturile 
de lână, mauri mici în zdrenţe, negri, tunisieni, mahonezi şi 
moabiţi, chelneri de la hotel cu şorţuri albe - toţi strigând, 
urlând, luptându-se pentru bagaje, unul luând conservele şi altul 
farmacia, rostind cuvinte într-o limbă păsărească de speriat şi 
momin-du-l cu nume de neînțeles ale unor hoteluri... 


Zăpăcit de atâta hărmălaie, bietul Tartarin pleca, venea, 
blestema, înjura, se zbătea, fugea după bagajele sale şi, neştiind 
cum să se înţeleagă cu aceşti barbari, îi dojenea în franceză, în 
provensală şi chiar în latină - cea a lui Pourceaugnacl - rosa, la 
rose; bonus, bona, bonum tot ce ştia el... Dar degeaba! Nu-l 
asculta nimeni. Noroc că un omuleţ, îmbrăcat cu o tunică cu 


guler galben şi înarmat cu un lung baston de însoțitor, interveni 
ca un zeu din epopeele lui Homer în îngrămădeală şi le împrăştie 
pe aceste lepădături cu lovituri de ciomag. Era un sergent din 
oraşul algerian. Cu purtare aleasă, îl îndemnă pe Tartarin să 
tragă la hotelul Europa şi îl încredinţă unor servitori care îl şi 
duseră într-acolo împreună cu bagajele încărcate în mai multe 
roabe. 


1. Erou comic dintr-o farsă de Molicre (n.r.). 


De la primii paşi pe care îi făcu în Alger, Tartarin rămase gură- 
cască. Până acum îşi imaginase un oraş oriental, de basm, 
mitologic, ceva între Constantinopol şi Zanzibar... Când colo, 
nimerea în plin Tarascon... Cafenele, restaurante, străzi largi, 
case cu patru etaje, o piaţă mică pavată cu macadam, unde 
muzicanţii cântau polci de Offenbach, domni aşezaţi pe scaune, 
care beau bere cu gogoşi, doamne, femei uşoare şi mulţi 
militari... Dar nici un turcaleţ!... Nu era decât el. Chiar şi pentru 
traversarea pieţei, el se simţi oarecum stingherit. Toată lumea îl 
privea. Muzicanţii se opriră, iar polca lui Offenbach rămase cu un 
picior în aer. 


Cu cele două puşti pe umăr şi cu revolverul la şold, cumplit şi 
măreț ca Robinson Crusoe, Tartarin trecu solemn prin mijlocul 
tuturor, dar, sosind la hotel, căzu lat. Plecarea din Tarascon, 
portul Marsilia, marea, prinţul muntenegrean şi piraţii, toate se 
amestecau şi se rostogoleau în mintea sa. Trebui să fie dus în 
camera sa, dezarmat şi dezbrăcat... Era vorba chiar să se caute 
un doctor, dar de îndată ce a pus capul pe pernă eroul începu să 
sforăie cu atâta râvnă, încât hotelierul crezu că ajutoarele 
ştiinţei nu sunt de folos, şi toată lumea se retrase în vârful 
picioarelor. 


Prima pândă. 


Când Tartarin se trezi, orologiul Guvernământului suna ora trei. 
Dormise toată seara, noaptea, dimineaţa şi chiar o bucată de 
după-amiază; ce-i drept, trebuie spus că şi sărmanul fes văzuse 
prea multe grozăvii timp de trei zile. 


Primul gând al eroului, când a deschis ochii, fu: „Sunt în ţara 
leilor!” De ce să n-o spunem? La gândul că leii erau aproape la 
doi paşi de el şi că trebuia să se încaiere cu ei, brr... Îi intra frigul 
în oase şi se vâra grabnic sub pătură. 


Dar la un moment dat, veselia de afară, cerul minunat de 
albastru, soarele arzător care se strecura în cameră, un mic 
dejun pe cinste servit chiar la pat, fereastra larg deschisă spre 
mare, toate acestea însoţite de un ulcior de vin de Crescial îi 
treziră vechiul său eroism: „Pe 1. Regiune viticolă, aproape de 
Alger (n.r.). 


Lei, pe lei!”, striga el, aruncând cât colo pătura şi îmbrăcându-se 
la repezeală. 


lată care era planul său: să iasă din oraş fără să spună ceva 
nimănui, să se îndrepte în grabă spre deşert, să aştepte 
noaptea, să se aşeze la pândă şi, când va trece primul leu, pac! 
Poc!... Apoi să revină a doua zi ca să ia micul dejun la hotelul 
Europa, să primească felicitările algerienilor pentru ispravă şi să 
tocmească o căruţă ca să aducă fiara. 


Prin urmare, se înarmă în grabă, îşi potrivi în spate cortul, al 
cărui capăt gros urca cu mult deasupra capului şi, ţeapăn ca un 
ţăruş, cobori în stradă. Acolo, nevoind să întrebe pe nimeni 
despre drumul său, de teamă să nu dea alarma despre planurile 
sale, o luă dintr-o dată la dreapta, merse până la capătul 
arcadelor Bab-Azoun, unde o sumedenie de evrei algerieni îl 
priveau din fundul dughenelor lor, aşa cum pândeşte un 
păianjen dintr-un colţ, trecu prin Piaţa Teatrului, intră într-o 
suburbie şi urmă apoi şoseaua mare şi prăfuită spre Mustafa. 


Pe acest drum era o îmbulzeală de nedescris. Omnibuze, birje, 
faetoane, furgoane, căruţe barosane încărcate cu fân şi trase de 
boi, esca-droane de vânători din Africa, turme de măgari pitici, 
negrese care vindeau plăcinte, trăsuri ale unor alsacieni 
emigranţi, spahii în mantale roşii, toate şi toţi se înşiruiau într-un 
nor de praf, în mijlocul strigătelor, cântecelor şi trâmbiţelor, între 
două rânduri de cocioabe, unde se vedeau mahonezi leneşi 


pieptănându-se în faţa uşilor, crâşme pline de soldaţi, măcelării 
şi adăposturi ale hingherilor. 


„Ce mă tot bat la cap cu Orientul lor? Gândea marele Tartarin; 
pe-aici nu sunt turci nici măcar câţi sunt la Marsilia”. Deodată, 
trecu pe lângă el, lungindu-şi picioarele şi mândră ca un curcan, 
o cămilă impunătoare. Începu să-i bată inima. Vasăzică, mai 
întâi apar cămilele! Leii nu pot fi prea departe; şi într-adevăr, 
numai după cinci minute, văzu că se îndreaptă spre el, cu puşca 
pe umăr, o trupă întreagă de vânători de lei. 


„Laşii! Îşi zise eroul trecând pe lângă dânşii, laşii! Să vâneze lei 
cu trupa şi chiar cu câini!... „ Căci nu şi-ar fi imaginat niciodată 
că în Algeria se poate vâna şi altceva decât lei. Totuşi, aceşti 
vânători aveau nişte figuri blajine de comercianţi ieşiţi la pensie, 
iar acest tip de a vâna leii cu câini şi tolbe de vânătoare era atât 
de original, încât tarasconezul, oarecum intrigat, crezu de 
cuviinţă să intre în vorbă cu unul dintre aceşti domni. 


— Şi altfel, camarade, a fost bună vânătoarea? 


— Nu prea rea, răspunse un altul care privea zăpăcit arsenalul 
de arme al războinicului din Tarascon. 


— Aţi împuşcat? 


— Desigur... E ceva... Mai bine vedeţi! Şi vânătorul algerian îşi 
arătă tolba sa, burduşită cu iepuri şi becaţe. 


— Ei, hm!... Tolba d-voastră?... Îi puneţi chiar în tolbă? 
— Dar unde aţi vrea să le pun? 
— De, oricum, sunt... Cam micuţi. 


— Şi mai mici şi mai mari, făcu vânătorul. Şi deoarece era grăbit 
să ajungă acasă, se alătură cu paşi repezi tovarăşilor săi. 


Viteazul Tartarin înţepenise în mijlocul drumului, mirat peste 
poate. Dar, după o clipă de gândire, zise: „Mda! Aştia se ţin de 
glume. N-au vânat nimic... „ şi îşi văzu liniştit de drum. 


Casele şi trecătorii erau din ce în ce mai rari. Se lăsa noaptea şi 
toate în jur îşi pierdeau conturul... Tartarin din Tarascon mai 
merse o jumătate de oră. Apoi se opri... Era noapte de-a binelea, 
o noapte fără lună, ciuruită de stele. Pe drum, nimeni. Şi totuşi, 
eroul se gândi că leii nu erau diligenţe, ca să urmeze mereu 
drumul cel mare. Peste tot, şanţuri, ruguri de mure, mărăcini. 
Ce-are a face? Mergea mereu. Şi dintr-odată, stai! „Pe aici 
miroase a leu”, îşi zise omul şi adulmecă vrăjmaş în dreapta şi în 
stânga. 


Poc! Pac! 


Era un imens deşert sălbatic, cotropit din loc în loc de plante 
ciudate din Orient, plante care aduc puţin cu fiarele sălbatice. 
Sub lumina blândă a stelelor, umbra lor se prelungea pe pământ 
în toate părţile. La dreapta, trupul greu şi întunecat al unui 
munte, poate Atlas... La stânga, marea nevăzută care se fierbea 
cu vuiet... Un culcuş tocmai potrivit pentru a ispiti sălbătăciunile. 


Cu o puşcă de gât şi cu alta în mâini, Tartarin puse genunchiul la 
pământ şi aşteptă... Aşteptă o oră şi încă una... Nimic! Atunci îşi 
aminti că în cărţile pe care le avea, marii vânători de lei nu 
plecau la vânătoare fără să ia un ied pe care îl legau la câţiva 
paşi în faţa lor şi pe care îl făceau să behăie, trăgându-l cu o 
sfoară de picioare. Neavând un ied, tarasconezului îi dădu prin 
cap să încerce s-o facă el pe-a iedul, şi începu chiar să behăie cu 
o voce de-a dreptul căprească: „Be he he! Me he he!” 


Mai întâi, încetişor, pentru că în adâncul sufletului avea totuşi 
puţină frică să nu-l audă leul... Apoi, văzând că nu venea nici un 
răspuns, behăi cât putea de tare: „Me he he!... Be he he! 
Mehehe”, dar cu atâta putere, încât presupusul ied aducea mai 
degrabă a ditamai boul... 


Deodată, la câţiva paşi în faţa sa, ceva negru şi uriaş căzu la 
pământ. Tăcu... Acel ceva se apleca, adulmeca pământul, sărea 
în sus, se rostogolea pe jos, pleca în galop, apoi revenea şi se 
oprea brusc... Acesta era leul, nici nu încape îndoială! Acum se 
vedeau bine cele patru labe scurte, grumazul puternic şi doi ochi 
mari care străluceau în umbră. „în falcă, foc! Poc! Pac...!” Gata. 


Imediat urmă un salt înapoi cu cuțitul de vânătoare strâns în 
pumn. După detunătură, se auzi un urlet înfiorător. 


„Îl am!”, strigă dragul de Tartarin şi, opin-tindu-se pe genunchii 
săi puternici, se pregătea să întâmpine fiara; dar fiara avea altă 
socoteală, aşa că fugi în salturi mari urlând. Tartarin nu se mişcă 
deloc. „Aşteaptă femela...”, aşa ca în cărţile pe care le citise. 


Din păcate, femela nu veni. După două sau trei ore de aşteptare, 
tarasconezul se lăsă păgubaş. Pământul era ud, noaptea 
devenise răcoroasă şi briza mării îl urzica. „Dar dacă aş trage un 
somn până la ziuă?”, îşi zise şi, pentru a scăpa de reumatism, se 
gândi la cort. Dar, să vezi minune! Cortul avea un sistem atât de 
bine pus la punct, dar ceva grozav, că nu reuşi în nici un chip să- 
| desfacă. Se chinui şi năduşi în zadar timp de o oră; blestematul 
de cort nu se deschidea... Ca şi umbrelele acelea care, în toiul 
unei ploi torențiale, îţi joacă festa... Istovit, eroul aruncă sculele 
pe jos şi se culcă pe pământ, înjurând în tot felul ca un provensal 
adevărat ce era. 


„Ta, ta, ra, ta Tarata!... ,, 


— Ques aco? Strigă Tartarin, tresărind brusc. Erau trompetele 
vânătorilor din Africa care sunau deşteptarea în cazărmile din 
Mustafa... Uluit, vânătorul de lei se frecă la ochi... Şi el, care se 
credea în inima deşertului! Ştiţi unde se afla de fapt? Într-un 
strat de anghinare, între un rând de conopidă şi altul de sfeclă. 
Sahara asta avea legume... Aproape de el, pe colina înverzită 
din partea de sus a oraşului, se aflau vile algeriene, toate albe, 
strălucind în roua zorilor; te-ai fi putut crede în împrejurimile 
Marsiliei printre casele de ţară mai mici şi mai mari. Înfăţişarea 
simplă şi cam „legumoasă” a acestei privelişti miră foarte mult 
pe bietul om şi îl întristă amarnic. „Aştia sunt nebuni”, îşi repeta 
e|,,...Să-şi planteze anghinarea în apropierea leului... Că doar n- 
am visat... Deci, leii vin până aici... O să avem dovada... 
„ Dovada erau petele de sânge pe care, fugind, fiara le lăsase în 
urma ei. Aplecat peste aceste urme însângerate, cu ochii la 
pândă şi cu revolverul în mână, neînfricatul tarasconez nimeri, 
printre rândurile de anghinare, drept într-un lan de ovăz... larbă 


călcată, o băltoacă de sânge, iar în mijlocul ei, culcat pe o rână 
şi cu o rană mare la cap, era... Ghiciţi cine...? 


— Un leu, zău aşa! 


Da' de unde, un măgar, unul din cei obişnuiţi în Algeria şi care 
sunt numiţi acolo urechiuşă. 


Sosirea femelei Luptă nemaipomenită La „întâlnirea iepurilor” 


Prima mişcare a lui Tartarin la vederea nefericitei victime fu un 
gest de ciudă şi necaz. Doar e ditamai deosebirea între un leu şi 
un măgăruş!; a doua mişcare fu numai de milă. Bietul animal era 
atât de frumuşel şi părea atât de blând! Pielea de pe coaste, 
caldă încă, tremura ca varga. Tartarin îngenunche şi cu capătul 
centurii algeriene încercă să oprească sângele nefericitului 
animal; acest viteaz bărbat îngrijind un măgăruş era tot ceea ce 
s-ar putea închipui mai emotionant. 


Când a simţit centura mătăsoasă, măgăruşul, care mai avea 
puţin de trăit, mişcă de două-trei ori din urechi ca şi cum ar fi 
spus: „Mulţumesc!... Mulţumesc!...” Apoi, după ce mai zvâcni o 
dată din tot corpul, rămase lat. 


— Ocheşel! Ocheşel! Noiraud! Noiraud! Strigă chiar atunci o 
voce sugrumată de spaimă. Chiar în acelaşi timp, într-un crâng 
vecin crengile se mişcară... Tartarin n-avu decât timpul pentru a 
se ridica şi a se apăra. Desigur, era femela! 


Ea sosi, înspăimântătoare şi roşie toată, sub înfăţişarea unei 
bătrâne alsaciene care bodogănea învârtind o umbrelă stacojie 
şi cerând înapoi măgarul de la cele patru stihii ale colinei 
Mustafa. Şi-ar fi fost mult mai bine pentru Tartarin să fi avut de 
furcă cu leoaica decât cu această bătrână afurisită. În zadar 
încerca bietul să-i explice cum s-au petrecut lucrurile; că el îl 
luase pe Noiraud drept un leu... Baba crezu chiar că vrea să-şi 
bată joc de ea şi, strigând cât putea „tarteifle” 1, se năpusti 
asupra eroului cu straşnice lovituri de umbrelă. Oarecum 
nedumerit, acesta se apăra cum putea, evitând loviturile cu 
carabina, ba chiar năduşea, răsufla şi striga: 


— Dar, doamnă... Dar, doamnă... 


Nimic şi pace! Doamna era surdă şi furia ei o dovedea cu vârf şi 
îndesat. Noroc că o a treia persoană sosi la locul bătăliei. Era 
soţul alsa-cienei, el însuşi alsacian şi crâşmar, în plus şi un 
contabil foarte bun. Când văzu despre ce e vorba şi constată că 
asasinul era de acord să-i plătească paguba, îşi dezarmă 
nevasta şi pe dată se înţeleseră. Tartarin dădu 200 de franci; 
măgarul poate făcea zece. Acesta-i preţul obişnuit pentru un 
măgar în pieţele arabe. Apoi l-au îngropat pe Noiraud sub un 
smochin, iar  alsacianul, ademenit de culoarea paralelor 
tarasconeze, invită eroul să ia o gustare la crâşma sa care se 
găsea la câţiva paşi, pe marginea şoselei. 


Vânătorii algerieni veneau aici în toate duminicile să prânzească, 
deoarece câmpul era doldora de vânat şi nu găseai pe o rază de 
două leghe un loc mai bun pentru iepuri. 


— Şi leii? Întrebă Tartarin. Alsacianul îl privi mirat peste măsură. 
— Leii? 


— Da... Leii... Îi zăriţi câteodată? Întrebă încă o dată bietul om, 
cu mai puţină încredințare. Crâşmarul izbucni în râs. 


— A, da, merci... Leii... la ce bun...? 
— Cum, nu sunt lei în Algeria...? 


— Zău aşa, n-am văzut niciodată... Şi totuşi, sunt douăzeci de 
ani de când locuiesc aici. Cred însă c-am auzit vorbindu-se. Mi se 
pare că ziarele... Dar sunt mult mai departe, acolo în Sud... 


În acea clipă au ajuns la crâşmă. Era una de mahala, cum se mai 
găsesc pe la Vauves ori Pantin, cu o ramură uscată deasupra 
uşii, cu tacuri de biliard zugrăvite pe pereţi şi cu această drăguță 
firmă: „La întâlnirea iepurilor”. La întâlnirea iepurilor!... O, 
Bravida, ce mai amintire! 


O poveste cu un omnibuz, o maură şi un şirag de flori de 
iasomie. 


Această primă întâmplare ar fi descurajat pe mulţi oameni; dar 
cei dintr-o bucată, ca Tartarin nu se lasă cu una cu două. „Leii 
sunt în Sud”, se gândea eroul... „ei bine, voi merge în Sud”. Şi 
de îndată ce înghiţi ultima îmbucătură, se ridică, mulţumi gazdei 
sale, îmbrăţişă pe bătrână fără pică, vărsă o ultimă lacrimă 
pentru răposatul Noiraud şi plecă repede spre Alger cu gândul 
neabătut de a-şi strânge cuferele şi de a pleca în sud chiar în 
aceeaşi zi. 


Din păcate, şoseaua cea mare din Mustafa părea că se lungise 
faţă de ziua de ieri; mamă, ce căldură şi ce praf era! lar cortul - 
şi mai greu!... Tartarin nu avu nici măcar curajul să meargă pe 
jos până în oraş, aşa că, la trecerea primului omnibuz, făcuse 
semn şi se urcase... 


Ah, săracul Tartarin din Tarascon! Ce bine ar fi fost pentru el şi 
pentru gloria-i neştirbită dacă n-ar fi intrat în această droagă 
blestemată şi şi-ar fi continuat drumul pe jos, chiar cu riscul de a 
cădea înăbuşit de aerul încins, cu cortul în spate şi cu puştile 
grele, dar cu două ţevi... 


Urcându-se şi el, omnibuzul se umplu. În fund, cu o barbă 
neagră şi stufoasă, stătea un vicar din Alger, citind din Breviar. 
În faţă, o negustoreasă tânără maură care fuma ţigări proaste. 
Apoi, un marinar maltez şi patru sau cinci maure acoperite cu 
voaluri, ca să nu li se poată vedea decât ochii. Acele doamne îşi 
făcuseră rugăciunile în cimitirul din Abd-el-Kader; dar această 
împrejurare funebră nu părea să le fi întristat. Le auzeai râzând 
şi flecărind între ele, în timp ce ronţăiau prăjituri. 


Tartarin crezu că îl priveau insistent. Mai ales una îl mânca din 
ochi: cea din faţa sa, care îşi înfipse privirile în ochii lui şi nu le 
retrase tot drumul. Chiar dacă doamna purta voal, neastâmpărul 
ochilor mari, rimelaţi şi alungiţi, încheietura moale şi fină a 
mâinii plină de brățări de aur pe care el le întrevedea din când în 
când, totul - vocea, mişcările cochete, ca de copil, ale capului, 
deci toate îi spuneau că acolo exista cineva tânăr, vesel, 
îngeresc... 


Bietul Tartarin nu ştia unde să se ascundă. Mângâierea mută a 
ochilor orientali îl tulbura, îl furnica, îl dădea gata; ce mai! |! lua 
când cu căldură, când cu frig... 


Şi, culmea, nici condurul doamnei nu avea astâmpăr: se vâra 
printre ghetele lui imense de vânătoare, care simțeau acel 
pantofior foin-du-se ca un mic şoricel roşu. Ce-i de făcut? Să 
răspundă acestei porniri şi acestei atingeri? Da, dar urmările... O 
poveste de iubire în Orient e, se ştie, ceva groaznic! Cu 
imaginaţia lui, cât bolnavă, cât meridională, neînfricatul tarasco- 
nez se şi vedea în mâinile eunucilor, decapitat, poate mai rău 
decât atâta, cusut într-un sac de piele şi plutind pe apa mării cu 
capul său alături. Gândul acesta îl mai răcori puţin... 


În aşteptare, pantofiorul îşi continua manevra, iar ochii din faţa 
lui se deschideau mari, ca două flori de catifea neagră, dorind 
parcă să-i spună: 


— Culege-ne...!”. 


Omnibuzul se opri. Erau în Piaţa Teatrului, la capătul străzii Bab- 
Azoun. Una câte una, încurcate în şalvarii largi şi strângându-şi 
cu o îndemânare sălbatică vălul de pe faţă, maurele coborâră. 
Vecina lui Tartarin se ridică cea din urmă şi, ridicându-şi puţin 
privirea, trecu atât de aproape de erou, atingându-l uşor cu 
răsuflarea, cu un parfum de tinereţe, iasomie, mosc şi cofeturi. 


Tarasconezul nu mai rezistă. Îmbătat de dragoste şi în stare de 
orice, se repezi pe urmele maurei... Auzind zgomot de curele şi 
centi-roane, ea se întoarse, duse un deget la gură, ca şi cum ar 
fi spus „sst, linişte!”, iar cu cealaltă mână îi aruncă la repezeală 
un frumos şirag parfumat din flori de iasomie. Tartarin se aplecă 
să le ridice, dar, cum era greoi şi cu prea multe arme asupra lui, 
treaba dură destul de mult... 


Când se ridică, cu şiragul de iasomie în dreptul inimii, maura 
dispăruse. 


Lei ai Atlasului, dormiţi! 


Lei ai Atlasului, dormiţi! Dormiţi liniştiţi, în fundul sălaşurilor 
voastre, printre aloe şi cactuşi sălbatici... Câteva zile de-acum 
încolo, Tartarin din Tarascon n-o să vă căsăpească. Deocamdată, 
tot echipamentul său de război - lăzi cu arme, farmacie, cort, 
conserve - se odihneşte liniştit la hotelul Europa, într-un colţ al 
camerei nr. 36. 


Dormiţi fără grijă, voi, cogeamite lei roşcaţi. Tarasconezul îşi 
caută maura. După povestea din omnibuz, bietul de el simte tot 
timpul, pe piciorul său uriaş de vânător înrăit, zvâcnirea 
şoricelului roşu şi briza mării atingându-i buzele, şi capătă tot 
timpul - orice ar face - un parfum de dragoste, de cofetărie şi de 
anason. 


Nu mai poate fără maura sa! Dar asta nu-i o treabă oarecare! Să 
găseşti într-un oraş de o sută de mii de suflete o persoană de la 
care nu cunoşti decât răsuflarea, pantalonii şi culoarea ochilor; 
nu e însă decât un tarasconez, îndrăgostit lulea, care poate 
încerca marea cu degetul. Culmea e că, sub vălurile lor albe, 
toate maurele se aseamănă; în plus, aceste doamne nu ies 
nicăieri, iar când ai vrea să le vezi, trebuie să urci în oraşul de 
sus, arab, oraşul turcaleţilor! 


Oraşul de sus e un loc foarte periculos. Străzi mici, întunecoase 
şi foarte strâmte, căţărate între două rânduri de case dosnice, 
ale căror acoperişuri se împreunează şi formează un tunel. Uşi 
joase, ferestruici, pavilioane mohorâte cu grilaj. Apoi, pe dreapta 
şi pe stânga, o mulţime de prăvălii mucegăite unde turcaleţii 
cumpliţi, cu capete de corsari, cu ochi albi şi dinţi strălucitori, 
fumează pipe lungi şi vorbesc cu glas coborât, ca şi cum ar pune 
la cale ceva necurat. 


Dacă am zice că Tartarin a trecut nepăsător prin acest oraş 
groaznic, ar însemna să minţim. Dimpotrivă, el era înspăimântat 
şi, pe aceste străduţe întunecoase, ocupate aproape în 
întregime de-a latul de burduhanul său, viteazul bărbat păşea cu 
multă băgare de seamă, fiind cu ochii în patru şi cu degetul pe 
trăgaciul revolverului. Exact ca la Tarascon, când se ducea la 
club. În fiece clipă se aştepta să-i sară în spate o grămadă de 


eunuci şi ieniceri, dar dorinţa de a o vedea pe aleasa inimii sale 
îi dădeau îndrăzneală şi putere de uriaş. 


Aproape opt zile, Tartarin nu părăsi oraşul de sus. Când şi când îl 
puteai vedea aşteptând la nesfârşit în faţa băilor maure, pentru 
a prinde ora când doamnele ieşeau în grupuri şi zgribulite după 
baie; alteori, stătea ghemuit la uşa moscheilor, gâfâind şi 
năduşind, ca să-şi scoată ciubotele greoaie, înainte de a intra în 
lăcaşul de cult. Câteodată, la căderea nopţii, când se întorcea 
necăjit peste măsură că n-a descoperit nimic nici la baie şi nici la 
moschee, tarasconezul, trecând prin faţa caselor maure, auzea 
cântece monotone, sunete stinse de chitară, duruitul dairalelor 
şi râsete gingaşe de femei, toate gâdilându-i plăcut inima. 
„Poate e acolo!”, îşi zicea el. 


Atunci, dacă strada era pustie, se apropia de una din aceste 
case, ridica ciocănelul de la uşă şi lovea uşor... Îndată cântecele 
şi râsetele încetau. Nu se auzeau dincolo de pereţi decât şuşotiri 
depărtate, ca într-o colivie. „Acum e acum”, se gândea eroul. „O 
să se întâmple ceva!” Ceea ce i se întâmpla cel mai des era o 
oală cu apă rece în cap sau coji de portocale şi de smochine din 
Barbaria... Niciodată ceva mai grav... Lei ai Atlasului, dormiţi! 


Prinţul Gregory de Muntenegru. 


Trecuseră două săptămâni de când nefericitul Tartarin îşi căuta 
doamna algeriană şi probabil ar mai fi căutat-o şi azi, dacă 
Providența îndrăgostiţilor n-ar fi venit în ajutorul său, luând 
chipul unui gentilom din Muntenegru. Şi iată cum. 


larna, în toate serile de sâmbătă, marele teatru din Alger 
organizează un bal mascat la fel ca acela de la Operă. E acelaşi 
nesuferit şi ridicol bal mascat din provincie. Lume puţină în sală, 
vreo câţiva clienţi de la Bullier sau de la Casino 2, fete mari 
nebune după militari, tipi împopoţonaţi, dar vestejiţi, lucrători 
fără slujbă şi cinci sau şase spălătorese mahoneze care îşi 
încearcă norocul, dar care mai păstrează din cuminţenia lor un 
miros nedefinit de usturoi şi sos cu şofran. Adevărata privelişte 
nu e însă acolo. E în foaier, transformat pentru această ocazie în 
salon de joc... O mulţime nerăbdătoare şi pestriță se înghesuie 


în jurul meselor cu postav verde: tiraliori algerieni în permisie, 
care mizează solda lor anticipat, negustori mauri din partea de 
sus a oraşului, negri, maltezi, colonişti din centrul ţării, care au 
făcut patruzeci de leghe şi care riscă pe un as banii de pe un 
plug sau o pereche de boi... Toţi neliniştiţi, palizi, cu dinţii strânşi 
şi cu acea privire răvăşită a jucătorului, agitată, oblică, chiar 
crucişă de-atâta privit în cărţi. 


Mai încolo se află triburi de evrei algerieni, care însă joacă în 
familie. Bărbaţii poartă costum oriental, împodobit caraghios cu 
ciorapi albaştri şi şepci de catifea. Femeile, livide şi puhave, stau 
ţepene, strânse de pieptarele aurite... În jurul meselor, adunat 
ciorchine, fiecare trib ţipă, se sfătuieşte, socoate pe degete, dar 
joacă puţin. Numai din timp în timp, după îndelungi consultări, 
un bătrân patriarh cu o barbă cât a bunului Dumnezeu îşi ia 
inima în dinţi şi riscă un duro din averea familiei... Şi, în timp ce 
se desfăşoară partida, vezi o licărire de ochi şireţi străpungând 
masa, nişte ochi ca un diamant negru, care fac să salte piesele 
de aur pe covorul verde pe care el le trage încet ca pe sfoară... 
Apoi, certuri, bătăi, înjurături în toate limbile, strigăte cumplite 
de tot soiul, cuțite gata să lovească, garda care soseşte şi banii 
care lipsesc...! 


Chiar în mijlocul urgiei nimeri marele Tartarin într-o seară, el, 
venit pentru a uita supărarea şi a-şi găsi pacea inimii! Eroul 
trecea singur prin mulţime, gândindu-se la maura sa; deodată, 


printre strigăte, pe deasupra zgomotului puternic, la o masă de 
joc, două voci mânioase se înfruntau: 


— lar eu vă spun că-mi lipsesc douăzeci de franci, dom'le... 
— Dom'le?! 

— Ei şi? Domile...! 

— Băgaţi seama cu cine vorbiţi, dom'le! 

— Nici nu-mi pasă... Dom'le! 


— Eu sunt prinţul Gregory de Muntenegru, domi'le...! 


La auzul acestui nume, Tartarin, cu inima strânsă, străbătu 
mulţimea şi se opri în rândul din faţă, foarte bucuros şi mândru 
că l-a regăsit pe prinţ, acest prinţ muntenegrean, atât de amabil, 
cu care făcuse cunoştinţă la bordul pachebotului. Din păcate, 
titlul de Alteță, care îl ului pe dragul tarasconez, nu-l 
impresionase deloc pe ofiţerul de vânători cu care prinţul se 
luase la harţă. 


— Ei, uite unde am ajuns..., făcu militarul rânjind; apoi, 
întorcându-se către balcon: Gregory de Muntenegru... Cine îl 
cunoaşte?... Nimeni! 


Indignat, Tartarin păşi în faţă. 


— lertare... Eu îl cunosc pe prinţul, spuse el cu o voce hotărâtă şi 
cu acel faimos accent din Tarascon. Ofiţerul de la vânători îl privi 
o clipă, drept în faţă, apoi, ridicând din umeri, spuse: 


— Prea bine!... Împărţiţi-vă cei douăzeci de franci care îi lipsesc 
şi să nu mai vorbim de asta. Şi în aceeaşi clipă întoarse spatele 
şi se pierdu în mulţime. Aprigul Tartarin voi să se arunce asupra 
lui, dar prinţul îl împiedică: 


— Lăsaţi... E treaba mea. Şi, la braţ cu Tartarin, ieşi deîndată 
afară. Cum se văzură în piaţă, prinţul Gregory de Muntenegru se 
descoperi, întinse mâna eroului nostru şi, amintindu-şi vag 
numele acestuia, i se adresă amabil: 


— Domnule Barbarin... 
— Tartarin! Îi suflă celălalt. 


— Tartarin, Barbarin, nu are nici o importanţă. Acum suntem 
legaţi pe viaţă şi pe moarte! Şi nobilul muntenegrean îi scutură 
mâna cu putere... Vă  închipuiţi cât de mândru era 
tarasconezul... 


— Priinţe! Priinţe! Repeta el în neştire. 


Un sfert de oră mai târziu, aceşti doi domni stăteau la masă în 
restaurantul Platanilor, un plăcut club de noapte ale cărui terase 


dădeau spre mare; în faţa unei salate ruseşti foarte picante şi a 
unui ispititor vin de Crescia, reîn-noiră cunoştinţa. Nu vă puteţi 
imagina nimic mai seducător ca acest prinţ muntenegrean. 
Subţire, fin, cu părul scurt şi creţ, tuns cu briciul, bărbierit 
proaspăt, plin de medalii ciudate, părea un mare pişicher, cu 
gesturi mângâietoare şi cu un vag accent italienesc care îi 
dădea un aer nenatural de Mazarin fără mustăţi; as în 
cunoaşterea limbilor latine, cita la tot pasul pe Tacit, pe Horaţiu 
şi chiar Comentariile. De viţă nobilă, fraţii săi, se pare, l-au exilat 
de la zece ani, din cauza opiniilor sale liberale, şi de atunci 
cutreieră numai pentru plăcerea sa şi pentru a se instrui ca un 
adevărat  Alteţă-filosof. Şi ce coincidenţă stranie! Prinţul 
petrecuse trei ani la Tarascon şi, deoarece Tartarin se mira că 
nu l-a întâlnit niciodată la club sau pe esplanadă, Alteța sa 
răspunse cu un ton evaziv: 


— leşeam puţin. 


Atunci, tarasconezul, discret cum era, nu îndrăzni să întrebe mai 
mult. Toate marile personalităţi au şi ceva misterios în ele. 


La urma urmei, domnul Gregory era un prinţ ales. Sorbind încet 
din vinul roşu de Crescia, el asculta cu răbdare pe Tartarin, care 
îi vorbea de maura sa, asigurându-l că va face orice pentru a o 
regăsi cât mai repede, deoarece cunoştea multe şi diferite 
doamne. Se bău straşnic şi pe îndelete. Se ciocni „pentru 
doamnele din Alger şi pentru un Muntenegru liber!”. Afară, pe 
lângă terasă, valurile mării se rostogoleau în umbră, lovind 
malurile cu un zgomot de cearşafuri ude scuturate. Era cald, iar 
cerul se spuzise de stele. În platani, cânta o privighetoare. 


Cel care achită nota fu, bineînţeles, Tartarin. 


Spune-mi numele tatălui tău, iar eu îţi voi spune numele 
acestei flori „Cu un prinţ muntenegrean alături, treaba e gata 
cât ai zice peşte!” 


A doua zi după seara de la Platani, încă din zori, prinţul Gregory 
se afla în camera tarasco-nezului. 


— Repede, repede, îmbrăcaţi-vă! Maura voastră a fost regăsită. 
Se numeşte Baâa. Are douăzeci de ani, e frumoasă ca un crin şi, 
în plus, e văduvă... 


— Văduvă!... Ce noroc! Îşi zise cu veselie viteazul Tartarin care 
nu avea încredere în soţii din Orient. 


— Da, dar e supravegheată de fratele ei. 
— Ah! La dracu'! 


— Un maur fioros care vinde pipe în bazarul Orleans. Urmă o 
clipă de tăcere. 


— Bine! Reluă prinţul, doar nu sunteţi un om care să se teamă 
pentru un fleac; poate, vom ajunge unde trebuie cu acest 
bandit, dacă îi vom cumpăra câteva pipe. Hai repede, îmbră- 
carea, ştrengar norocos! 


Palid, frământat, cu inima fremătând de dragoste, tarasconezul 
sări din pat şi, înche-indu-şi în grabă nasturii de la izmenele de 
flanelă, zise: 


— Oare ce ar trebui să fac? 
— Simplu, să-i scrii doamnei şi să-i ceri o întâlnire! 


— Deci, ştie franţuzeşte? Zise dezamăgit naivul Tartarin, care 
visase un Orient sută la sută. 


— Nu ştie o boabă, răspunse prinţul liniştit... Dar îmi veţi dicta 
scrisoarea şi eu o voi traduce exact. 


— O, prinţe, câtă bunătate! Şi tarasconezul începu să se plimbe 
prin cameră cu paşi mari, tăcut şi gânditor. 


Vă imaginaţi lesne că nu se scrie unei maure din Alger ca unei 
fetişcane din Beaucaire. Spre norocul lui, eroul nostru păstra în 
mintea sa numeroase lecturi care îi permiteau, amestecând 
retorica vicleană a indienilor lui Gustave Aimard cu Călătorie în 
Orient de Lamartine şi cu unele citate mai vechi din Cântarea 


cântărilor, să alcătuiască o scrisoare, cea mai orientală cu 
putinţă din câte s-au văzut. Aceasta începea cam aşa: „Ca un 
struţ în nisipuri...” şi se termina astfel: „Spune-mi numele tatălui 
tău şi-ţi voi spune numele acestei flori... „ La aceste citate, 
visătorul Tartarin ar fi adăugat bucuros un buchet de flori ca un 
simbol, după obiceiul oriental; dar prinţul Gregory socoti că era 
mai potrivit să cumpere nişte pipe de la fratele ei, ceea ce ar 
îndulci felul sălbatic de a fi al acestui domn; va face, cu 
siguranţă, aleasă plăcere şi doamnei care fuma ca un turc. 


— Hai repede să cumpărăm pipe! Zise Tartarin nerăbdător. 
— Nu!... Nu! 

— Lasă-mă să mă duc singur, le voi lua mai ieftin... 

— Cum doriţi!... O, priinţe... Priinţe... 


Şi bietul om, destul de încurcat, întinse punga sa binevoitorului 
muntenegrean, reco-mandându-i însă să nu se zgârcească 
pentru a o mulţumi pe doamnă. Din păcate, treaba asta - deşi 
începuse bine - n-a mers chiar aşa de repede cum sperau ei. 
Impresionată, se pare, de elocinţa lui Tartarin şi sedusă deja pe 
trei sferturi, maura nu avea decât să-i scrie că-l primeşte; dar 
fratele ei avea pretenţii, iar pentru a-l potoli, trebuiau să 
cumpere câteva duzine de pipe mari, o întreagă încărcătură... 
„Ce dracu' face Baia cu atâtea pipe”, se întreba uneori bietul 
Tartarin; totuşi, plăti fără să se zgârcească. 


În sfârşit, după ce cumpărase vrafuri de pipe şi răspândise prin 
scris valuri de poezie orientală, obţinu o întâlnire. Nici nu am 
nevoie să vă spun cu ce bătăi de inimă se pregătea eroul pentru 
acest eveniment, cu câtă grijă şi emoție îşi tăie, îşi lustrui şi 
parfumă barba-i aspră de vânător de şepci, fără să uite - căci 
trebuie să prevezi totul - să strecoare în buzunarul său o 
măciucă mică şi ghintuită şi două sau trei revolvere. 


Prinţul, mereu binevoitor, se înfăţişă la prima întâlnire ca 
traducător. Doamna locuia în partea de sus a oraşului. In faţa 
uşii, un tânăr maur de treisprezece sau paisprezece ani fuma. 


Era temutul Ali, fratele despre care am vorbit. Văzându-i sosind 
pe cei doi vizitatori, el bătu de două ori în uşă şi se retrase 
discret. 


Uşa se deschise. O negresă, fără să scoată vreo vorbă, îi 
conduse pe domni prin curtea interioară într-o cameră mai 
răcoroasă, unde îi aştepta doamna stând într-un cot pe divan... 
De la început, îi păru tarasconezului mai mică şi mai puternică 
decât maura din omnibuz... De fapt, era aceeaşi oare? Dar 
această bănuială trecu ca un fulger prin creierul lui Tartarin. 
Doamna era atât de drăgălaşă, având picioarele goale, degetele 
grăsuţe şi încărcate de inele, era trandafirie şi fină; sub corsetul 
din postav auriu şi sub desenele înflorate ale rochiei sale se 
putea ghici o persoană plăcută, durdulie, plină de vino-încoa, 
rotunjită prin toate locurile... Ciubucul de chihlimbar al pipei 
fumega între buze şi o învăluia într-un nimb de ceaţă blondă. 


Intrând, eroul puse mâna în dreptul inimii şi se înclină după 
moda maurilor, rotindu-şi ochii mari şi pătimaşi. Baia îl privi o 
clipă fără să spună ceva; apoi, lăsând ciubucul, se răsturnă pe 
spate, îşi luă capul în mâini şi nu i se mai văzu decât gâtul alb, 
iar un hohot de râs nebun i-l scutura ca pe un sac plin de 
mărgăritare. 


Sidi Tart'ri ben Tart'ri. 


Dacă veţi intra seara în cafenelele algeriene din oraşul de sus, 
veţi auzi chiar şi azi maurele vorbind şi râzând pe-nfundate între 
ele, cu clipiri din ochi, despre un anume Sidi Tart'ri ben Tart'ri, 
un european cumsecade şi bogat care - să tot fie vreo câţiva ani 
de atunci - trăia în cartierul din partea de sus a oraşului cu o 
„damă bună”, pe nume Baia. 


Acest Sidi Tart'ri, despre care este vorba aici şi care a lăsat atât 
de plăcute amintiri la Casbah, nu e altul decât, e uşor de ghicit, 
Tartarin al nostru. 


Ce să-i faci? Aşa-i viaţa. Li se întâmplă chiar şi sfinţilor sau 
eroilor să petreacă ceasuri de orbire, tulburare şi slăbiciune. 
Nemaipomenitul tarasconez nu fu nici el scutit de aşa ceva, şi 


iată de ce - preţ de aproape două luni - uitând de lei şi de glorie, 
se îmbătă de dragostea orientală şi adormi, ca Hanibal la Capua, 
în desfătările din oraşul alb al Algerului. Viteazul bărbat 
închiriase în inima târgului arab o frumoasă căsuţă din partea 
locului, cu curte interioară cu bananieri, cu galerii răcoroase şi 
fântâni. Trăia acolo, departe de orice frământare alături de 
maura sa, devenit el însuşi maur din cap până în picioare, 
trăgând pe nas din narghilea şi mâncând dulceţuri cu mosc. 


întinsă pe un divan în faţa sa, Baia, cu degetele pe chitară, 
îngâna arii monotone sau, pentru a-l distra pe stăpânul său, se 
prefăcea că dansează din buric, ţinând în mână o oglinjoară în 
care îşi privea dinţii albi, toată numai zâmbet. Deoarece doamna 
nu ştia nici o boabă franţuzeşte, iar Tartarin nici un cuvânt în 
arabă, conversaţia lâncezea şi vorbăreţul tarasco-nez avea timp 
berechet să se căiască pentru limbuţia de care se făcea vinovat 
în farmacia lui Bezuquet sau la armurierul Costecalde. Numai că 
această pocăință îşi avea farmecul ei, căci era ca o lene 
desfătătoare care îl cuprindea când sta acolo zile întregi fără să 
vorbească, ascultând doar gâlgâitul narghilelei, murmurul 
chitarei şi susurul fântânii pe mozaicurile din curte. Narghileaua, 
Baia, şi dragostea îi umpleau întreaga viaţă. Uneori cu doamna 
în şa pleca pe o catârcă să mănânce rodii într-o grădină mică pe 
care o cumpărase în împrejurimi... Dar niciodată, absolut 
niciodată, nu cobora în oraşul european. Cu neobosiţii săi chefiii, 
cu alcazarele ticsite de ofiţeri şi cu permanentul zgomot de săbii 
de sub arcade, Algerul de jos îi părea insuportabil şi urât ca un 
corp de gardă din Occident. 


Într-un cuvânt, tarasconezul era în culmea fericirii. Tartarin- 
Sancho, în mod deosebit: lacom peste măsură de cofeturile 
turceşti, declara că nu poate cere mai mult de la noua sa viaţă. 
Tartarin-Quijote avea, pe ici pe colo, anumite remuşcări, 
gândindu-se la Tarascon şi la pieile promise... Dar supărarea nu-l 
ţinea mult şi, pentru a-şi alunga gândurile negre, îi era de-ajuns 
o privire a Balei sau o linguriţă din acele înnebunitoare dulceţuri 
parfumate şi tulburătoare ca băuturile de leac ale vrăjitoarei 
Circe. 


Seara, prinţul Gregory venea să vorbească despre Muntenegrul 
liber. De o bunăvoință nemăsurată, acest domn amabil 
îndeplinea în casă slujba de interpret, la nevoie chiar pe cea de 
administrator, dar toate acestea fără plată, ci numai din plăcere. 
În afară de el, Tartarin nu îi primea decât pe turci. Toţi aceşti 
bandiți cu capete înspăimântătoare, care altădată îl speriau atât 
de mult din fundul dughenilor lor întunecoase, se dovedeau, 
după ce i-a cunoscut, nişte negustori buni şi paşnici, lucrători de 
dantele, băcani, cioplitori de ciubucuri pentru pipe, oameni 
cumsecade şi la locul lor, şireţi, discreţi şi foc de îndemânatici la 
jocul de cărţi. De patru sau cinci ori pe săptămână aceşti domni 
îşi petreceau seara la Sidi Tart'ri, golindu-l de bani, mâncându-i 
dulceţurile şi retrăgându-se paşnici la ora zece, cu mulţumiri 
înălțate Profetului. După plecarea lor, Sidi Tart'ri şi soaţa-i 
credincioasă încheiau seara pe terasa mare şi albă care 
acoperea casa şi domina oraşul. Jur împrejur, o mie de alte 
terase albe, liniştite, sub lumina lunii, coborau pe rând până la 
mare. Se auzeau refrenele chitarei, purtate de briză. Brusc, ca 
un buchet de stele, o melodie limpede se răzleţea plăcut până la 
cer şi în minaretul moscheei vecine apărea un muezin frumos, 
lăsând umbra sa albă pe albastrul adânc al nopţii, în timp ce 
cânta slavă lui Allah, cu o voce minunată care umplea văzduhul. 
De îndată, Baia, lăsa chitara, şi ochii ei măriţi, întorşi spre 
muezin, sorbeau cu sufletul rugăciunea. Cât timp se auzea 
cântecul, ea rămânea acolo, pierdută şi tremurând. Ca o sfântă 
Theresa din Orient... Tartarin, zguduit sufleteşte, o privea cum 
se roagă şi se gândea în sinea lui că e o religie puternică şi 
profundă, care poate să ducă la o asemenea beţie în credinţă. 
Tarascon, acoperă-ţi faţa! Tartarin are de gând să te renege. 


Ni se scrie din Tarascân într-una din după-amiezile cu cer 
albastru şi briză călduţă, Sidi Tart'ri se întorcea singur-singurel, 
călare pe catârcă, de la grădina alăturată. Cu picioarele 
îndepărtate de rogojinile care umflau coşurile cu chitră şi pepeni 
verzi, legănat de zgomotul scărilor înalte şi urmând cu tot corpul 
buiestrul animalului, viteazul trecea astfel printr-o privelişte 
minunată, cu braţele încrucişate pe pântece, gata să aţipească 
de-atâta căldură şi desfătare. Intrând în oraş, dintr-odată, o 
chemare puternică îl trezi: 


— Hei, pe toţi dracii, acesta-i domnul Tartarin. La numele 
Tartarin şi la auzul acestui plăcut accent meridional, 
tarasconezul, ridicând capul, zări la doi paşi figura cunoscută şi 
arsă de soare a domnului Barbassou, căpitan pe Zouave, care îşi 
bea rachiuaşul de anason şi îşi fuma pipa în uşa unei cafenele. 


— Hei, salutare, Barbassou! Făcu Tartarin oprindu-şi catârca. În 
loc să-i răspundă, Barbassou îl privi o clipă cu ochii deschişi, pe 
urmă se puse pe hohotit, dar aşa de zdravăn, încât Sidi Tart'ri 
rămase complet zăpăcit lângă harbujii săi. 


— Ei, ce straşnic turban, iubite domnule Tartarin!... Deci, e 
adevărat ce se spune, că v-aţi făcut turc?... Şi micuța Baia mai 
cântă Marco la Belle? 


— Marco laBelle! Strigă înfuriat Tartarin... Aflaţi, căpitane, că 
persoana despre care vorbiţi este o fată maură cinstită şi nu ştie 
nici un cuvânt în franceză... 


— Baia, nici un cuvânt franţuzesc?... Dar sunteţi legat la ochi!... 
Şi bravul căpitan începu să râdă şi mai tare. Apoi, văzând mutra 
bietului Sidi Tart'ri cum se lungea, îşi schimbă părerea. 


— De fapt, poate nu e aceeaşi... Să admitem că am confundat- 
0... Numai că vedeţi, domnule Tartarin, ar trebui totuşi să vă 
feriti de maurele algeriene şi de prinții de Munte-negrul!... 
Tartarin se ridică în scări, bosumflat. 


— Priinţul este prietenul meu, căpitane! 


— Bine, bine! Nu vă fie cu supărare... Nu luaţi un pahar? Nu?! 
Bine, atunci... Vreo veste pentru acasă?... Nici atâta... Atunci, 
drum bun... Da' uite ce, colega, am colea un tutun foarte bun din 
Franţa, dac-aţi vrea să vă umpleţi câteva pipe... Luaţi-vă, luaţi! 
Vă va face plăcere... Tocmai drăcia asta de mahorcă din Orient 
v-a tulburat minţile! 


În aceeaşi clipă, căpitanul se întoarse la absintul său, iar 
Tartarin, prins de gânduri, îşi reluă la trap mărunt drumul spre 
căsuţa sa. Chiar dacă sufletul lui ca o pâine nu credea nimic din 


ce auzise, insinuările lui Barbassou îl întristaseră; iar înjurăturile 
de acasă şi accentul acela meridional trezeau în el anumite 
remuşcări. 


Acasă nu găsi pe nimeni. Baâa era la baie. Negresa i se păru 
urâtă, iar casa mohorâtă. Pradă unei melancolii fără nume, se 
aşeză aproape de fântână şi burduşi o pipă de tutun de la 
Barbassou. Tutunul era învelit într-o bucată de Semaphore 
Desfăcându.-l, îi sări în ochi numele oraşului natal. 


Ni se scrie din Tarascon „Oraşul e în fierbere. Tartarin, vânătorul 
de lei, plecat pentru vânarea marilor feline în Africa, nu dă nici 
un semn de mai multe luni... 


1. Le Semaphore este titlul celui mai cunoscut ziar marseillez 
(n.r.). 


Ce s-a întâmplat cu viteazul nostru compatriot?... Abia dacă 
îndrăznim să ne întrebăm, doar l-aţi cunoscut prea bine pe acest 
cap înfierbântat, acest îndrăzneţ însetat de aventuri... A fost, ca 
şi alţii, înghiţit de nisipuri sau a căzut sub dinţii ucigaşi ai acelor 
monştri din Atlas, a căror piele el a promis-o municipalităţii?... 
Îngrozitoare bănuieli. Totuşi, negustorii negri veniţi la târgul 
Beaucaire pretind că l-au întâlnit în inima deşertului şi el este 
acel european ale cărui semnalmente ne duc cu gândul la el, cel 
care se îndrepta spre Tombuctu... Dumnezeu să-l aibă în pază 
pe Tartarin al nostru!” 


Terminând de citit, Tartarin simţi că roşeşte, păleşte, că-l ia cu 
frig. Întregul Tarascon îi apăru în faţă: clubul, vânătorii de şepci, 
fotoliul cel verde de la Costecalde şi, plutind ca un vultur cu aripi 
întinse, mustaţa nemaipomenită a bravului comandant Bravida. 


Atunci, când se văzu în ce hal ajunsese, ghemuit pe-o rogojină, 
în timp ce alţii îl credeau la vânătoare de fiare sălbatice, lui 
Tartarin îi fu ruşine de el şi plânse. Insă deodată sări în sus. 


— La lei, la lei! Şi, avântându-se spre ungherul prăpădit unde se 
odihneau cortul, farmacia, conservele, lada cu arme, le târâi în 


mijlocul curţii. Tartarin-Sancho îşi dădea duhul; nu mai exista 
decât Tartarin-Quijote. 


O vreme, inspectă materialul, se înarmă, se îmbrăcă, se încălţă 
cu cizmele mari, scrise două cuvinte prinţului pentru a i-o 
încredința pe Baia, introduse în plic câteva flori albastre udate 
cu lacrimi; imediat, aprigul tarasconez porni cu diligenţa pe 
şoseaua către Blidah, lăsând acasă negresa speriată în faţa 
narghilelei, turbanul, papucii, toate boarfele musulmane ale lui 
Sidi Tart'ri, erau răspândite prin trifoiul alb al grădinii. 


Diligentele strămutate. 


Era o diligenţă hodorogită de pe timpuri, capitonată după moda 
veche cu postav albastru spălăcit de tot, cu ciucuri mari din lână 
aspră care, după câteva ore de mers, făcea fel de fel de gâlme... 


Tartarin din Tarascon avea un colţişor în partea din spate a 
diligenţei; se instalase aici cum putu mai bine şi, aşteptând să 
adulmece marile feline din Africa, se mulțumea cu acest 
cunoscut miros al diligenţei, care la rându-i se compunea din mii 
de mirosuri, de oameni, cai, femei, curele, merinde şi paie 
mucegăite. 


Găseai în această parte a diligenţei câte puţin din toate. Un 
călugăr, negustori evrei, două cocote care căutau regimentul al 
II-lea de husari şi un fotograf din Orleansville... Dar, oricât de 
plăcută şi de variată ar fi fost societatea, tarasconezul nu scoase 
un cuvânt, ci rămase pe gânduri cu braţul trecut peste curelele 
de la raniţă şi cu carabinele între genunchi. 


Plecarea pe fugă, ochii negri ai Baiei, măreaţa vânătoare pe care 
credea că o va face, toate îl îmbătau de cap, fără a mai socoti 
că, având un aer blând şi patriarhal, această dili-genţă 
europeană regăsită în mijlocul Africii îi aducea aminte oarecum 
de Tarascon, de propria tinereţe şi de drumurile de la barieră, de 
prânzurile luate pe malul Ronului, deci o sumedenie de dragi 
amintiri. 


Încet-încet, veni şi noaptea. Conductorul aprinse felinarele... 
Diligenţa înainta săltând zgomotos din arcurile sale vechi, caii 
mergeau la trap, iar zurgălăii răsunau. Din când în când, de sub 
coviltir răzbătea un zgomot cumplit de fierăraie... Era materialul 
de război. 


Tartarin, pe trei sferturi adormit, privi o clipă călătorii scuturaţi 
de hurducături şi dansând ca nişte umbre poznaşe; apoi ochii săi 
se întunecară, gândirea i se înnegură şi nu mai auzi decât vag 
scrâşnetul şi geamătul roţilor... 


Într-o clipă, o voce, vocea unei zâne bătrâne, răguşită, zăpăcită 
şi dogită, îl strigă pe nume: 


— Domnule Tartarin! Domnule Tartarin! 
— Cine mă strigă? 


— Eu, domnule Tartarin; nu mă recunoaşteţi? Sunt bătrâna 
diligenţă care făcea - sunt douăzeci de ani de atunci - drumul de 
la Tarascon la Nâmes... De câte ori nu v-am dus, pe dvs. Şi pe 
prieteni, când mergeaţi să vânaţi şepci lângă Joncquieres sau 
Bellegarde! Dacă nu v-am recunoscut chiar de la început, e din 
cauza fesului şi pentru că v-aţi cam îngrăşat. Însă de îndată ce- 
aţi început să sforăiţi, pe onoarea mea, v-am recunoscut 
imediat. 


— Bine, bine! Făcu tarasconezul puţin enervat. Şi, mai târziu, 
domolindu-se: 


— Dar, în sfârşit, prietenă dragă, ce cauţi pe aici? 


— Ei, dragă domnule Tartarin, nu am venit de bună-voie, fiţi 
sigur de asta. Când drumul de fier din Beaucaire a fost terminat, 
nu m-au găsit bună de nimic şi m-au trimis în Africa... Şi nu sunt 
singura! Aproape toate diligenţele din Franţa au fost strămutate 
ca şi mine. Ne-au găsit prea reacționare şi iată-ne pe toate aici, 
trăind ca la ocnă... E ceea ce numiţi în Franţa căile ferate 
algeriene. 


Aici, bătrâna diligenţă suspină îndelung, apoi reluă: 


— Ah! Domnule Tartarin, cât regret dragul meu Tarascon. Au 
fost vremuri bune pentru mine - timpul tinereţii! Trebuia să mă 
fi văzut când plecam dimineaţa, spălată peste tot şi strălucind 
de curăţenie, cu roţile lăcuite de păreau noi, cu felinarele ca doi 
luceferi şi cu coviltirul frecat cu ulei! Ce bine mai era când 
surugiul pocnea din bici prin aer şi zicea: Laga-digadou, Tarasca! 
Tarasca!... lar conductorul cu goarna la şold, cu şapca brodată 
pe-o ureche, zvârlindu-şi căţeluşul, totdeauna furios, la o 
lungime de braţ pe coviltirul imperialei, apoi se cocoţa acolo sus 
şi el, strigând: „Dă-i cărbuni, dă-i foc...!”. Atunci cei patru cai 
porneau în sunetul clopoţeilor, al lătrăturilor şi al fanfarelor, 
ferestrele se deschideau şi întregul Tarascon privea cu mândrie 
cum diligenţa o pornea pe şoseaua cea mare. Ce şosea 
frumoasă, domnule Tartarin: largă, curată, cu borne kilometrice, 
cu pătrate de piatră aşezate regulat, iar pe dreapta şi pe stânga 
cu câmpii de măslini şi vii. Mai apoi, hanuri la fiecare zece paşi, 
popasuri şi cai de poştă la fiecare cinci minute... Şi călătorii mei, 
ce oameni minunaţi erau: primari şi preoţi care se duceau la 
Nâmes, la prefect sau la episcop, simpatici negustori de tafta, 
care se întorceau bine băuţi de la Mazet liceeni în vacanţă, 
ţărani cu bluze înflorate, proaspăt bărbieriţi de dimineaţă, iar 
sus pe imperială, voi, domnii vânători de şepci, mereu veseli, 
fiecare cântându-şi romanţa cu atâta drag seara, în amurg, când 
ne întorceam! 


Ce se-ntâmplă acum, asta-i altă poveste... Dumnezeu ştie ce fel 
de oameni duc: o grămadă de necredincioşi, veniţi de nu ştiu 
unde şi care mă umplu de spurcăciuni, negri, beduini, cătane, 
aventurieri din toate ţările, colonişti în zdrenţe care mă spurcă 
cu pipele lor, toţi vorbind o limbă din care nici Dumnezeu tatăl n- 
ar înţelege nimic... Doar vedeţi cum mă tratează! Niciodată 
periată sau spălată. Abia de-mi ung osiile cu o unsoare 
murdară... În locul acelor cai zdraveni şi liniştiţi de altădată, 
nişte mârţoage arăbeşti care au pe dracul în ele, se bat, se 
muşcă, ţopăie ca nişte capre şi îmi sparg hulubele cu lovituri de 
copite. Vai!... Aoleu!... Aveţi grijă! lată că şi încep. Şi-apoi 
drumurile. Pe aici, cică sunt mai de doamne-ajută, deoarece 


suntem chiar lângă Guvernământ; dar mai încolo, nimic, nici 
vorbă de vreun drum. Se merge la întâmplare, printre dealuri şi 
câmpii, printre palmieri pitici şi arbori de fistic. Nici măcar un 
popas ca lumea. Ne oprim după voia conductorului, când la o 
fermă, când la alta. Câteodată, haimanalele acelea mă obligă la 
un ocol de două leghe, pentru a bea la un prieten un pahar de 
absint sau de rom îndulcit cu cafea neagră. După aceea, mână, 
surugiu! Căci trebuie recuperat timpul pierdut. Soarele te coace, 
praful te ustură. Dă-i bice mereu! Au loc ciocniri şi răsturnări. 
Dă-i bice şi mai vârtos! Se trece peste râuri înot, capeţi guturai, 
eşti leoarcă, te scufunzi. Dă-i bice, dă-i bice, dă-i bice!... Pe 
urmă, seara, lucind de atâta apă, iată că la vârsta mea şi cu 
toate reumatismele trebuie să mă culc sub cerul liber, într-o 
curte de caravanserai, în bătaia tuturor vânturilor. Noaptea, 
şacali sau hiene vin să adulmece chesoa-nele, iar puşlamalele 
care se tem de rouă vin la căldurică în compartimentele mele... 
lată ce viaţă duc, dragă domnule Tartarin, şi o voi duce aşa până 
în ziua când, arsă de soare, putrezită din cauza umezelii, voi 
cădea - căci n-are cum să fie altfel - într-o margine de drum 
unde arabii îşi vor fierbe cuşcuşul cu rămăşiţe din bătrânul meu 
schelet... 


— Blidah! Blidah! Strigă conductorul, deschizând portiera. 
lată că se iveşte un domn mărunţel. 


Ca prin ceaţă, Tartarin din Tarascon zări prin geamurile scorojite 
de abur o frumoasă piaţă de subprefectură, bine aranjată, 
înconjurată de arcade şi plină cu portocali. În mijloc nişte soldaţi 
ca de plumb făceau instrucţie în pâcla trandafirie şi limpede a 
dimineţii. Cafenelele îşi ridicau obloanele. Într-un colţ, o baracă 
cu legume. Totul era plăcut, dar nu mirosea încă a lei. „Spre 
sud!... Mai spre sud!”, murmura bunul Tartarin, ghemuindu-se în 
colţul său. 


În acel moment, portiera se deschise. O adiere de aer proaspăt 
intră înăuntru, aducând parcă pe aripile sale, odată cu parfumul 
de portocali înfloriţi, şi pe un domn mărunţel, în redingotă de 
culoarea alunei: bătrân, uscat, cu riduri, meticulos, o figură 
butucănoasă ca un pumn, cu o cravată de mătase neagră, lungă 


de cinci degete, o geantă de piele şi o umbrelă; ce mai, un 
adevărat notar de sat. 


Zărind întreg arsenalul de luptă al tarasco-nezului, domnul 
mărunţel, care se aşezase în faţă, păru surprins peste măsură şi 
începu să-l privească pe Tartarin, fără a-l slăbi din ochi. Se 
deshamă, se înhamă, şi diligenţa porni... Domnul mărunţel îl 
privea scrutător pe Tartarin. În sfârşit, tarasconezului îi sări 
muştarul. 


— Vă miră ceva? Zise el, privind la rândul său în fundul ochilor 
pe acel domn. 


— Nu! Mă deranjează, răspunse celălalt foarte calm; şi avea 
dreptate, pentru că, având cu el cortul, revolverul, cele două 
puşti în teaca lor şi cuțitul de vânătoare şi fără a mai vorbi de 
faptul că era ditamai zdrahonul, Tartarin din Tarascon ocupa 
prea mult loc. Răspunsul domnului mărunţel îl enervă: 


— Poate că vă imaginaţi că pot merge la vânătoare de lei cu 
umbrela d-voastră, zise semet marele bărbat. Domnul mărunţel 
îşi privi umbrela şi surâse blajin; apoi, cu acelaşi calm: 


— Aşadar, domnule, sunteţi...? 


— Tartarin din Tarascon, vânător de lei! Spunând aceste cuvinte, 
viteazul tarasconez scutură ciucurele fesului ca pe o coamă în 
vânt. Se produse în diligenţă un moment de stupoare. 


Călugărul îşi făcu cruce, cocotele ţipară înspăimântate, iar 
fotograful din Orleansville se apropie de vânătorul de lei, deja 
visând la onoarea de a-l fotografia. 


Domnul mărunţe! îşi tinu firea: 


— Aţi ucis mulţi lei, domnule Tartarin? întrebă el liniştit. 
Tarasconezul îl luă pe sus. 


— Dacă am ucis mulţi, domnule!... V-aş dori să aveţi păr pe cap. 
Şi toată diligenţa izbucni în râs, privind cele trei fire de păr blond 
ca ale lui Cadet-Roussel, zbârlite pe scăfârlia omuleţului. 


La rândul său, fotograful din Orleansville intră în vorbă: 


— E grozavă meseria dvs., domnule Tartarin! Se trece adesea 
prin clipe zguduitoare... Astfel, bietul domn Bombonnel... 


— A, da! Vânătorul de pantere, făcu Tartarin cu dispreţ. 
— Îl cunoaşteţi cumva? Întrebă omuleţul. 


— Păi da! Auzi vorbă... Dacă îl cunosc... Am vânat împreună mai 
mult de douăzeci de ori. Omuleţul surâse. 


1. Bombonel, ucigaşul de pantere, este un personaj des întâlnit 
în povestirile de vânătoare (n.r.). 


— Deci, şi dvS. Vânaţi pantere, domnule Tartarin? 


— Câteodată, numai pentru distracţie, zise tarasconezul turbat 
de mânie. Ridicându-şi capul cu un gest brusc care aprinse 
inima celor două cocote, adăugă: 


— Nici nu se compară cu leii! 


— La drept vorbind, se băgă în vorbă şi fotograful din 
Orleansville, pantera nu e decât o pisică mai mare... 


— Chiar aşa! Adăugă Tartarin care nu era supărat deloc că se 
micşorează gloria lui Bombonnel, mai ales în faţa doamnelor. 


Aici diligenţa se opri, conductorul deschise portiera şi se adresă 
bătrânelului: 


— lată, aţi sosit, domnule, spuse el cu un aer respectuos. 
Omuleţul se ridică şi începu să coboare, dar înainte de a închide 
portiera spuse: 


— Îmi permiteţi să vă dau un sfat, domnule Tartarin? 


— Care, domnule? 


— Zău aşa, văd că sunteţi un om de ispravă, îmi place să vă 
spun exact care este situaţia... Întoarceţi-vă de îndată la 
Tarascon, domnule Tartarin... Vă pierdeţi vremea aici... Mai sunt 
doar câteva pantere în provincie, dar, zău aşa, e un vânat foarte 
mic pentru dvs. Cât despre lei, nu mai sunt. Nu mai sunt în 
Algeria. Prietenul meu Chassaing tocmai l-a ucis pe ultimul. 


Chiar atunci, domnul cel mărunţel salută, închise portiera şi 
plecă râzând ducându-şi geanta şi umbrela. 


— Domnule conductor, întrebă Tartarin bosumflat, cine e 
omuleţul ăsta? 


— Cum! Nu-l cunoaşteţi? Dar e domnul Bombonnel! 
O mănăstire cu lei. 


La Milianah, Tartarin din Tarascon cobori, lăsând diligenţa să-şi 
continue drumul spre sud. După două zile de hurducături şi după 
două nopţi petrecute cu ochii deschişi privind prin portieră să 
vadă dacă nu zăreşte pe câmpuri sau la marginea drumului 
umbra leului fioros, atâta insomnie merita cu prisosinţă câteva 
ceasuri bune de odihnă. Şi apoi, dacă e să spunem totul, după 
întâmplarea neplăcută cu Bombonnel, cinstitul tarasconez nu se 
simţea tocmai bine, în ciuda armelor sale, a mutrei sale 
cumplite, a fesului său roşu, gândindu-se la fotograful din 
Orleansville şi la cele două fetişcane ale regimentului al III-lea de 
husari. Porni, deci, pe nişte străzi largi din Milianah, cu copaci 
frumoşi şi fântâni; dar, tot căutând un hotel după gustul său, 
bietului om nu-i ieşeau din cap cuvintele lui Bombonnel. Şi dacă 
totuşi era adevărat? Să nu mai fie lei în Algeria? Atunci la ce 
naiba mai foloseşte atâta umblătură şi oboseală? 


Deodată, la capătul unei străzi, eroul dădu nas în nas cu cine?... 
Ghiciţi... Cu un leu impunător, care aştepta la uşa unei cafenele, 
aşezat ca un rege pe labele dinapoi, cu coama sa roşcată 
unduind în soare. „Ce naiba îmi tot spuneau că nu mai sunt 
deloc?”, strigă taras-conezul, făcând un salt înapoi. Auzind 
asemenea exclamaţie, leul înclină capul şi, luând un talger de 
lemn în gură, care se găsea înaintea sa pe trotuar, îl împinse 


supus spre Tartarin, care încremenise de mirare... Un arab care 
trecea îi aruncă un gologan pe talger; leul dădu din coadă... 
Atunci, Tartarin înţelese totul. Văzu ceea ce emoția îl 
împiedicase să vadă de la început: era o mulţime îngrămădită în 
jurul bietului leu îmblânzit şi orb, însoţit de doi negri lungani, 
înarmaţi cu bâte, care îl purtai prin oraş, asemeni lustragiilor 
care-şi plimbă lădi-ţele de ici colo... Tarasconezului i se urcă tot 
sângele la cap: „Ticăloşilor, strigă el cu glas de tunet, să chinuiţi 
astfel aceste nobile animale”, şi, repezindu-se la leu, îi smulse 
talgerul murdar dintre fălcile sale regeşti. Cei doi negri, crezând 
că au de-a face cu un hoţ, se năpustiră la tarasconez cu 
măciucile în aer. Ce încăierare groaznică fu! Negrii loveau, 
femeile ţipau, iar copiii se prăpădeau de râs... Un bătrân cizmar 
evreu strigă din fundul prăvăliei sale: „Judica-torii di paci! La 
judicatorii di paci!” Chiar şi leul, în bezna lui, scoase un răget, iar 
bietul Tartarin, după o luptă crâncenă, căzu la pământ, în 
mijlocul banilor şi al gunoaielor strânse. 


În acel moment, un bărbat străpunse mulţimea, dădu la o parte 
pe negri cu o vorbă, pe femei şi copii cu un gest, îl ridică pe 
Tartarin, îl perie, îl scutură şi îl aşeză cu răsuflarea tăiată pe o 
bornă de piatră. 


— Cum, priinţe, dvS. Sunteţi?... Zise bunul Tartarin, frecându-şi 
coastele. 


— Ei, da, viteazul meu prieten, eu sunt. Imediat ce am primit 
scrisoarea dvs., am încredinţat-o pe Baia fratelui său, am 
închiriat o trăsură de poştă, am făcut cincizeci de leghe în goana 
mare şi... lată-mă-s, tocmai la ţanc pentru a vă smulge din 
ghearele acestor bădărani... Oare ce aţi făcut, Doamne 
Dumnezeule, pentru a intra în tărăşenia asta? 


— Ce să-i faci, priinţe?... Să vezi pe acest leu nenorocit cu 
talgerul de lemn între dinţi, umilit, înfrânt, batjocorit, ajuns de 
râsul acestei păducherniţe de musulmani... 


— Dar vă înşelaţi, nobilul meu amic. Acest leu, dimpotrivă, este 
pentru ei un obiect de respect şi venerație. E un animal sfânt, 
care face parte dintr-o mănăstire de lei, fondată, iaca sunt trei 


sute de ani, de Mohammed-ben-Aouda, un soi de Trappe 3 
formidabilă şi înfricoşătoare, plină de răgete şi miros de fiare, 
unde chiar călugării care cresc şi îmblânzesc lei cu sutele îi 
trimit de acolo în întreaga Africă de Nord, însoţiţi de fraţii care 
cerşesc. Darurile pe care ei le primesc servesc la întreţinerea 
mănăstirii şi a moscheii; iar dacă cei doi negri s-au arătat 
adineaori foarte zeloşi e pentru că erau siguri că pentru un 
bănuţ, unul singur din pomană, furat sau pierdut din vina lor, 
leul pe care îl conduceau îi va devora de îndată. 


Ascultând această poveste de necrezut, dar totuşi adevărată, 
Tartarin din Tarascon se desfăta, răsuflând pe nas zgomotos. 


— Ceea ce nu se potriveşte în toată trebu-şoara asta, spuse el 
drept concluzie, e că, în ciuda celor afirmate de domnul 
Bombonnel, mai sunt lei în Algeria...! 


— Şi încă mulţi! Zise prinţul cu aprindere. Chiar de mâine vom 
cutreiera câmpia Cheliff, şi atunci să te ţii! 


— Cum asta, priinţe? Aveţi de gând să vânaţi şi dvs.? 


— Ba bine că nu! Credeţi că vă voi lăsa să plecaţi singur în 
mijlocul Africii, între aceste triburi barbare, a căror limbă şi 
obiceiuri nu le cunoaşteţi... În nici un caz! Ilustre Tartarin, nu vă 
părăsesc orice-ar fi... Oriunde veţi fi, vreau să fiu şi eu... 


— Vai, priinţe, priinţe... 


Şi Tartarin, bucuros nevoie mare, îl strânse la piept pe bravul 
Gregory, gândindu-se cu mândrie că, spre deosebire de Jules 
Gerard, Bombonnel şi alţi faimoşi ucigători de lei, el va pleca la 
vânătoare însoţit de un prinţ străin. 


Caravana la drum. 


A doua zi, când mijeau zorii, cutezătorul Tartarin şi nu mai puţin 
viteazul prinţ Gregory, urmaţi de o jumătate de duzină de hamali 
negri, ieşeau din Milianah şi coborau spre câmpia Cheiliff, 
urmând un povârniş greu, umbrit peste tot de iasomie, tuia, 


roşcove, măslini sălbatici, printre gardurile unor grădini şi printre 
mii de izvoare jucăuşe care se rostogoleau din stâncă în stâncă, 
susurând... Un peisaj ca în Liban. 


Încărcat cu arme ca şi Tartarin, prinţul se mai împopoţonase şi 
cu un straşnic şi original chipiu cu galoane din fir de aur, având 
o garnitură de frunze de stejar brodate cu fir de argint, care 
dădeau alteţei sale înfăţişarea bizară a unui general mexican 
sau a unui şef de gară de pe malurile Dunării. 


Drăcia asta de chipiu îl intriga în mare măsură pe tarasconez şi, 
deoarece îndrăznise respectuos să ceară unele lămuriri, primi 
răspunsul: 


— E obligatoriu să ai aşa ceva pe cap ca să călătoreşti în Africa, 
răspunse prinţul înţepat; şi, dând lustru chipiului cu dosul 
mânecii, îl informă pe naivul său tovarăş despre rolul important 
al chipiului în relaţiile noastre cu arabii, despre privilegiul pe 
care acest semn militar îl prezintă, pentru a inspira frică, încât 
administraţia civilă a fost obligată să pună pe capul tuturor 
funcţionarilor chipiuri, de la cantonier până la casierul de la 
administraţia financiară. Pe scurt, pentru a guverna Algeria - 
mai spunea prinţul - nu e nevoie de un cap deştept, ba chiar de 
nici un cap. Ajunge un chipiu, unul frumos galonat ca pălărioara 
fără boruri a lui Gessler4 într-un par. 


În timp ce vorbeau astfel şi puneau ţara la cale, caravana îşi 
vedea de drum. Hamalii desculți săreau din stâncă în stâncă, 
ţipând ca maimuţele. Lăzile cu arme trăncăneau. Puştile 
sclipeau la soare. Localnicii care treceau se înclinau până la 
pământ în faţa chipiului-mi-nune. Sus, pe meterezele din 
Milianah, şeful de birou arab se plimba în voia cea bună cu soţia, 
ascultând aceste zgomote neobişnuite şi privind cum lucesc 
armele printre ramuri; crezând că e vorba de un atac armat, 
cobori podul suspendat, dădu alarma şi institui starea de asediu 
în oraş. Straşnic început pentru caravană! 


Din nefericire, înainte de sfârşitul zilei, lucrurile se încurcară rău 
de tot. Dintre negrii care cărau bagajele, unul muri de dureri de 
stomac, fiindcă mâncase un plasture din farmacie. Altul căzu lat 


pe marginea drumului, deoarece băuse alcool camforat. Al 
treilea, cel care ducea şi albumul călătoriei, ispitit de cataramele 
aurite şi încredinţat fiind că duce comorile de la Mecca, fugi 
mâncând pământul şi se afundă în Zaccar5... Era necesar să se 
sfătuiască. 


Caravana se opri şi ţinu sfat la umbra zdrelită a unui smochin 
bătrân: 


— Eu aş fi de părere, zise prinţul, încercând fără prea mare 
succes să rupă dintr-o bucată de carne preparată într-o tigaie 
nouă, cu fund triplu, chiar sunt de părere că începând cu 
această seară trebuie să renunţăm la hamalii negri... Ştiu bine 
că aproape de aici e un târg arab. E mai bine să ne oprim acolo 
şi să târguim câţiva măgăruşi... 


— Nul!... În nici un caz măgăruşi, întrerupse zgomotos Tartarin 
care, amintindu-şi de Noiraud, devenise roşu ca racul. Şi adăugă 
cu viclenie: 


— Cum aţi putea crede că nişte animale atât de mici ar putea 
duce calabalâcul nostru? 


Prinţul surâse. 


— Vă înşelaţi, ilustrul meu prieten. Aşa mic şi slab cum vi se 
pare, măgăruşul algerian ţine la tăvăleală... Întrebaţi-i mai bine 
pe arabi. lată cum îşi explică ei organizarea noastră colonială... 
Sus, zic ei, se află domnu! Guvernator, având o măciucă 
barosană cu care ciocăneşte majorul; acesta, ca să se răzbune, 
ciocăneşte pe soldat; el chelfăneşte pe colonist, acesta pe arab, 
arabul bubuie pe negru, acesta ciocăneşte pe evreu şi acesta pe 
măgăruş; bietul de el, neavând pe cine să ciocănească, pleacă 
spinarea şi duce totul. Înţelegeţi lesne că numai ei pot duce 
lăzile d-voastră. 


— Oricum, replică Tartarin, cred că pentru imaginea călătoriei 
noastre, măgarii nu sunt la locul lor... Aş dori ceva tipic 
oriental... Aşa bunăoară, dacă am putea avea o cămilă... 


— Câte doriţi, zise Alteța sa, şi porniră în grabă spre târgul arab. 


Târgul se ţinea doar la câţiva kilometri, pe malul râului Cheliff. 
Erau cam cinci sau şase mii de arabi zdrenţăroşi, agitându-se 
prin soare şi târguind zgomotoşi printre ulcioare de măsline, 
borcane cu miere, saci cu mirodenii şi vrafuri de ţigări; la focuri 
mari, se frigeau berbeci întregi, rumeniţi cu unt - adevărate 
măcelării sub cerul liber; nişte negri goi, cu picioarele în sânge, 
cu braţele înroşite, tăiau carnea în bucăţi; alţii hăcuiau iezi pe o 
prăjină. 


Mai la margine, într-un cort cârpit cu mii de petece colorate, se 
afla un grefier maur, cu o carte mare şi cu ochelari; într-un grup, 
se auzeau strigăte furioase; e un joc de ruletă aşezat pe o 
măsuţă, înconjurată de kabyli care se înghesuie unii într-alţii. 
Dincolo, tropăituri, veselie, hohote de râs: un negustor evreu cu 
catârca sa cu tot e mai-mai să se înece în Cheliff... Mai sunt şi 
scorpioni, câini, corbi... Şi muşte. Ce mai de muşte! 


Dar, deocamdată, cămilele lipsesc. Şi totuşi, la sfârşit, descoperă 
ceva, de care moabiţii voiau să scape. Era adevărata cămilă de 
deşert, am zice tradiţională, pleşuvă, morocănoasă, cu un cap 
lung ca de beduin şi cu o cocoaşă care, devenită moale după 
atâta post, spânzura jalnic într-o parte. 


Tartarin o găsi atât de frumoasă, încât ar fi vrut să cocoaţe 
întreaga caravană pe spatele ei... Mereu aceeaşi nebunie 
orientală...! 


Animalul se aplecă şi îi încinseră mijlocul cu o grămadă de 
cufere. 


Prinţul se aşeză lângă gâtul animalului. Tartarin, pentru a fi mai 
impunător, se urcă chiar pe vârful cocoaşei, între două lăzi; 
acolo, mândru şi ţanţoş, salutând cu un gest larg tot iarmarocul 
care venea în fuga mare spre el, dădu semnalul de plecare... Mii 
de trăsnete! Dacă cei din Tarascon ar fi putut să-l vadă...! 


Cămila se ridică, îşi îndreptă picioarele lungi şi noduroase şi-şi 
luă zborul... 


Pe toţi dracii! După câţiva paşi, Tartarin deveni palid, iar eroicul 
lui fes îşi reluă una câte una vechile poziţii de pe Zouave. 
Afurisita de cămilă se legăna ca o fregată. 


— Priinţe, priinţe, murmura Tartarin alb ca varul, ţinându-se de 
câlţii albi ai coamei, priinţe, să coborâm. Simt... Simt că 
batjocoresc Franţa... 


Al naibii ghinion! Cămila îşi luase avânt, nici vorbă s-o poţi opri. 
Patru mii de arabi fugeau în urmă, desculți, gesticulând, râzând 
ca nişte nebuni şi arătând soarelui strălucitor o sută de mii de 
dinţi albi... 


Marele bărbat din Tarascon se lăsă păgubaş. Căzu întristat pe 
cocoaşă. Fesul luă toate poziţiile de care avu chef... lar Franţa se 
făcu de râs... 


Pânda de seară într-o pădure de oleandru. 


Oricât de pitoresc ar fi fost acest animal încălecat, vânătorii de 
lei trebuiră să renunţe la el, de grija fesului. Prin urmare, 
călătoria continuă pe jos, ca mai înainte; caravana înainta încet 
spre sud, pe etape, având pe tarasconez în frunte iar pe 
muntenegrean la urmă, la mijloc aflându-se cămila cu lăzile de 
arme. 


Expediția dură aproape o lună. 


În acest timp, în căutarea leilor de negăsit, nemaipomenitul 
Tartarin se rătăci printre triburi nomade în marea câmpie a 
Cheliffului, hoinărind prin această Algerie necunoscută şi năzu- 
roasă, în care parfumul vechiului Orient se încărca de un 
îmbătător iz de absint şi cazarmă, încât Abraham şi Zouzou6 se 
amestecau în ceva caraghios şi tâmp, ca o pagină din Vechiul 
Testament povestită de sergentul La Ramée sau de caporalul 
Pitou7... Ce spectacol ales pentru ochii care ar fi ştiut să vadă... 
Un popor sălbatic şi vai de el, pe care, civilizându-l, l-am dăruit 
cu viciile noastre... E autoritatea aspră şi necontrolată a marilor 
ipocriţi care îşi suflă nasul cu gravitate în marele cordon al 
Legiunii de onoare, care pentru un da sau nu poruncesc ca 


oamenii să fie bătuţi la tălpi. E justiţia fără conştiinţă a cadiilor 
cu ochelari mari, făţarnici în faţa Coranului şi a legii, care 
visează avansări în grad şi distincţii şi îşi vând hotărârile precum 
Esaii dreptul primului născut, pentru o strachină cu lapte sau 
cuşcuş cu zahăr; sunt caizii desfrânaţi şi chefiii, foşti lingăi ai 
unui oarecare general Yusuf, care se bălăcesc în şampanie şi se 
spală cu spălătorese maho-neze şi fac nişte chiolhanuri de 
pomină, cu berbec la frigare, în timp ce în faţa corturilor lor 
tribul crapă de foame şi se luptă pe viaţă şi pe moarte pentru 
resturile de la ospăț, aruncate ogarilor. 


Apoi, peste tot, câmpii în paragină, iarbă uscată, tufişuri moarte, 
mărăcinişuri de cactus şi fistic, grânarul Franţei, ce mail... 
Hambar fără grâne, vai, dar plin de şacali şi ploşniţe. Sate 
părăsite, triburi bezmetice care se duc la dracu-n praznic, fugind 
de foame şi semănând cadavre de-a lungul drumului. Din loc în 
loc, un sat francez, cu case ruinate, câmpuri fără culturi, cu 
lăcuste turbate care mănâncă până şi perdelele de la ferestre, 
dar cu mulţi colonişti care stau în cafenele, puşi pe băut absint şi 
discutând aprins despre reforme şi constituţie. 


lată ce ar fi putut vedea Tartarin dacă ş-ar fi dat silinţa... Dar, 
stăpânit în întregime de patima sa pentru lei, bărbatul din 
Tarascon mergea tot înainte, fără să-şi arunce o privire în 
dreapta sau în stânga, privind ţintă numai la monştrii grozavi 
care încă nu apăreau în faţa sa. 


Deoarece cortul se încăpăţâna să nu se deschidă, iar tabletele 
de carne conservată nu voiau să se dizolve, caravana era 
obligată să se oprească dimineaţa şi seara între triburi. Peste 
tot, datorită chipiului prinţului Gregory, vânătorii noştri erau 
primiţi cu braţele deschise. Locuiau pe la un agă, în nişte palate 
ciudate, un fel de ferme albe fără ferestre, unde se găsesc o 
grămadă de narghilele, sofale de acaju, covoare de Smirna, 
lămpi cu şurub, cufere din cedru bucşite cu ţechini de aur 
turceşti şi pendule cu glob de sticlă, stil Louis-Philippe... Peste 
tot se dădeau serbări fastuoase în cinstea lui Tartarin, aşa- 
numitele diffas şi fantasias, acele spectacole cu călăreţi arabi. În 
cinstea sa, lua foc iarba de puşcă şi străluceau la soare 


burnuzurile. Şi apoi, după ce ardea iarba de puşcă, bunul agă 
prezenta nota de plată... Asta e ceea ce numim ospitalitatea 
arabă... Şi nici vorbă de lei. Nici măcar atâţia câţi erau pe Podul 
Nou. Oricum, tarasconezul nu-şi pierdea cumpătul. Înaintând 
spre sud, zile în şir prin hăţişuri, cercetând palmierii pitici cu 
vârful carabinei şi făcând... Frrst! Frrst! Prin fiecare tufiş. În 
continuare, seara, înainte de culcare, mai făceau o pândă scurtă 
de două sau trei ore. Treabă zadarnică! Leul nu se arăta. 


Şi totuşi, într-o seară, spre ora şase, tocmai când caravana 
trecea printr-o pădure de fistic în care prepeliţele bondoace şi 
moleşite de căldură ţopăiau ici şi colo prin iarbă, Tartarin crezu 
că aude - dar departe, nedesluşit şi fărâmiţat de briză - acel 
răget minunat pe care-l auzise de atâtea ori la Tarascon, în 
spatele barăcii Mitaine. La început, eroul crezu că visează... Dar, 
după o clipă, îndepărtate încă, dar ceva mai desluşite acum, 
răgetele începură; de data asta, în vreme ce din cele patru zări 
se auzeau urlând câinii satelor arabe, zguduite de groază şi 
făcând să zăngăne conservele, lăzile cu arme şi cocoaşa cămilei 
care se înfioră. Nici o îndoială. Era leul. Repede, repede, la 
pândă. Nu era de pierdut nici un minut. 


Chiar aproape de acel loc se afla o moschee mică care 
adăpostea mormântul unui sfânt, având cupola albă, dar şi 
papucii cei mari şi galbeni, aşezaţi într-o firidă deasupra uşii; se 
aflau de asemenea o mulţime de obiecte cu inscripţii ciudate, 
turbane, fire aurite de beteală şi fir roşu, care era agăţat de-a 
lungul zidurilor... Tartarin lăsă acolo cămila şi pe prinţ, şi căută 
un loc bun pentru pândă. Prinţul voia să-l urmeze, dar 
tarasconezul îl refuză categoric, întrucât ţinea să dea ochii cu 
leul singur-singurel. Totuşi, recomandă Alteţei sale să nu se 
îndepărteze prea mult şi, ca o măsură de prevedere, îi lăsă 
portofelul, burduşit cu hârtii importante şi bancnote, fiindcă se 
temea să nu fie sfârtecat de gheara leului. Abia atunci, eroul îşi 
căută postul de pândă. La o sută de paşi în faţa moscheii, un 
crâng cu oleandri tineri fremăta în pânza înserării, la marginea 
unui pârâu aproape uscat. Tartarin se aşeză tocmai acolo, 
potrivit obiceiului, cu genunchiul în pământ, cu carabina în mână 


şi cu uriaşul său cuţit de vânătoare înfipt drept în faţa lui în 
nisipul malului. 


Se înnoptase. Trandafiriul înserării trecu în violet, iar mai târziu 
într-un albăstriu închis. Mai jos, între pietrele râului, strălucea un 
ochi de apă, limpede ca o oglindă de mână. Era adăpătoarea 
fiarelor. Pe panta celuilalt mal se vedea ca prin ceaţă cărarea 
albă pe care labele uriaşe o făcuseră printre arborii de fistic. 
Această râpă îţi dădea fiori. Adăugaţi la asta murmurul 
nedesluşit al nopţilor africane, freamătul stins al ramurilor, paşii 
uşori ai fiarelor la pândă, urletele şacalilor, iar mai sus, pe cer, la 
o sută -două de metri, cârdurile de cocori care treceau cu ţipete 
de copii sugrumaţi; recunoaşteţi că erau motive ca eroului să-i 
dârdâie inima. 


Tartarin era distrus. Ba mai mult. Dinţii îi clănţăneau, bietul om! 
lar pe prăselele cuţitului său înfipt în pământ, ţeava puştii sale 
ghintuite suna ca nişte castaniete. Ce vreţi?... Sunt şi seri când 
n-ai chef de nimic, şi apoi, ce merit ar mai avea eroii dacă nu le- 
ar fi frică niciodată? 


Ei, bine, lui Tartarin îi era frică, şi chiar tot timpul. Cu toate 
acestea, se ţinu pe poziţie. Un ceas-două, dar şi eroismul are 
limitele sale... 


Lângă el, în albia secată a râului, tarasconezul auzi brusc un 
zgomot de paşi şi pietre rostogo-lindu-se. De data asta i se făcu 
părul măciucă. Trase două focuri la întâmplare în beznă şi o luă 
la sănătoasa spre moschee, lăsând cuțitul înfipt în nisip în faţa 
lui ca o cruce în amintirea celei mai mari frici care a stăpânit 
vreodată sufletul unui îmblânzitor de dragoni. 


— Acuma, priinţe, iaca leul! Tăcere. 
— Priinţe, priinţe, sunteţi acolo? 


Prinţul nu era acolo. Pe zidul alb al moscheii mici se zărea sub 
clar de lună umbra ciudată a cămilei. Prinţul Gregory tocmai 
spălase putina, luând cu sine portofelul şi bancnotele... De o 
lună Alteța sa aştepta acest prilej... 


În sfârşit! 


A doua zi după această aventuroasă şi tragică seară, când eroul 
se deşteptă în revărsat de zori şi fu sigur că prinţul şi portofelul 
cu bani dispăruseră, dar de-adevăratelea şi fără cale de 
întoarcere, când se văzu singur în cripta mică şi albă, trădat, 
prădat, uitat în mijlocul Algeriei sălbatice, numai cu o cămilă cu 
o singură cocoaşă şi cu ceva mărunţiş în buzunar, atunci, pentru 
prima oară, pe tarasconez îl cuprinse îndoiala. Se îndoi de 
Muntenegru, de prietenie, de gloria sa şi chiar de lei; atunci, 
precum Hristos la Ghethsemani, marele bărbat izbucni într-un 
plâns amar. 


Dar, pe când stătea îngândurat, pe pragul micii moschei, cu 
capul între mâini şi cu carabina între picioare, iar cămila îl privea 
blajină, tufişul din faţa sa se răsfiră, iar Tartarin, înmărmurit, 
văzu la zece paşi în faţa lui un leu uriaş care înainta cu capul 
sus, scoțând răgete fioroase, de tremurau zidurile moscheii, 
zorzoanele, ba şi papucii sfântului în firida lor. Numai taras- 
conezul nu tremura. 


— În sfârşit! Răcni el, ţinând patul armei la umăr... Poc!... Pac!... 
Pfff!... Pfff!... Gata... Leul avea două gloanţe în cap. Timp deo 
clipă, pe fondul de jăratic al cerului african se văzu un foc de 
artificii înspăimântător, creieri împrăştiaţi, sânge fumegând şi o 
blană roşcată sfârtecată în bucăţi. Apoi totul se linişti, iar 
Tartarin zări doi negri uriaşi repezindu-se la el, cu măciucile în 
aer. Erau cei doi negri din Milianah! Vai, doamne! Era tocmai leul 
îmblânzit, acel leu orb de la mănăstirea lui Mahommed, pe care 
îl doborâseră gloanţele tarasconeze. 


Acum e acum, pe legea lui Mahommed! Totuşi Tartarin ieşi 
basma curată. Turbaţi de mânie, cei doi aprigi negri cerşetori l- 
ar fi făcut harcea-parcea, dacă Dumnezeul creştinilor n-ar fi 
trimis în ajutorul lui un înger păzitor: paznicul comunei 
Orleansville care sosea pe o potecă mică, cu sabia subsuoară. La 
vederea  chipiului municipal, negrii se potoliră. Liniştit şi 
impozant, omul cu ecuson încheie proces-verbal, încărcă ceea 
ce rămase din leu pe cămilă, dădu ordin reclamanţilor şi 


delincventului să-l urmeze şi se îndreptă spre Orleansville, unde 
totul fu dat în grija grefierului. 


A urmat o lungă şi încurcată procedură! După ce străbătuse 
Algeria triburilor, Tartarin din Tarascon cunoscu o altă Algerie, la 
fel de imensă şi caraghioasă, Algeria oraşelor, cu dispute 
judecătoreşti şi avocaţi. Cunoscu astfel magistratura deocheată 
care bârfea în fundul cafenelelor, boema oamenilor de legi, 
dosarele care miroseau a absint şi cravatele albe pătate cu 
cocktail de cafea; cunoscu aprozii, apărătorii, samsarii, toată 
grămada de hârtii timbrate, înfometată şi slabă, care ruinează 
pe colonişti până la vârful bocancilor, de-i lasă jupuiţi, foaie cu 
foaie, ca pe un ştiulete de porumb. 


Mai întâi trebuia de ştiut dacă leul a fost ucis pe teritoriul civil 
sau militar. În primul caz, afacerea privea tribunalul de comerţ; 
în al doilea, Tartarin trebuia deferit Consiliului de război; la 
auzirea acestui cuvânt, sensibilul Tartarin se şi vedea pus la zid 
sau îngropat până în gât în fundul unui siloz... îngrozitor e că 
delimitarea celor două teritorii e aşa de vagă în Algeria. În 
sfârşit, după o lună de alergături, intrigi şi de stat la soare prin 
birourile arabe, se stabili că, pe de o parte, leul a fost ucis pe 
teritoriul militar, iar pe de altă parte că, atunci când a tras, 
Tartarin se găsea pe teritoriul civil. Afacerea se judecă pe cale 
civilă, iar eroul nostru se alesese cu 2500 de franci de plătit ca 
despăgubire, la care se adăugau cheltuieli de judecată. 


Cum naiba să plăteşti toate acestea? Cei câţiva piaştri care 
scăpaseră din mâna prinţului fuseseră deja cheltuiţi de mult pe 
hârtii legale şi absint judiciar. 


Bietul omorâtor de lei fu nevoit să vândă lada cu arme cu 
bucata, carabină cu carabină. Vându pumnalele, cuţitele 
malaieze şi măciucile. Un băiat cumpără conservele. Un 
farmacist luă ceea ce mai rămase din plasturi. Chiar şi cizmele 
urmară la rând, după cortul cel perfecţionat, la un negustor de 
vechituri care le da drept chinezării. După ce plăti totul, nu-i mai 
rămânea lui Tartarin decât pielea de leu şi cămila. Ambală pielea 
cu grijă şi o trimise la Tarascon, pe adresa bravului comandant 
Bravida. Vom vedea mai încolo ce s-a întâmplat cu această 


faimoasă piele jupuită. Cât despre cămilă, se gândea să o 
folosească, pentru a se întoarce la Alger, dar nu călare pe ea, ci 
ca s-o vândă pentru a-şi plăti diligenţa. Din nefericire, animalul 
nu avea căutare şi nimeni nu da pe el măcar o para chioară. 


Totuşi Tartarin voia să se întoarcă la Alger cu orice preţ. Se 
gândea să revadă corsetul albastru al Badei, căsuţa şi fântânile 
sale, şi să se odihnească pe trifoiul alb al mănăstirii, în 
aşteptarea banilor din Franţa. Drept care, eroul nostru nu stătu 
pe gânduri: amărât, dar plin de hotărâre, porni la drum pe jos, 
fără bani, din popas în popas. 


Oricum, cămila nu-l părăsi. Acest animal ciudat avea o dragoste 
de neînțeles pentru stăpânul ei şi, văzându-l cum iese din 
Orleans-ville, se luă pe urmele sale, îşi potrivi pasul după al lui şi 
nu-l mai părăsi nicicum. 


În prima clipă, Tartarin fu înduioşat, şi atâta devotament îi 
mergea drept la inimă, mai ales că dobitocul nu era pretenţios şi 
se hrănea cu te miri ce. Totuşi, după câteva zile, tarasco-nezul 
se sătură să aibă pe urmele paşilor săi aşa tovarăş melancolic, 
care îi amintea toate păţaniile sale; pe urmă, amărăciunea 
crescând, nu putea suferi aerul lui trist, cocoaşa şi mersul de 
gâscă împiedicată. Într-un cuvânt, n-o mai putea suferi şi nu ştia 
cum să se descotorosească de ea; dar dobitocul nu se lăsa... 
Tartarin încercă s-o facă uitată, dar cămila îl găsi; încercă să 
fugă, dar ea fu mai iute de picior... Îi strigă: „Piei de-aici!”, 
aruncând cu pietre. Cămila se oprea şi îl privea cu tristeţe; apoi, 
cât ai clipi, se pornea din nou la drum şi totdeauna îl ajungea din 
urmă. Tartarin trebui să se resemneze. 


Dar, când după opt zile bune de mers, taras-conezul, prăfuit şi 
istovit, văzu de departe ivin-du-se verdeaţa primelor terase albe 
din Alger, când se găsi la porţile oraşului, în vânzoleala străzii 
Mustafa, în mijlocul zuavilor, biscri-silor8, mahonezelor, toţi 
agitându-se în jurul său şi privindu-l cum defila cu cămila pe 
urmă, îşi pierdu cu totul răbdarea: „Nu! Nu! 


— Zise el - asta nu se poate... Nu pot să intru în Alger cu o 
asemenea lighioană!” şi, folosindu-se de o îngrămădeală de 
trăsuri, făcu un ocol peste câmpuri şi se aruncă într-un şanţ... 


După un timp, văzu deasupra capului, pe drumeagul cel mare, 
cămila care alerga în goana mare, lungind gâtul cam speriată. 
Atunci, uşurat de o mare greutate, eroul ieşi din ascunzişul său 
şi se întoarse în oraş pe o cărare ocolită care ducea la mica sa 
gospodărie. 


Catastrofe peste catastrofe. 


Sosind în dreptul casei sale maure, Tartarin se opri foarte mirat. 
Se însera, iar strada era pustie. Prin uşa joasă cu boltă pe care 
negresa uitase s-o închidă, se auzeau râsete, zgomot de pahare, 
pocnituri de la sticlele de şampanie şi, dominând această larmă 
grozavă, o voce de femeie care cânta veselă, cu claritate...: 


Marco, frumoasă, iubeşti 
lubeşti dansul în saloane cu flori. 


„Mii de draci!”, făcu tarasconezul galben ca ceara şi dădu buzna 
în curte. 


Sărmanul Tartarin! Ce spectacol îl aştepta... Sub arcadele micii 
mănăstiri, în mijlocul flacoanelor, prăjiturilor, pernelor răvăşite, 
al pipelor, tamburinelor şi chitarelor, Baia stătea în picioare, fără 
veston albastru şi corset, neavând pe ea decât o cămăşuţă de 
voal argintat şi nişte şalvari trandafirii; ea cânta Marco la Belle, 
cu o şapcă de ofiţer de marină pe ureche... La picioarele ei, pe o 
rogojină, îndopat cu amor şi zaharicale, Barbassou, infamul 
căpitan Barbassou, crăpa de râs ascultând-o. 


Apariţia lui Tartarin, jigărit, slab, prăfuit, cu ochii scăpărând, cu 
fesul zbârlit, întrerupse brusc această orgie turco-marsilieză. 
Baia slobozi un strigăt de gâscă speriată şi fugi în casă. 
Barbassou nu se clinti, râzând şi mai straşnic: 


— Ehei! Domnule Tartarin, ce spuneţi de asta? Acum vedeţi că 
ştia franţuzeşte? Tartarin din Tarascon înaintă furios. 


— Căpitane! 


— Digo-li qui vengue, moun bon! 9, strigă maura, aplecându-se 
peste galeria de la primul etaj, cu un gest obscen. Bietul om 
încremeni, căzu lat pe o tobă. Aşadar, maura lui ştia până şi 
graiul din Marsilia. 


— Când vă spuneam să nu vă încredeţi în algerience, zise 
grijuliu căpitanul Barbassou... Aşa e şi cu prinţul muntenegrean. 
Tartarin ridică capul. 


— Ştiţi unde este priinţul? 


— Ei, nu e prea departe. Locuieşte pentru cinci ani la drăguţa 
puşcărie din Mustafa. Şmecherul s-a lăsat prins cu mâţa în sac... 
De altfel, nu e pentru prima oară când stă la răcoare. Alteța sa a 
mai făcut trei ani de puşcărie pe undeva... A, da! Cred că acest 
loc e Tarascon. 


— La Tarascon! Strigă Tartarin luminat brusc... Din cauza asta, 
el nu cunoştea decât o parte a oraşului... 


— Da, vezi bine! E Tarasconul văzut de la puşcărie. Of, bietul 
meu domn Tartarin, trebuie să deschizi bine ochii în ţinutul ăsta 
afurisit, pentru că altfel ţi se întâmplă tot felul de tărăşenii. Aşa, 
de pildă, povestea cu muezinul dumitale... 


— Ce poveste? Care muezin? 


— Ei, drăcie!... Muezinul din faţă care bate şaua pentru Baia. 
Ziarul Akbar a relatat povestea acum câteva zile şi întregul Alger 
încă mai râde... E şmecher muezinul ăsta care, din vârful 
turnului, cântându-şi rugăciunile, făcea o curte nebună acestei 
puicuţe, chiar sub nasul dumitale, dându-i întâlniri în numele lui 
Allah. 


— Dar atunci, în ţara asta, sunt toţi nişte netrebnici, urlă bietul 
tarasconez. Barbassou făcu un gest de filosof: 


— Dragul meu, ştiţi bine, ţările noi... Oricum, dacă mă credeţi, e 
mai bine să vă întoarceţi grabnic la Tarascon. 


— Să mă întorc... E uşor de spus... Dar banii? Nici nu ştiţi cum 
m-au jumulit acolo în deşert! 


— Să nu-ţi pese de asta, răspunse căpitanul râzând. Zouave 
pleacă mâine şi, dacă doriţi, vă duc în ţară... Vă convine, colega? 
... Atunci e foarte bine. N-aveţi decât un singur lucru de făcut. 
Mai sunt câteva sticloanţe de şampanie, mai e jumătate de 
pateu cald crocant... Aşe-zaţi-vă acolo, şi fără multe mofturi!... 
După o clipă de ezitare, datorată demnităţii sale, taras-conezul 
luă o hotărâre curajoasă. Se aşeză şi ciocniră; Baia se strecură 
printre clinchetele paharelor, cântă sfârşitul melodiei Marco la 
Belle, şi petrecerea ţinu o bună bucată de noapte. 


Către ora trei dimineaţa, cu capul uşor, dar cu picioarele grele, 
bunul Tartarin se ducea să-l însoţească pe prietenul său, 
căpitanul, când, trecând prin faţa  moscheii, amintirea 
muezinului şi a farselor sale îl făcu să râdă; imediat i se fixă în 
cap un gând straşnic de răzbunare. Poarta era deschisă. Intră, 
urmă lungi coridoare acoperite cu rogojini, urcă din nou şi ajunse 
într-un fel de paraclis turcesc unde un felinar de fier se legăna în 
tavan, brodând pereţii albi cu umbre ciudate. 


Muezinul era acolo, aşezat pe un divan, purtând turban şi haină 
de blană albă, fumând o pipă de Mostaganem. Stătea în faţa 
unui pahar de absint şi aşteptând ceasul chemării credincioşilor 
la rugăciune... La vederea lui Tartarin, lăsă pipa, înspăimântat. 


— Nici vorbă, popo, zise tarasconezul, care avea planul său. 
Repede, turbanul şi haina de blană!... Popa turcesc, tremurând 
de frică, dădu turbanul, tot ce i se ceru. Tartarin se împopoţonă 
cu ele şi trecu solemn pe terasa minaretului. 


Marea sclipea în depărtare. Acoperişurile albe scânteiau sub clar 
de lună. Se auzeau prin briza mării câteva chitare întârziate... 
Muezinul din... Tarascon se reculese un moment apoi, cu braţele 
ridicate, începu să psalmodieze cu o voce piţigăiată: 


— La Allah il Allah... Mahommed este un coţcar bătrân... 
Orientul, Coranul, beizadelele, leii şi maurele, toate acestea nu 
fac doi bani!... Nu mai sunt turci!... Nu sunt decât escroci... 
Trăiască Tarasconul...! 


Şi, în timp ce într-un limbaj ciudat, amestec de arabă şi 
provensală, ilustrul Tartarin se adresa celor patru zări, peste 
mări, oraşe, câmpii şi munţi, răspândind veselul său blestem 
taras-conez, îi răspundea vocea groasă şi limpede a celorlalţi 
muezini, trecând de la un minaret la altul, iar ultimii credincioşi 
din oraşul de sus se băteau cu pioşenie în piept, proslăvindu-l pe 
Allah. 


Tarascon! Tarascon! 


Amiază. Pe Zouave se pregăteşte plecarea. Colo sus, ofiţerii, din 
balconul cafenelei Valentin, privesc cu lunetele şi vin, după grad, 
cu colonelul în frunte, să privească acest minunat mic vapor 
care porneşte spre Franţa. Aceasta-i marea distracţie a statului 
major. Mai jos, rada scânteiază. Chiulasa vechilor tunuri turceşti 
îngropate de-a lungul cheiului sclipeşte în soare. Călătorii se 
grăbesc. Biscrisi şi mahonezi grămădesc bagajele în bărci. 


În ceea ce-l priveşte, Tartarin din Tarascon n-are bagaj. lată-l 
cum coboară pe strada Marinei, prin mica piaţă ticsită de 
banane şi pepeni verzi, însoţit de prietenul său Barbassou. 
Nefericitul tarasconez a lăsat pe ţărmul african lada cu arme şi 
iluziile sale, iar acum se pregăteşte pentru întoarcerea la 
Tarascon cu mâinile în buzunare... Îndată ce sare în şalupa 
căpitanului, iată că un animal asudat aleargă din capătul de sus 
al pieţei şi se năpusteşte spre el în galop. E credincioasa lui 
cămilă, care, de douăzeci şi patru de ore, îşi căuta stăpânul prin 
Alger. 


Văzând-o, Tartarin se schimbă la faţă şi se face că n-o cunoaşte, 
dar cămila se încăpăţânează. Se vânzoleşte de-a lungul cheiului, 
îşi caută stăpânul şi îl priveşte duios: „la-mă cu tine, pare a zice 
chipul ei trist, ia-mă în barcă, cât mai departe de această Arabie 
de mucava vopsită, de acest Orient caraghios, plin de 
locomotive şi diligenţe unde - dromader păcătos - nu ştiu ce se 


va alege din mine. Tu eşti ultimul turc, eu sunt ultima cămilă... 
O, Tartarin al meu, să nu ne mai despărţim...”. 


— Cămila asta e cumva a d-voastră? Întrebă căpitanul. 


— Nicicum! Răspunse Tartarin, pe care îl treceau fiorii numai la 
gândul de a intra în Tarascon cu asemenea escortă caraghioasă; 
renegând cu neruşinare pe tovarăşa nenorocirilor sale, el izbeşte 
cu piciorul malul algerian şi împinge barca în curentul apei. 
Cămila adulmecă apa lungindu-şi gâtul, părâie din încheieturi şi, 
avântându-se orbeşte în urma bărcii, pluteşte alături de Zouave, 
care navighează ca o tigvă; cu spinarea bombată şi cu gâtul 
uriaş ca un pinten de corabie înălţat deasupra apei, cămila 
soseşte lângă pachebot. 


— La urma urmei, mi-e milă de dromaderul ăsta, zise emoţionat 
căpitanul Barbassou. Am să-l iau la bord... Sosind la Marsilia, îl 
voi dărui grădinii zoologice. 


Urcară pe punte, cu eforturi sporite, cu scripeţi şi frânghii, 
cămila îngreuiată de apa mării, şi Zouave porni la drum. 


Timp de două zile cât dură traversarea, Tartarin rămase singur 
în cabina sa, nu pentru că ar fi fost marea prea agitată, nici din 
cauza fesului, ci pentru că afurisita de cămilă, de cum îşi vedea 
stăpânul pe punte, dovedea o dragoste jenantă faţă de el. N-aţi 
văzut niciodată o cămilă ca asta, care să măgulească în aşa fel 
pe cineva!... Din ceas în ceas, prin hublourile pe unde-şi mai 
lipea nasul câteodată, Tartarin văzu cum păleşte seninul cerului 
algerian; apoi, în sfârşit, într-o dimineaţă cu o brumă de argint, 
auzi cu bucurie cum sunau toate clopotele din Marsilia. Sosiseră. 
Zouave aruncă ancora. 


Omul nostru cobori, fără bagaje şi fără să spună nimic, străbătu 
în grabă oraşul Marsilia, temându-se mereu să nu fie urmat de 
cămilă; şi nu răsuflă uşurat decât atunci când se văzu într-un 
vagon de clasa a treia, care gonea de-a mai mare dragul spre 
Tarascon... Înşelătoare tihnă! Abia la două leghe de Marsilia, iată 
că toate capetele se îndreaptă spre portiere. Se aud glasuri, iar 
alţii rămân uimiţi. Tartarin, la rândul său, priveşte, şi ce vede?... 


Cămila, domnule, nelipsita cămilă, care gonea de-a lungul căii 
ferate în urma trenului, prin Crau, ţinându-se foarte aproape de 
tren. Înspăimântat, Tartarin se înghesui într-un colţ, închizând 
ochii. După această expediţie jalnică, chibzuise să se întoarcă 
acasă în mare taină. Dar prezenţa acestui patruped făcea lucrul 
ca şi imposibil. Ce întoarcere o să aibă loc, doamne 
Dumnezeule? Nici tu bani, nici tu lei, nimic... Doar o cămilă...! 


— Tarascon... Tarascon...! 


Trebui să coboare... Ce stupoare! Îndată ce fesul eroului apăru în 
uşa vagonului, se auzi un strigăt puternic: „Trăiască Tartarin!”, 
care făcu să tremure bolțile şi ferestrele gării. „Trăiască 
Tartarin! Trăiască vânătorul de lei!” Apoi, sunete de fanfară şi 
coruri de orfani izbucniră năprasnic... Tartarin simţi că leşină şi 
crezu că e vorba de o păcăleală. Nicidecum! Întregul Tarascon 
era acolo, cu pălăriile în aer şi cu o imensă dragoste pentru el. 
lată pe bravul comandant Bravida, pe armurierul Costecalde, pe 
preşedinte şi farmacist şi pe toţi vânătorii de şepci, repezindu-se 
spre şeful lor şi ducân-du-l pe sus de-a lungul scărilor. 


Ce urmări ciudate are mirajul! Pielea leului orb trimisă lui 
Bravida era pricina larmei. Această blană modestă, expusă la 
club, îi înnebunise pe tarasconezi, iar după ei tot Sudul îşi 
pierduse minţile. Semaforul vorbise şi el despre asta, dar 
inventase o dramă: Tartarin nu omorâse numai un leu, ci zece, 
douăzeci, ce mai încolo-încoace... O chisăliţă de lei! De aceea, 
Tartarin, debarcând la Marsilia, era deja o celebritate, fără s-o 
ştie; drept care, o telegramă fulger şi sosise cu două ceasuri 
înainte în urbea sa natală. 


Dar ceea ce puse capăt bucuriei generale fu ivirea unui animal 
fantastic, plin de praf şi sudoare în spatele eroului, care cobora 
şi el bocănind pe peronul gării. Tarasconul crezu o clipă că s-a 
întors Tarasca. Tartarin îi linişti pe concetăţeni: 


— E cămila mea, zise el. Şi sub influenţa soarelui tarasconez - 
acel soare făţos care te face să spui minciuni fără să vrei - 
adăugă mângâind cocoaşa dromaderului: 


— E un animal de soi!... M-a văzut când am omorât toţi leii. 


În acea clipă, luă de braţ cu drăgălăşenie pe comandant, roşu de 
fericire; după aceea, urmat de cămilă, înconjurat de vânătorii de 
şepci şi aclamat de mulţime, se îndreptă tacticos spre casa 
baobabului; în timp ce mergea, începu să povestească 
nemaipomenita lui vânătoare: 


v 


— la închipuiţi-vă, zicea el, că într-o anumită seară, în plină 
Sahară... 


SFÂRŞIT 


